
ELSŐ FEJEZET 


Hideg volt a hálószobában, mikor kidugtam az orrom a takaró alól. Vagy a 
központi fűtés mondta fel a szolgálatot, vagy embertelenül korán van, amikor még 
gyengén fűtenek — gondoltam, és óvatosan kihúztam a karom Babs alól. Régóta 
feküdhetett rajta, mert teljesen elzsibbadt. Megvártam, míg a vérkeringésem helyreállt, 
és ismét tudtam fogni; aztán megnéztem az órát: hajnali fél hat volt. — A francba! 

A dühös kifakadásra Babs sötét, afrofrizurás feje rögtön megmozdult. — Mit 
káromkodsz? — kérdezte motyogva, s ismét elaludt, még mielőtt válaszolni tudtam 
volna. 

Nem érettem, mitől ébredhettem fel. Babsszel átellenben, a másik oldalamon 
Annabel aludt, a feje búbjáig beburkolózva. Visszahajtottam róla a takarót; enyhén 
római ívelésű orra alatt tágra nyílt a szája, megmutatva tökéletes fogsorát. Horkolt, 
ahogy a torkán kifért — csak egy igazi arisztokrata, mint Lady Annabel Dath, viheti el 
szárazon ilyen kellemetlen szokásokkal -, de ezt a zajt már megszoktam. 

Nem tartozom a korán kelők közé. Az utcán sötét volt még, s a negyvenedik 
emeleten lévő lakásomba nem sok zaj ért fel. Normális körülmények között általában 
az 15 nehezemre esett, hogy fél kilenckor felkeljek. Törni kezdtem hát a fejem, hogy 
mi történhetett. Aztán rájöttem: az ajtómon csöngettek. 

A csengőt zenélővé alakíttattam át, hogy néhány blues-ütemet játsszon. Élveztem is 
mindig, csak nem ilyenkor, hajnalok hajnalán. Babs fölött átnyúlva magamhoz húztam 
a telefont, és megnyomtam a kaputelefon gombját. 

— Senki nincs itt, az üzenetrögzítő beszél — szóltam bele a kagylóba. — Menjen, 
innen! 

— Nyisd ki az ajtót, Apples! — válaszolta egy női hang. Bizonyos okokból, 
amelyeket talán lesz még alkalmam elmondani, engem szólítottak néhányan Almának. 
Vigyázva rá, hogy a két lányt ne zavarjam, lejjebb csúsztam a heverőn, és felkeltem. 

Köntös után tapogatóztam a sötétben, de a padlón csak egy női ruhát, egy blúzt és 
két bugyit találtam. A francba! Aki ilyen korán keres, az magára vessen — gondoltam, 
s elindultam csak úgy, meztelenül. 

A hálót és a nappalit rövid átjáró kötötte össze, amiből jobbra három szoba nyílt. 
Eredetileg ebédlőnek, második hálónak és gyerekszobának szánták őket, de mi 
dolgozószobákat csináltunk belőlük, hogy mindenki el tudjon húzódni valahová, ha 
unja a többieket. 

A nappaliba érve villanyt gyújtottam, és rögtön be is hunytam a szemem, mert 
bántotta az éles fény. A szobában minden csupa fehér volt: a falak, a szőnyeg, a 
függönyök, a bútorok, az egész berendezés. A nappali túlsó oldalán két ajtó nyílt, s én 
először a konyhába vezetőt választottam. Feljebb állítottam a fűtést, bekapcsoltam a 
kávéfőzőt, a kenyérpirítót, s közben azon gondolkodtam, ki állhat az ajtóm előtt. A 
hangja ismerős volt, de bárhogy törtem is a fejem, nem jöttem rá, kié. 

Visszamentem a nappaliba, onnan a másik ajtón át az előszobába, és ajtót 
nyitottam. 

Marjory volt az, a volt feleségem. Ja, és a barátja. 

Magas, karcsú, barnára sült férfi volt, és körülbelül húsz évvel fiatalabb nálam. 
Elég volt ránéznem, hogy eszembe jusson domborodó hasam és vékony lábam. 

— Hello, Apples! — köszönt Marjory. 

— Gyertek beljebb! — morogtam nem túl szívélyesen. Valami nem stimmelt a 
szituáció körül. Amilyen elegánsan néztem ki, annak minimum valamilyen gúnyos 


megjegyzésre kellett volna ösztönöznie Marjoryt, de a diadalnak a leghalványabb 
szikráját sem tudtam felfedezni a tekintetében. 

A nappaliban a szemét álmosan dörzsölő Babsbe ütköztünk. — Mi a csodát csinálsz, 
Apples? — kérdezte ásítva. Aztán meglátta a másik kettőt, és udvariasan hozzátette: — 
Jaj, elnézést! 

Távozott, s a barátnak majd kiugrott a szeme, úgy nézte ingerlően riszáló csupasz 
fenekét. Éreztem, valamennyit sikerült visszanyernem a tekintélyemből. — Foglaljatok 
helyet! Egy perc, és itt vagyok — mondtam, s elmentem nadrágot húzni. 

Remélve, hogy zavarom nem lesz feltűnő, visszamentem szembenézni Marjoryval. 
Egy műanyagból készült, divatos és rettenetesen kényelmetlen székre telepedtem, amit 
Annabel tervezett. Valami kiállításon még díjat is nyert vele, mert a zsűri tagjainak 
eszükbe sem jutott kipróbálni. Találtam egy gyűrött Gauloise-t a zsebemben; a szám 
sarkába nyomtam, és gyufát gyújtottam. 

— Apples, Jane kórházban van, kómában — mondta Marjory. 

Kiejtettem a kezemből az égő gyufát, és csak néztem tehetetlenül, amint nagy barna 
lyukat égetett a szőnyegbe. Aztán ráléptem, és anélkül, hogy csöppnyi fájdalmat is 
éreztem volna, csupasz sarkammal eldörzsöltem a maradékot. Jane a lányom. Tizenhét 
éves. 

— Mi történt? 

— Heroin-túladagolás. 

— Jézusom, nem! — Újabb gyufát gyújtottam, a cigihez tartottam, és mélyen 
leszívtam a füstöt. Rögtön hányingerem támadt, de sikerült erőt vennem magamon. 

— Mit mondanak az orvosok? MIi lesz vele? 

— Meg is halhat. — Marjory végre egyenesen rám nézett, s a tekintetében keserű vád 
csillant meg. 

Anélkül, hogy mentegetőzésbe fogtam volna, felálltam, és a fürdőszobába mentem. 
Megpróbáltam hányni, de semmi nem jött ki belőlem. Betegnek, erőtlennek és 
rettenetesen bűnösnek éreztem magam. Kis időre leültem a vécére, aztán ittam egy 
pohár vizet és visszamentem hozzájuk. 

— Miért, Marjory? — kérdeztem. — Van valami elképzelésed? 

— Nincs. Már vagy egy éve csak egyszer láttam. Néha írt, de különböző címekről. 
Mióta az iskolából kicsapták. . . 

— Kicsapták? Ezt egyszer sem mondtad! — támadtam rá keserűen. 

— Te pedig nem kérdezted -— felelte halkan, és ebben igaza is volt. — Azt írta, 
színészkedik, meg gyermekfelügyeletet is vállal, amiért szállást és kosztot kap, s 
közben megpróbálja eldönteni, mihez kezdjen. — Marjory sírva fakadt. — Mit tehettem 
volna, Apples? Tizenhét éves létére nagyon érett volt, s egyébként is, a tizennyolc 
évesek már felnőttnek számítanak. A hajánál fogva rángattam volna haza? 

— Nem. Semmiképp sem - feleltem. Újabb cigarettát vettem elő, de menet közben 
meggondoltam magam, és nem gyújtottam rá. 

A konyhából halk sípolás hallatszott, mire a barát riadtan felkapta a fejét. — Csak a 
kávéfőző — igyekeztem megnyugtatni. — Kértek? 

Marjory nem válaszolt, csak tagadólag rázta a fejét. Kezdte összeszedni magát, és 
tudtam, nem szívesen tartózkodik a bűnbarlangomban. Az apja a babiloni paráznaság 
fészkének minősítette volna a lakásomat, s ő minden bizonnyal egyetértett volna vele, 
még ha maga a hangzatos kifejezés távol is állt tőle. 

— Megyünk, Apples — közölte. Papírt és tollat vett elő a táskájából, s felírta a kórház 
címét és az ügyeletes telefonszámát. — Talán eszedbe jut, és elmész megnézni — 
mondta, s a kezembe nyomta a papírt. Gúnyos volt a hangja, de nem törődtem vele, 
annyira le voltam sújtva. Mindketten felálltak. 


— Egy pillanat? —szóltam rájuk.— A legjobb ellátást. . . 

— A papírra néztem. — Külön kórteremben van, meg hasonló? 

— Igen. 

— Szólj nekik, nekem küldjék a számlát! De nem 15! Majd én megmondom, ha 
bemegyek. 

— Ne aggódj! Én már figyelmeztettem őket. — Marjory szavaiban a régi, de most 
újult erővel feltámadt keserűség érződött. A válásunk óta eltelt tíz évben csak ritkán 
találkoztunk, de ha igen, mindig összekaptunk a tartásdíjon. 

A bejárathoz kísértem őket. -—Köszönöm, hogy eljöttetek — búcsúztam tőlük, és 
becsuktam mögöttük az ajtót. 

A konyhába menve öntöttem magamnak egy kis kávét, s reszketve leültem egy 
székre. Megpróbáltam elképzelni Jane-t, amint csukott szemmel, zihálva fekszik a 
fehér kórházi ágyon. Vajon hosszú a haja, vagy rövid? Lebarnult-e? És milyen magas 
lehet? Amikor utoljára láttam, éppen megnyerte a másodikosok százméteres 
futóversenyét. Hosszú, karcsú lábai voltak, és már akkor kezdett nőiesedni az alakja. 
Attól kezdve, hogy Marjorytól elváltam, csak ilyen alkalmakkor találkoztunk. Úgy 
éreztem, Jane az anyjához húz. Marjory természetesen nem mesélte el neki az egész 
történetet, de hát én sem. Az ilyesmit úgysem lehet elmagyarázni egy gyereknek. 
Talán mégis meg kellett volna próbálni. 

Azon bukott meg a házasságunk, hogy Marjory méltósággal szeretett volna 
megöregedni, én pedig sehogy. Ahogy cseperedett, Jane mintha már nem érezte volna 
olyan jól magát velem, s én nem akartam ráerőltetni a társaságomat. Egy ideig kiváló 
sporteredményeket ért el — a tehetségét biztosan nem az apjától örökölte, aki egyetlen 
sportot űzött csak, a pókert — jól tanult, és makkegészséges volt. 

Normális, egészséges lányok azonban nem válnak heroinfogyasztókká. A szelídebb 
drogokat kipróbálják ugyan, de úgy, ahogy a legtöbb ember egész életében iszik 
szeszt, és mégsem lesz belőle alkoholista. Ezt ugyanúgy a drogokkal is el lehet érni. 
Valami nagy bajnak kell történnie ahhoz, hogy az ember kemény kábítószerekhez 
folyamodjon. Mi történhetett Jane-nel? 

Töltöttem még egy kis kávét, és arra gondoltam: csak áltatom magamat, kerülgetem 
az igazságot. Jane egy széthullott családból származott. A gyerekek természetesnek 
veszik, hogy nyugodt légkörben, szeretetben nőjenek fel, s én megfosztottam őt ettől a 
lehetőségtől. Az üzleti életben eredményesnek számítottam, állandó nyerőnek. A 
legfontosabb vállalkozásommal, a családommal azonban csúfos kudarcot vallottam. 

A hálószobába mentem, felöltöztem. Babs és Annabel félálomban, érzékien 
összefonódva hevert az ágyon. — Gyere, Apples, szükségünk van rád — mondta Babs 
erős jamaicai akcentussal, amit még nehezebben érthetővé tett, hogy Annabel 
mellbimbója ott volt a szájában. 

— Kórházba kell mennem - válaszoltam, s a szekrényhez lépve elővettem egy tiszta 
inget. 

Annabel gyorsan felült. — Mi történt? 

— Jane túl nagy adag heroint nyomott magába. 

A két lányból egy szempillantás alatt elszállt minden érzéki vágy. Soha nem 
találkoztak Jane-nel, de tudtak róla. Elég közel álltunk egymáshoz, ezért megértették, 
mit érzek. Babs is felült, s az ágy szélére húzódott. 

Öltönybe bújtam, s kis gondolkodás után nyakkendőt is kötöttem. A kulcsaimat 
zsebre vágva a lányokhoz léptem, és átöleltem őket. Némán, behunyt szemmel álltam, 
a szeretetükből merítve erőt. 


MÁSODIK FEJEZET 


A sima, szürke falak sötéten bámultak rám, miközben a lift negyvenemeletnyit 
ereszkedett velem. Alig léptem ki az utcára, a rosszkedvemet tovább fokozandó, 
szitálni kezdett az eső. Míg a kocsimhoz értem, egyfolytában átkoztam magam, amiért 
nem vettem kabátot. 

A Jaguar tizenkét hengere ezúttal 15 óraműként lépett működésbe, de nem váltotta 
ki belőlem a megszokott jó érzést. Gyorsan hajtottam a sűrűsödő reggeli forgalomban, 
s a kesztyűtartóból elővett elemes villanyborotvámmal útközben rendbe is hoztam 
magam. Miután visszaraktam a helyére, egy idétlenül jópofáskodó pali hangját 
hallottam a rádióból, erre azt is kikapcsoltam. Megállást tiltó sárga vonal mellett 
állítottam le a kocsit, s futva mentem a kórház Viktória korabeli, sötét épületébe. 
Szemet pihentető zöldre festett folyosók labirintusán, ajtók tucatjai előtt haladtam 
végig, míg végre találtam egy ügyeletes nővért, aki azt mondta, jobb lesz, ha az 
orvossal beszélek. Elment megkeresni, én pedig idegesen dohányoztam, és rugdostam 
a székek lábát egy szűk várószobában. 

Tíz perc telhetett el, mire megjelent az orvos: egy magas, erősen kopaszodó, fáradt 
ázsiai. — Mr. Carstairs? 

Dr. Maya vagyok — mutatkozott be. Kezet ráztunk. — Súlyosan beteg a lánya, Mr. 
Carstairs. Nagy adag heroint adott be magának. Nem tudjuk, túléli-e, de ha igen, akkor 
15 hosszú időbe fog telni, míg megint egészséges lesz. Mindezt már én is tudtam. — 
Láthatom? 

— Nem. Az intenzív szobában van. Nincs eszméleténél, beszélni sem tud vele. De az 
ablakon át megnézheti. 

— Azzal 15 megelégszem. 

Újabb zöld folyosókon végighaladva egy apró ablakos ajtóhoz értünk. Bepillantva 
csupán egy párnán nyugvó sötét fejet láttam, s rögtön vissza is fordultam. 

— Köszönöm, doktor. 

— Megadná a címét és a telefonszámát a nővérnek? —kérdezte. 

— Természetesen. 

Visszamentem a várószobába, és három telefonszámot adtam a lánynak: a lakásét, 
az irodámét és a kocsitelefonomét. Már éppen elmenőben voltam, mikor eszembe 
jutott valami, és visszafordulva megkérdeztem a nővért: — Megmondaná, honnan 
hozták be? 

— Hát persze — felelte készségesen, s rögtön lapozni kezdett egy dossziéban. Felírta, 
a kezembe nyomta a számot, s én távoztam. A rácsos kórházkapun kilépve határozott 
cél nélkül kószálni indultam. Gondolkodni szerettem volna, rendet tenni az agyamban 
örvénylő gondolatokban. A kórház Londonnak egy régi negyedében állt, használaton 
kívüli raktárházak, acélszerkezetes vasúti felüljárók és jellegtelen, szürke 
irodaépületek között. A tervezői biztosan kétségbeestek, mikor meglátták a környéket. 

Folyamatosan esett, és esőkabátban munkába igyekvő emberek siettek el mellettem. 
Felhajtottam a zakóm gallérját, s megpróbáltam a házfalak közelében maradni. A 
tehetetlenség érzésével párosult büntudatom lassan oszladozni kezdett, bár nem voltam 
tisztában vele, mitől. Azon gondolkodtam, mi történhetett Jane-nel, hogyan került 
ilyen szörnyű helyzetbe. Nem kétséges, rossz társaságba keveredett — állapítottam meg 
magamban, de rögtön éreztem is, ez csak a szokásos szülői védekezés. Dühösen 
morogva legyintettem egyet, amitől az egyik járókelő ijedten pillantott rám. 


Nem szokásom a tehetetlen siránkozás. Ha valami baj történik, akkor inkább 
káromkodom egy jó nagyot, igyekszem rendbe tenni a dolgokat, és gondoskodni arról, 
a probléma ne ismétlődhessen meg. A kábítószerekről gondolkodtam, amikről nem 
volt határozott véleményem. Tartottam odahaza hasist, néha szívtam is belőle, s bár 
nem voltam meggyőződve róla, hogy ártalmatlan, abban biztos voltam, kevésbé 
veszélyes, mint a whisky. A heroin azonban más. Az megöli az embert. 

Megláttam egy kis presszót, ahonnan a környékbeli hivatalok dolgozói apró 
papírpoharakban teát és kávét vittek a munkahelyükre. Bementem, leültem egy 
asztalhoz. Dühös és feszült voltam, mint egy felhúzott íj, amibe elfelejtettek 
nyílvesszőt rakni. A tulajdonos automataként ügyködött a pult mögött. Töltötte a 
poharakat, rájuk nyomta a műanyag fedelet, pénzt vett el, odaadta a visszajárót. 
Kiszolgálta a vevőket: odaadta nekik, amit kértek, s minél gyorsabban járt a keze, 
annál több pénzt keresett. 

Akárcsak az az ember, aki heroint ad el a kölyköknek, hogy szabadon gyilkolhassák 
magukat — jutott eszembe a furcsa képzettársítás. S ahogy ott ültem, az addig 
határozatlanul a tudatalattimban motoszkáló gondolat úgy robbant szét az agyamban, 
mint egy Molotov-koktél. Megtalálom azt a gazembert. Megtalálom, és megölöm! 


HARMADIK FEJEZET 


Alighogy megszületett ez a gondolat, máris kiirthatatlanul belém fészkelte magát. 
Ismerős érzés volt, olyan, amilyet már többször is átéltem. Üzletemberi pályafutásom 
kezdetén építési vállalkozó voltam. Egyszer megkeresett egy pasas az építkezésen, és 
50 font védelmi pénzt kért. Odaadtam neki, s mikor legközelebb ismét jelentkezett, 
egy kétméteres betongerenda esett a hátára. 

A vállalkozásom ilyenképpen szépen gyarapodott, s éppen egy konferencia- 
központot építettem, amikor megtudtam, egy versenytársam tönkre akar tenni, ezért 
megvesztegeti az ajtószállítómat, hogy ne teljesítse időben a megrendelést. Megvettem 
egy ajtógyártó céget is, lenyomtam az árakat, és elhappoltam az addigi szállítóm 
összes ügyfelét. Hat hónapomba telt, míg tönkretettem; aztán felemeltem az áraimat. 

Kiadós, a harchoz erőt adó reggelit rendeltem a pincérnőtől. Éppen a sűrű, erősen 
megcukrozott teát kortyolgattam, amikor tudatosodott bennem, miért is kértem el a 
nővértől a címet, ahonnan Jane-t a kórházba szállították. ISmét megnéztem a papírt: 
egy islingtoni utcanév állt rajta. 

Befaltam az ételt, amitől az orvosom biztosan rosszul lett volna, ha látja: sült 
szalonnát tükörtojással, virslit és vajas pirítóst. Nem volt határozott elképzelésem 
arról, hogyan találjam meg Mr. Heroint, a kábítószer-kereskedelem főnökét. Csak a 
következő lépésemet tudtam megtervezni, s többel egyelőre nem is akartam 
foglalkozni. 

Fizettem, és visszasiettem a kocsimhoz. Az eső még a máskor gyalogosan 
közlekedőket is autóba kényszerítette, s a forgalom elkeserítően lelassult. A 
kocsitelefonon felhívtam a titkárnőmet. 

— Ma nem megyek be, s talán holnap sem — mondtam neki. — Kéznél van a 
jegyzettömbje? 

— Igen. 

— Mondja meg Johnnak, a Bayswater-ingatlanügyletben szabad kezet kap, de 
félretettem neki egy láda whiskyt arra az esetre, ha képes lealkudni az árat 50 ezer font 
alá. Közölje Richard Elliott-tal, rászántam magam a francia üzletre, és kezdheti 
elkészíteni a szerződést! A Carstairs Construction benevez a gázipari 
versenytárgyalásra, de ahogy hallom, a Pullman k Wilson is nagyon hajt a 
megrendelésre. Szóljon hát Brightnak, vegyen le negyedmilliót az árajánlatból! 
Maradt valami sürgős elintéznivaló? 

— Gyorshajtás miatt kapott egy idézést a sussexi rendőrségtől. Mit csináljak vele? 

— Közölje velük levélben, elismerem a szabálysértést. Nyugodtan alá is írhatja a 
nevemben. Ez minden? 

— Igen. 

A telefont a helyére rakva ismét a forgalomra koncentráltam. Mire Islingtonba 
értem, már tisztulni kezdett az ég, és hamarosan megtaláltam a keresett utcát. 

Széles út volt, a két oldalán magas, erkélyes házakkal, amelyek már régen 
elveszítették középosztálybeli eleganciájukat. Általában háromemeletesek voltak 
alagsorral. Néhányukat tatarozták is, ám amelyik előtt én megálltam, az úgy nézett ki, 
mintha bármelyik pillanatban össze akart volna dőlni. 

Bekopogtam, de senki nem nyitott ajtót. Néhány percnyi várakozás után lementem 
a ház előtti, az úttest alá süllyesztett kukatárolóba. Bokáig jártam a rothadó szemétben, 
s több dugig lévő szemetesvödröt is meg kellett kerülnöm, mire találtam egy nyitott 
ablakot, amin bemászhattam. 


Rettenetesen büdös volt odabent. A mocskos padlón szanaszét szórva kiürült, olcsó 
borosüvegek hevertek. A pecsétes, hámló tapétájú fal nagy részét plakátokkal 
ragaszották tele vagy krétarajzokkal mázolták be. A berendezés is koszlott és nagyon 
öreg volt, leszámítva egy modern és drága hifitornyot. A lemezjátszón csendben 
pörgött a lemez. Senki nem törődött azzal, hogy levegye, miután véget ért a zene. 

Legalább tucatnyi, mozdulatlan test hevert a szobában matracokon vagy csak úgy a 
csupasz padlón. Észrevettem, a sarokban egy lány — csupán testre simuló zöld 
selyemnadrág volt rajta — kinyitja a szemét. Mellé térdeltem, és halkan megkérdeztem: 
— Ismeri Jane Carstairst? 

A szoba másik felébe mutatott, ahol egy ócska ruhacsomónak tűnő kupac hevert. — 
Az ő csaja — mondta, és újból elaludt. Jó kis buli lehetett — állapítottam meg 
magamban. 

Az ócska rongykupacról kiderült, hogy valójában egy viharkabátba burkolózva alvó 
fiú és lány. Lehajoltam, megráztam a fickót. Hosszú sötét haja volt, s ugyanolyan 
bajsza, mint nekem, leszámítva, hogy az enyém már őszült. Biztosan azt hitte, Jane 
lelépett a buliról. Ha tudta volna, hogy kórházban van, biztosan nem bújik össze ilyen 
hamar egy másik lánnyal. Mivel az első kísérletre egyáltalán nem reagált, még egyszer 
megráztam.. 

Felült, kisimította a szeméből a haját. — Mi a francot akar? — morogta mérgesen. 

— Ismeri Jane Carstairst? 

— Kórházban van — motyogta, és visszafeküdt. Ez már sok volt nekem. Belerúgtam. 

— Mit akar, maga böhöm állat? —jajdult fel. 

A lány, anélkül, hogy a szemét kinyitotta volna, rápisszent; de a többiek meg sem 
moccantak, és békésen aludtak tovább. Még egyet rúgtam a fickóba, ezúttal már 
erősebben. 

Feltápászkodott, de megbotlott a bokájára csúszott farmerben. Kétszer vágtam 
gyomorszájon, egyszer a bal, egyszer pedig a jobb öklömmel, s amikor összecsuklott, 
elkaptam, és a vállamra dobtam. A kondícióm már nem az igazi, de nem felejtettem 
még el, amit a bokszról tanultam a seregben — gondoltam. 

Felvittem a lépcsőn, s a főbejáraton kimentem vele. Még akkor is csak kapkodta a 
levegőt, amikor bedobtam a Jaguar csomagtartójába, és rácsaptam a fedelet. 
Beszálltam, és az úttesten lévő gödrökkel, hepehupákkal mit sem törődve gyorsan a 
csatorna partjára hajtottam. 

Elhagyatott helyet választottam, ahol az út egyik oldalán bontási terület húzódott, a 
másikon pedig a csatorna volt. Büdös, nedves levegő csapta meg az orromat. 
Kinyitottam a csomagtartót, és előhalásztam belőle a megrémült srácot. 

Durván a kocsi oldalának löktem, s bal kézzel elkaptam a fülét úgy, ahogy azt az 
egyik szadista tanítómtól ellestem. 

— És most beszélj! — förmedtem rá. — Kije vagy te Jane-nek? 

Ellenállásra már nem is gondolt. — Együtt élek vele — válaszolta. — Három hónapja 
találkoztunk, és hozzá költöztem. Egyformán gondolkodunk, jól el tudunk dumálni 
egymással. Az csak nem bűn, hogy tetszik nekem? 

— Mit dolgozik? Miből él? 

— Színésznőnek mondja magát, pedig nem az. Csak néhány pornófilmben játszott. 
Engem is hívtak, de én... Szóval én nem tudom kamera előtt csinálni, ezért egy másik 
fickó játszotta a szerepeket, de Jane megosztotta velem a pénzt, amit kapott. Van 
valahol egy gazdag öregje is. Azt mondja, ő egy rohadt kapitalista, de azért elfogadja a 
pénzét. Nem hiszem, hogy nagy szüksége lett volna arra, amit a filmekért fizettek, de 
hát mindig csinál valami hülyeséget. Tudja, milyenek ezek a dilis gazdag tyúkok. 


— Nem tudom, de úgy látom, te igen — feleltem, s közben keserű ízt éreztem a 
számban. — Milyen szert szokott használni? 

— Ami csak a keze ügyébe akad, ember. Amikor találkoztunk, akkor éppen 
amfetaminozott, de aztán áttért a kokóra. Szipóztunk is egyszer, de attól nagyon 
rosszul lett. Azt képzelte, meg akarom enni, s kiabált, mert úgy érezte, hogy még 
akkor is fáj a teste, amikor már a gyomromban van, összerágva. Rohadt érzés lehetett, 
az biztos. 

— Tegnap este túllőtte magát heroinnal. Honnan szerezte? 

A fickó gyanakvó pillantást vetett rám. Ahogy a félelme alábbhagyott, 
elgondolkozott azon, miért is teszek fel neki ilyen kérdéseket. 

— Úgy hívják a pasast, hogy Harry, a kalap. Fekete, mint az éjszaka, és állandóan 
hülye kalapokat hord. Ő errefelé a nagymenő. Mi maga, zsaru? 

Úgy tettem, mintha nem is hallottam volna a kérdést. Megtudtam, amit akartam, és 
azt is, amit nem. Egy dolgot azonban még meg kellett kérdeznem. 

— Tegnap este használt először heroint? 

— Nem. Már egy ideje rákapott. 

— Ki szoktatta rá? 

— Halvány gőzöm sincs. 

Kezdett szemtelenné válni, ezért tökön rúgtam a térdemmel, s egy pofont is adtam 
neki figyelmeztetésképpen: nem szabad megfeledkezni a jó modorról. — Három 
hónapja élsz vele, tehát tudnod kell, te szemét strici! — dördültem rá. 

— Én szoktattam rá! Rohadjon meg, de ezt úgysem tudja bebizonyítani a bíróságon! 

Nem is akartam. Behajítottam a csatornába, és elhajtottam. 


NEGYEDIK FEJEZET 


Hazaérve rögtön levetkőztem, és a fürdőszobába mentem, amit úgy építettünk, 
hogy három ember 1s kényelmesen elférjen a kádban. Egyedül mindig magányosnak 
éreztem magam a fürdőben, ezért olyankor inkább a zuhany mellett döntöttem. A 
testemen végigömlő meleg víz jótékonyan hatott rám, s mire megtörülköztem és 
felvettem egy köntöst, le is higgadtam. Amíg távol voltam, Babs dolgozni ment. 
Szociális gondozó volt Lewishamben, s biztosan úgy döntött, valamelyik páciensének 
súlyosabb gondjai vannak, mint nekem. Valószínűleg igaza is volt. Különben kellett 
neki a munka: ha nem élt volna velem, szüksége lett volna arra a pénzre, amit kapott. 

Annabel egy szó szerint rongyokban lógó régi göncben téblábolt a lakásban. 
Minden ürügyet kihasznált, ne kelljen bemennie a stúdióba, ahol dolgozott, 
pontosabban, ahol saját állítása szerint dolgozott. Tíz az egyhez, hogy több időt töltött 
dugással, mint szobrászkodással. Szexuálisan szinte kielégíthetetlen volt. Egy 
popfesztiválon találkoztunk, ahol úgy felizgult valami hülye Rory Gallagher-számon, 
hogy se szó, se beszéd, megerőszakolt. Állva csináltuk húszezer ember között, és egy 
lélek sem figyelt ránk. 

Néhány órával később, már hajnal felé, amikor a zenerajongók többsége már aludt, 
ismét összekerültem vele. Egy hálózsákban találtam rá, egy szép, fekete bőrű lány 
mellett. Újból szeretkeztünk, s mikor túljutottunk rajta, észrevettük, hogy a lány egész 
idő alatt figyelt bennünket. Akkor mutatott be Annabel Babs-nek. 

Hosszabb ideje szeretők voltak már, amikor megismertem őket, de a kapcsolatuk 
nem volt felhőtlen. Annabel tökéletesen kielégítette Babst, de ő kevés volt 
Annabelnek. Hogy a dolog még bonyolultabb" legyen. Annabel biszexuális volt, Babs 
viszont egyértelműen leszbikus. 

A fesztivál idején már éppen ott tartottak, hogy szakítanak, mert Annabel egyéb 
kapcsolatai elbizonytalanították Babst. A látvány azonban, amit kettesben nyújtottunk, 
jótékonyan hatott rá, és ő is gyorsan újra biszexuálissá vált. Mindketten hozzám 
költöztek. 

Együttélésünk igen egyszerű sémán alapult. Annabel étvágyát Babs és én már ki 
tudtuk elégíteni, Babs megkapta azt az érzelmi biztonságot, amire vágyott, engem 
pedig kettesben egyenesen a mennyekbe tudtak repíteni. 

Leültem hát Annabel mellé a hatalmas, díványként használt, alaktalan 
szivacshalomra, s a ruháját felemelve megcsókoltam a hasát; a vékony ruha alatt 
teljesen meztelen volt. Lejjebb nyomta a fejemet, erre adtam még egy csókot pihés 
ölére, de rögtön el is húzódtam tőle. 

A szőnyegen heverő tálca fölé hajolt, és kitöltötte a teát a két eleftáncsontszínű kínai 
porceláncsészébe. 

— Kérsz bele valamit? — kérdezte, s miután bólintottam, jókora adag whiskyt töltött 
erős, fekete teámba. Meggyújtott két cigarettát, s az egyiket a számba nyomta. Jó 
erősen megszívtam, ittam egy kortyot a feltüzezett teából, s minden feszültség rögtön 
elszállt belőlem. A fejem is tökéletesen kitisztult. 

Szórakozottan körbejártattam a tekintetemet a lakáson. Tágas, fehér nappalim az 
ürkorszakot idéző bútorokkal volt telipötyögtetve, többnyire olyan cuccokkal, amiket 
Annabel csinált, aztán meg nem volt képes eladni. Az egyik falat könyvespolcok 
borították, rajtuk teljes hifiberendezés és kis hordozható televízió. Egy másik fal szinte 
teljes egészében üvegből készült, ragyogó kilátást kínálva a folyóra. 


Úgy nézett ki a lakás, mint amiben egy gazdag, középkorú világfi lakik, s azt 
hiszem, lényegében az is voltam. Ezúttal mégsem leltem örömömet benne. A lányom 
haldoklott, s összes energiám, életerőm is kevésnek bizonyulhatott a megmentéséhez. 

— Hogy van? - kérdezte Annabel, mintha csak kitalálta volna a gondolataimat. 

— Semmi változás. 

— Sokáig voltál bent. 

— Máshol is jártam. Eldumáltam a fickóval, aki belerángatta ebbe a mocsokba. 

— Remélem, nem... 

— Nem öltem meg. Belevágtam egy csatornába. Nem kérdeztem, de remélem, tud 
úszni. — Megittam a maradék teát, és újra töltöttem. — Szemét alak, de kisstílű. Nekem 
a főnök kell. 

Annabel lemondóan sóhajtott. — Mi értelme? Mi jó sül ki belőle, Apples? 

— Nézzünk szembe a tényekkel! — ajánlottam. — Negyvenhárom éves koromra mit 
értem el? Gazdag vagyok és erős, állandó nyerő, akinek megvan mindene, mert el 
tudja dönteni mit akar; és teljes erőből hajt, hogy meg is szerezze. Most pedig tényleg 
nagyon akarok valamit: egy pasasnak a fejét, mégpedig tálcán. Azért, mert gazember, 
és mert bántott valakit, akit szeretek. Ez éppen elegendő ok. 

Visszatettem a csészét a tálcára, és kivittem a konyhába. Vadul rajzottak a fejemben 
a gondolatok, miközben elmosogattam. Tengerészkék nadrágot, hozzá illő inget és 
szürke zakót húztam, s mire végeztem az öltözködéssel, már azt is tudtam, mit kell 
tennem. 

Az eső közben elállt, s az utcán szépen sütött a nap. Már elmúlt dél, de a forgalom 
még mindig nagyon sűrű volt. Leintettem egy bóklászó taxit, s megadtam a sofőrnek 
egy, a Scotland Yardhoz közeli kocsma nevét. 

A St. Jamess parkban jártunk már, amikor egy hülye gépkocsikonvoj miatt meg 
kellett állnunk. A sofőr szerint valamelyik afrikai államfő volt az a kíséretével. — 
Idejön egy kimosakodott varázsló, hogy együtt teázzon a királynővel, és fél London 
forgalma megbénul — mondta utálkozva. 

— Igen — válaszoltam szórakozottan, mert egészen máshol jártak a gondolataim. 
Elég türelmem van hozzá, hogy fafejűekkel is vitatkozzak, de ez nem az a pillanat 
volt, amikor hajlandó lettem volna ilyesmire. 

Tapasztalt, öreg taxis volt, és ismerte a kocsmát. A fiatalabbak közül sokan 
biztosan nem tudták volna, merre keressék. Alig észrevehetően bújt meg egy szűk 
sikátorban, amit könnyen nézhetett mély kapualjnak az, aki nem ismerte a helyet. Ha 
pedig valaki csak úgy véletlenül belebotlott, nemigen támadt kedve bemenni. 

Meglehetősen rövid bűnügyi riporteri pályafutásom alatt igen gyakran ebédeltem 
abban a kocsmában. Többnyire nyomozók jártak oda, és csak akkor zárt be nagy 
ritkán, ha egyetlen vendég sem akadt. Az ebédidő rendszerint a délutáni teázás idejéig 
tartott benne. 

A bárpulthoz mentem, és kértem egy whiskyt. Szomorú képű skót volt a csapos, aki 
soha nem ivott egy kortyot sem. — Emlékszik rám? — kérdeztem tőle, miközben 
kitöltötte az italomat. 

— Különben honnan tudnám, hogy jéggel és szódával szereti? — kérdezett vissza. 

A pohárra néztem. Pontosan úgy készítette el, ahogyan szeretem: sok jéggel s fele 
whiskyvel, fele szódával. Rámosolyogtam, s a pult fölött odanyújtottam a kezem. — 
Hogy van, Jock? 

Keményen megszorította a kezem, és megkérdezte: — Hogy van, haver? — 
Körülbelül annyi vidámság látszott az arcán, mint egy mumpszos angol vérebén, de 
jólesett hogy havernak szólított. 

— Mi újság errefelé? 


— Semmi különös. Ugyanazok a banditák járnak ide, akik régen — válaszolta. 

— A kábítószeresek 15? 

— Néhányan igen. Nellie Nelson persze a Crownban iszik, mióta kibaszottul 
megszaladt neki, és főfelügyelőt csináltak belőle. Bert Payne viszont gyakran feltűnik, 
és még mindig sok zűrt csinál. Na meg a maga nagy haverja, az Arthur. Felügyelő lett 
belőle, csak azt nem tudom, mitől. Soha nem volt egy csöpp esze sem. 

— Most vitatkoznom illene magával, de sajnos nem tudok. Emlékszik arra a 
tragacsra, amivel úgy átvágták? 

Így beszélgettünk, s közben több adag whisky is elfogyott, míg végre befutott 
Arthur Lambourne felügyelő. Alig ismertem meg. Korábban megszokott, elnyűtt, 
grafitszürke öltönye, fehér inge és tengerészkék nyakkendője helyett mellényes, 
elegáns szabású halszálkás öltöny volt rajta mintás nyakkendővel, s a hozzá 
tökéletesen illő díszzsebkendővel. Haját a fülére növesztette, s egész megjelenéséről 
lerítt, bőven van mit aprítania a tejbe. 

— A szentségit! De megváltoztál! — mondtam neki. 

— Hova tünt a nadrágtartód? Hogyan ismerjék meg a szegény bűnözők a zsarut, ha 
az így öltözködik? 

— Hello, Apples! — üdvözölt szívélyes mosollyal. 

— Ha te fizetsz, akkor kérek egy nagy Scotch-ot, egy korsó sört és egy sonkás 
szendvicset. 

— Lökjön egy fél liter erőset a haveromnak, Jock? —szóltam rá a csaposra. 

Adott neki egy korsó csapolt Guinnesst, amit Arthur egy hajtásra le 15 nyomott. 

— Látom, jól megy a sorod, felügyelő. 

— Nekem még jobban, ha igaz, amit hallottam. Honnan szerezted azt a sok suskát? 
Tiszta üzletből? 

— Többnyire — válaszoltam nevetve. — Ingatlanokkal kereskedem, néha építek is 
rájuk valamit. Van néhány magazinom, azok szintén hoznak a konyhára. 

— Ne ködösíts, haver! Én is olvasom az üzleti rovatokat — szólt rám Lambourne. — 
Mi jutott eszedbe, hogy visszataláltál ebbe a koszos csehóba, és meghívtál egy italra? 
Elnevettem magam, de éreztem a hangján, kezd óvatossá válni. Tulajdonképpen 

volt is rá oka. 

— Ugyanazt akarom, amit eddig, ahányszor csak meghívtalak valamire. Információt. 

— A lapjaid számára? 

— Nem, azok más témákkal foglalkoznak. Ez teljesen személyes jellegű. 

— Na jó. Legfeljebb majd azt válaszolom, fogalmam sincs róla. Add elő! 

— Ismersz egy fekete fickót, akit úgy hívnak, hogy Harry, a kalap? Úgy tudom, 
drogban utazik. 

— Ismerem. Főleg heroint és kokaint árul. Kis hal. Akármikor elkaphatnánk, ha 
akarnánk, de nem éri meg. Ha minden szaros kis ügynöknek utánaszaladnánk, nem 
maradna elég erőnk a nagy halakra. Miért érdekel? 

— Szeretnék eldumálni vele. Kizárólag magánügy, de ezt már mondtam. Hol találom 
meg? 

— A Leicester Sguare közelében van egy klub, úgy hívják, Bíbor Halál. Nem igazán 
előkelő hely, de nem is a legrosszabb. Valamelyik nap azért tartunk majd ott egy 
razziát. Miről akarsz beszélni vele? 

— Érdekel néhány dolog, amiben esetleg tud segíteni. — Arthur elnevette magát. — 
Ha valami olyasmit mond, ami hasznodra lehet, leadom a drótot. 

Látszott rajta, szívesen folytatná még a kérdezősködést, de ebben megakadályozta 
egy harsány, rekedt kiáltás. 


— Na, nézd csak! Apples Carstairs, aki leőrmesterezte a rendőrfőnök helyettesét! — 
Az üdvözlés egy korai tévedésemre utalt, amiről a lapok is írtak annak idején. 
Megfordultam üdvözölni a régi haverokat. Rendeltem egy rundot, aztán valaki egy 
másikat. A régi szép időkről beszélgettünk, s közben meglehetősen sok munkát adtam 
a csaposnak. 

Négy órakor másztam ki a kocsmából, be egyenesen egy taxiba. Hazaérve 
lefeküdtem, és rögtön elaludtam. 


ÖTÖDIK FEJEZET 


Kilenckor ébredtem. Lezuhanyoztam, kimosva a fejemből a whiskygőzt. Nem 
igazán sikerült. Vászoncipőt, farmert és sarló-kalapácsos mintájú trikót húztam. 

Míg aludtam, Annabel elment valahova, Babst a konyhában találtam. Kevertem 
magamnak egy Blody Maryt, egy hajtásra megittam, s az végre segített. Két szelet 
bepácolt bélszínt vettem elő a hűtőből, s bedobtam őket egy serpenyőbe. 

— Hello, Babs! 

— Üdvözlet az élőktől — válaszolta, és arcon csókolt. Zöldség után kutattam a 
hűtőben, s közben megkérdeztem: — Van kedved elmenni táncolni? 

— Lenne, de mi lesz a fájós hátaddal? 

— Arcátlan csitri! — feleltem, és megpróbáltam ráverni a fenekére. Elugrott előlem, 
és kifutott a konyhából. 

A nappali közepén értem utol, rávetettem magam, s egy nagy puha matracon 
landoltunk. Én kerültem felülre. Arccal a lába felé a hátára ültem, és felhúztam a 
szoknyáját. 

— Most megmutatom, milyen beteg a hátam. 

Letoltam a bugyiját, és rácsaptam a fenekére. Félelmet játszva feljajdult. Ruganyos, 
selymes barna bőrű feneke olyan szép volt, hogy kár lett volna tovább bántani, ezért 
inkább megcsókoltam. Húsa lágyan simult az arcomhoz, öröm volt hozzáérni. 
Finoman belé is haraptam, mire megemelte a csípőjét, és enyhén szétterpesztette a 
lábát. 

Lejebb hajoltam, fejem a combja közé került. Erre abbahagyta a nevetést. 

A csípőjét megragadva oldalra gördültem, magammal rántottam, ő pedig felhúzott 
lábát szétterpesztve a mellemre ült. Mikor arcomat az ölébe fúrtam, már zihált, s én is 
azt tettem volna, ha egyáltalán kapok levegőt. A tarkóm mögé nyúlt, még szorosabban 
magához vont, csípője táncolni kezdett. — Most! — lihegtem elködösült aggyal. 

Lejjebb csúszva térdre ereszkedett, hátrahajtotta a törzsét, s ágaskodó péniszemet 
gyakorlott kézzel irányítva magába, rám ereszkedett. 

— Ne mozogj! — szólt rám suttogva. 

Ő vette át a kezdeményezést le-fel, jobbra-balra mozogva rajtam. Hüvelyével 
megszorított, teljesen magába szippantott, míg már nem bírtam tovább, s egyre 
erősebbeket kezdtem lökni rajta. Apró, feszes mellei gyorsuló ütemben ugráltak, 
átvéve mozgásának a ritmusát. Karcsú testén izzadság ütközött ki, egy keskeny patak 
keblei között a hasára csorgott a nyakáról. 

Felültem, s a számba vettem megkeményedett mellbimbóját. Magához szorított. 
Azt akarta, még erősebben szívjam. Lába a derekamra kulcsolódott, s már alig bírtam 
visszatartani magam. 

Felálltam, s Babs tovább csüngött rajtam. A vállamba kapaszkodott, hogy feneke 
alá nyúlva könnyebben meg tudjam tartani. 

Megemeltem kissé, s mikor visszaeresztettem, erőset löktem rajta. Mozgásunk 
egyre gyorsult, mígnem Babs felsikoltott: — Most, bébi, most! — Egyszerre robbantunk, 
megrázkódtatva magunk körül a világot. Az orgazmus csúcsán túljutva lábam 
remegővé vált, mint a kocsonya, s a padlóra rogytunk. 

Kis idő múlva Babs felemelte a fejét a hasamról, és azt mondta: — Úgy látom, 
semmi baja a hátadnak. — Elégedetten vigyorogtam. Szerettem, ha hülyéskedik, de 
nem sokkal később riadtan kaptam fel a fejem. 

— Mi ég? 


— A puncim - felelte nevetve Babs. Felugrottam, és kirohantam a konyhába. A két 
szelet hús már lángolt. Lekaptam a füstölgő serpenyőt a tűzhelyről, a csap alá 
tartottam, s közben vadul káromkodva szidtam magam. 

— Nézd meg, mit csináltam! — mondtam az utánam jövő Babsnek. Nekidőlt az 
ajtókeretnek, és harsány nevetésre fakadt. 

— Mi olyan mókás? - kérdeztem tőle kissé sértődötten. Ettől csak még jobban 
nevetett. — Ha látnád magad, ahogy ott állsz deréktól lefelé meztelenül, kezedben azzal 
a füstölgő serpenyővel. .. — Mit tehettem mást, én is elnevettem magam. Tényleg 
hülyén nézhettem ki. 

Kerestem egy másik edényt, újabb húsokat vettem elő, s elölről kezdtem az egészet. 


Az ajtónálló egy ötöst kért azért, hogy beengedjen bennünket. Sejtettem, ez 
körülbelül a duplája a Bíbor Halálban megszokott belépti díjnak; de nem tiltakoztam, 
mert abból indultam ki, minél többet fizet valaki, annál nagyobb a tekintélye. Babs 
fantasztikusan nézett ki az isteni fenekét tökéletesen kirajzoló, szorosan testre simuló 
sárga nadrágjában és a miniatűr, melltartószerű felsőrészben. Rajtam egyszerű trikó 
volt, de némi ékszert i5 aggattam magamra, hogy jobban idomuljak a környezethez. 

Mintha pincebörtönbe jutottunk volna. Szűk, sötét lépcsőn kellett lemennünk, ami 
egyetlen tűzrendészeti előírás követelményeinek sem felelt volna meg. Az alján dupla 
ajtó volt, azon át lehetett bejutni a klubba. 

Odabent minden bíborszínű volt: a padló, a falak, az asztalok és a székek, sőt még a 
félmeztelen pincérnők mellbimbója is. 

Bíborba öltözött, öttagú rockbanda játszott a színpadon, s bár óriási zajt csaptak, a 
közönség tudomást sem vett róluk. Néhányan a ritmusra nem is ügyelve lötyögtek a 
zsebkendőnyi táncparketten. 

Találtunk magunknak egy üres asztalt. Hamarosan odajött egy pincérnő, és az 
orrom alá dugta bíborszínűre kimázolt didkóit. Whiskyt rendeltem, erre hozott is két 
felvizezettet, és elkért értük két fontot. A zenekart közben egy disc-jockey váltotta fel. 
A keze ügyébe kerülő összes nagylemezt felrakta, hogy minél kevesebbet kelljen 
dolgoznia. Rettenetesen utáltam a helyet, s letargiámból csak egy régi Beatles-szám 
tudott kirángatni. — Menjünk táncolni! — szóltam Babsnek, s kézen fogtam. 

Már kezdtük egészen jól érezni magunkat, mikor ismét elromlott a zene. A 
lemezlovas belefeledkezett valami avantgárd német rockba, amire körülbelül olyan 
könnyű volt táncolni, mint Shakespeare-en nevetni. Leültünk, és kertünk még két 
felvizezett Scotch-ot. 

— Borzalmas hely! — állapította meg Babs. 

— Ez az édes London - válaszoltam. 

— Miért jöttünk ide. Apples? 

— Meg akartam mutatni neked, hogyan kell élvezni az életet. 

— Ne hülyéskedj! Komolyan kérdeztem. 

— Találkozni akarok egy pasassal. 

— Mifélével? 

— Egy négerrel, aki hülye kalapokat hord, és heroint ad el gyerekeknek. 

Bólintott, és elgondolkodva hátradőlt a székén. Biztos voltam benne, Annabel 
elmondta neki, mire készülök. Láttam rajta, a legszívesebben azt mondaná, hagyjam a 
fenébe az egészet, és menjünk haza. Mégsem szólt, mert hallgatólagos megállapodás 
volt közöttünk arról, hogy még sem próbálunk beavatkozni egymás szűken vett 
magánéletébe. 

A bárpultnál láttam meg. Magas volt, szakállas, ritkás bajusszal, és rettenetesen 
magabiztos. Fekete bőrnadrágot viselt, lapos talpú cipőt, és elegáns krémszínű inget, 


ami szorosan simult izmos felsőtestére. A legszembetűnőbb azonban fekete szalagos 
kalapja volt rajta. Nem is lehetett más, csak Harry, a kalap. 

Felálltam, de még visszaszóltam Babsnek: — Mindjárt jövök. — Összeharapta az 
ajkát, és némán bólintott. 

A pulthoz menve Harry mellé álltam, aki éppen belekortyolt egy rumkoktélba. 
Poharát a pultra rakva egy csomag Chesterfieldet húzott elő a kalapszalagja alól, s a 
szájába nyomott egy cigit. Gyufát gyújtottam, és odatartottam neki. 

Tudomást sem véve rólam elfordult, miniatűr öngyújtót vett elő, és rágyújtott. 

— Harry -— szóltam neki halkan. 

Nekidőlt a bárpultnak, s hatalmas adag füstöt fújt ki, tovább sűrítve a helyiséget 
már egyébként is betöltő szmogot. — Menj a francba, nagypapa! — mondta rám sem 
nézve. 

— Akar egy üzletet? — erősködtem. 

Végre felém fordult. — Oké — mondta ugyanazon a , cseppet sem érdekel" hangon. 
Elindult, és én követtem. 

A bárpult melletti ajtón át egy nyirkos, betonpadlójú folyosóra jutottunk. Harry 
néhány lépést tett csak, s bement egy , iroda" feliratú ajtón. Siettem volna utána én is, 
de valahonnan a sötétből hirtelen elindult egy kemény tárgy, és pontosan a fülem 
mögött talált el. Megpördültem, de csak azért, hogy hatalmas ütést kapjak a 
gyomromba, amit rögtön követett egy tarkómra zúduló csapás is. 

A padlóra zuhantam, s csak úgy záporoztak rám a fejemet, gyomromat, ágyékomat 
érő ütések és rúgások. Közömbös, semmiféle érzelmet nem mutató arcok kavarogtak 
előttem, s botokat, üvegeket, nehéz hamutartókat tartó kezeket láttam. Mielőtt 
elveszítettem volna az eszméletemet, még egyszer megpillantottam Harryt, fején a 
nevetséges kalappal. Pontosan úgy nézett ki, mintha egy rossz westernből lépett volna 
elő. 

Sötétség és hideg vett körül, mikor magamhoz tértem. Valami keményen feküdtem, 
és sűrű, ragadós massza borította a szememet. Megpróbáltam felállni, de minden 
porcikám ordítva tiltakozott a fájdalmas mozdulat ellen. 

A tudatom csak lassan tisztult, s kezdetben sajgó pontok összességének éreztem 
magam, amelyek fokozatosan egyetlen nagy fájdalomcsomóvá álltak össze. Nem 
tudom, meddig feküdtem ott, megpróbálva összeszedni az erőmet. Végül azért sikerült 
talpra vergődnöm. Egy csatornanyílás fölött álltam, szeméttel teliszórt udvaron. A 
hozzám elérő zenéből ítélve nem lehettem messze a Bíbor Haláltól. 

Tettem egy bizonytalan lépést, beleütköztem egy kukába, és ismét elzuhantam. Az 
akaraterőm azonban már visszatért, s a fogamat összeszorítva feltornáztam magamat. 
Halvány fényt láttam magam előtt, s afelé indultam. 

Szűk sikátoron haladtam végig, s a fényesen kivilágított Leicester Sguare-re 
jutottam. Egy házfalnak támaszkodtam, hogy erőt gyűjtsek, a járókelők pedig széles 
ívben elkerültek, s úgy tettek, mintha észre sem vennének. Részeg csavargónak 
nézhettek, de nem kezdtem magyarázkodni, mert nem akartam felhívni magamra 
valamelyik, a környéken kószáló, unatkozó rendőr figyelmét. 

Arrafelé indultam, amerre a kocsimat sejtettem, s két perc múlva meg is találtam. A 
volán mögé zökkenve elnyúltam az ülésén, hogy kipihenjem magam egy kicsit. Aztán 
halk neszt hallottam hátulról, és gyorsan megpördültem. 

Babs volt az, s mikor megláttam, csaknem elsírtam magam. Felsője eltűnt, a 
nadrágja koszos és szakadt volt, arcát és mellét vérző sebek, zúzódások éktelenítették. 

— Apples? — kérdezte rémült, reszkető hangon. 

— Mi történt? 


— Miután elmentél... Az irodába hívtak. Azt mondták, te küldted őket. . . 
Megerőszakoltak! — felzokogott. — Háromszor. 
— Jézusom! — nyögtem, s tenyerembe temettem az arcom. 


HATODIK FEJEZET 


A kocsitelefonon hívtam fel az orvosomat, s mire a házunkhoz értünk, már a 
bejáratnál várt. Ötvenes éveiben járó, őszülőhajú, elvált asszony volt, s azt mesélték 
róla, valamikor nagyon aktívan részt vett a női egyenjogúsági mozgalomban. Nem a 
társadalombiztosításnak dolgozott, ezért is ért oda olyan hamar. Mondtam neki, 
először Babst vizsgálja meg. 

— Maga rosszabb állapotban van -— figyelmeztetett. 

— Szerintem nem. Különben is az én hibám volt. Nem vitatkozott tovább. 
Megtisztította és bekötözte Babs sebeit, én pedig közben kávét főztem. Kínzó 
lelkiismeret-furdalásom volt, aznap már másodszor. Babst egyszer már 
megerőszakolták. A saját apja, s talán azért is vált leszbikussá. Most pedig ismét 
megtörtént, az én hibámból. Már csak fájdalmat tudok okozni mindenkinek, aki a 
közelembe kerül? 

Az orvos ágyba dugta Babst, és hozzálátott engem is rendbe tenni. Szakértő 
pillantást vetett a sérüléseimre, és azt mondta: — Elég sok sebesültet láttam már, Mr. 
Carstairs, s el kell ismerni, aki magát összevette, az jól értette a dolgát. 

— Milyen éles szemű megfigyelő — válaszoltam gúnyosan, de nem vett tudomást a 
sértő hangról. 

— Tesz feljelentést a rendőrségen? 

— Nem. És maga? 

Nemet intett. — És Barbara esetében? 

— Ismét csak nem. 

— Miért? 

— Tudom, hogyan tárgyalják a bíróságok a nemi erőszakot. Az esküdtek között 
mindig több a férfi, mint a nő. Rendszerint elhiszik a bűnösnek, hogy az áldozat volt a 
hibás, ő viselkedett túlságosan kihívóan, s felmentő ítéletet hoznak. Meg akarom 
spórolni Babsnek a tortúrát. 

— És persze önmagának is — mondta az orvos. — Szava telibe talált, s inkább nem 
válaszoltam. 

Ellátta a sérüléseimet, aztán megkérdezte: — Van értelme azt ajánlanom, pihenjen 
néhány napig? 

— Nincs. 

— Akkor legalább arra ügyeljen, hogy Barbara megtegye! 

— Arról gondoskodom - ígértem meg neki. Némán becsukta a táskáját, és távozott. 

Két csésze kávét töltöttem, jókora adag brandyt tettem mindkettőhöz, és bevittem a 
hálószobába. Babs feltámaszkodott az ágyban, és elvette tőle a csészéjét. 

— Nagyon elszúrtam a dolgot — mondtam neki teljesen feleslegesen, hiszen anélkül 
is tudta. 

— Igen. 

— Sajnálom — mondtam, pedig ezzel is tisztában volt. Szerettem volna, ha 
megbocsát, és megerősíti, még mindig szeret. Legszívesebben letérdeltem volna mellé, 
hogy bocsánatért esedezzek, de tudtam, utálná az ilyen érzelmi zsarolást. Igaza is volt, 
az ő helyében én is így éreztem volna. 

Tudtam, nem fog mondani semmit. Nem érdemeltem meg, hogy könnyítsen a 
helyzetemen, és nem is tette. Azon pedig, hogy még mindig szeret-e, valószínűleg 
erősen gondolkodott. Megfordultam hát, és kimentem a szobából. 


Már éppen be akartam csukni magam mögött az ajtót, amikor utánam szólt: — 
Tudom, nem így akartad, Apples. 

— De számítanom kellett volna rá — feleltem félig neki, félig magamnak. Ha 
meghallotta is, amit mondtam, nem válaszolt. Halkan becsuktam az ajtót. 

Óvatosan egy székre ereszkedtem, és a kávémért nyúltam. Carstairs, a határozott, 
aki mindig a dolgok közepébe vág — gondoltam elkeseredetten. Stepney-ben tanultam 
meg, hogy szembenézzek a problémákkal, s gyorsan, határozottan cselekedjem. 
Tizenhárom éves voltam, mikor a családunk odaköltözött. 

A legtöbben azt hitték rólam, az akcentusom a valódi, és irodalmi angolságom 
hosszas tanulás eredménye, pedig épp fordítva volt. Tehetős családba születtem, de a 
szüleim tönkrementek. Amikor egy jó nevű magániskolából az egyik East End-i 
középiskolába kerültem, elsőként azt tanultam meg, hogy ugyanúgy beszéljek, mint a 
többi gyerek. Elsajátítottam azt a hasznos taktikát is, hogy először üssek, s csak aztán 
kérdezzem meg, miről is van szó. 

Bérlakásba költözésünk megölte az apámat, engem viszont felnőtté tett. Nem 
kívántam ugyan, de így alakult. Az új helyen alakult ki az életfilozófiám, pontosabban 
a túlélési módszerem. 

A gyors cselekvés, a kemény elszánás már kölyökkoromban hasznomra volt, de 
ahogy az üzleti életben előrehaladtam, más technikákat is el kellett sajátítanom. Rá 
kellett szoktatnom magamat arra, hogy legyek képes várni, értékelni a helyzetet, és 
előre gondolkodni. Már azt hittem, a régi Carstairst sikerül egészen jól kordában 
tartanom, de ez az új válság ismét életre keltette bennem. 

— Rendben van, kezeld hát úgy a dolgot, mintha üzleti probléma lenne! — mondtam 
magamnak. — Vedd számba a lehetőségeket, gondold át a megnyitást, ragadd meg a 
kínálkozó alkalmat, és mindig tartsd nyitva a gyors visszavonulás útját! 

Meg akartam találni Mr. Heroint, aki a kábítószert Londonba szállítja, s az 
utánpótlási lánc aljáról kiindulva kezdtem a kutatást. Jane barátja elvezetett Harryhez, 
de nála a nyom véget is ért, mégpedig igen fájdalmas körülmények között. 

Számítottak rám, vártak; hogy honnan tudtak az érkezésemről, azt még ki kellett 
derítenem. Bármi volt is azonban az ok, egy lépéssel előttem jártak, és a módszerem 
eredménytelennek bizonyult. 

Nem vezetett hozzájuk egyéb utam, csupán ez, amelyik olyan keserű véget ért. Volt 
pénzem és hatalmam, de egy másik világban. Az a világ, ahol nagy embernek 
számítottam, ahol egyetlen szavam pénzhegyeket volt képes megmozgatni, akár egy 
másik galaxisban is lehetett volna, sokmilliónyi fényévre attól a világtól, amelyben 
Harry és Mr. Heroin működött. Meg kellett találnom a módját, hogy az erőm az ő 
világukban is érvényesüljön. Az eszemet és a gazdagságomat kellett használnom az 
ökleim helyett, amelyek már különben is kijöttek a gyakorlatból. 

Pénzzel kell harcolni, nem ököllel, és nem az alján kezdeni, hanem felülről. . . 
Egymás után sorjáztak bennem az ötletek. Néhány másodperc alatt féltucatnyi 
lehetőséget vizsgáltam meg. A jó öreg Carstairs-féle gépezet mozgásba lendült. 
Elhúztam a faltól az íróasztalomat, és jegyzeteket kezdtem gyártani. 

Mire Annabel megérkezett, a brandysüveg csaknem kiürült, a hamutartó teli volt 
csikkekkel, s a tervem készen állt. 

— Történt valami — mondtam, és megpördültem a székkel. 

— Azt látom - felelte, és gondterhelten ráncolni kezdte magas homlokát. 

— Elmentem Harryhez, a heroinkereskedőhöz. Már várt. 

Közelebb jött, és megcsókolta összevert arcomat. 

— A legrosszabbat viszont még nem mondtam - folytattam. — Babst is magammal 
vittem. Megerőszakolták. 


Annabel rémülten hátrahőkölt, a szeme szikrázott a dühtől. — Te kibaszott hülye! — 
süvöltötte. Úgy tűnt, rögtön nekem esik, de meggondolta magát, és inkább beviharzott 
a hálószobába. Halk beszélgetést hallottam egy darabig, aztán Annabel hüppögését. 

Felöltöztem, és elmentem otthonról. Éreztem, nem lennék szívesen látott vendég a 
közös ágyban; s különben is dolgom volt. 

Hajnali négy volt már, mikor megálltam egy chelsea-i ház előtt. Apró, de elegáns 
épület volt, igen sokat érhetett. Elfüggönyözött ablakaiból fény szűrődött ki, jelezve, 
odabent buli van. Majdnem minden este az volt. 

Kívülről akár kellemes vidéki udvarháznak is tűnhetett volna a hely, de mikor 
benyitottam, fülsiketítő zene, és nehéz, áporodott levegő csapott meg. Gyorsan 
behúztam magam után az ajtót, hogy védjem az ártatlan szomszédokat. 

— Chadwell! Drágám! — hallatszott egy lelkes férfihang. 

Igen, Chadwell a valódi keresztnevem. Stepneyben senkinek sem árultam el, 
mindenkinek csak a vezetéknevemen, Carstairsként mutatkoztam be. Az Applest 
csúfolódó társaim ragasztották rám, mert hangzásban eléggé hasonlított a stairsre. 
Alastair John azonban valahogy tudomást szerzett a Chadwellről, nagyon megtetszett 
neki, s ő lett a világon az egyetlen személy, aki ezen a néven szólított. 

Bokáig érő köntösben, tökéletesen kikészített arccal közeledett felém. Arcon 
csókolt, én is arcon csókoltam. Boldoggá tette, nekem pedig semmibe sem került. 
Különben is, szívességet akartam kérni tőle. 

— Nehogy azt mondd, kedves, hogy áttértél! — szólt meglepetten. Ezúttal is magas, 
affektált hangon beszélt a kedvemért. 

— Ha bekövetkezik, te leszel az első, aki tudomást szerez róla, Al — biztattam. 

— Az viszont végképp nem jellemző rád, hogy az éjszaka közepén elfogyjon a 
készleted. 

— Nem azért jöttem, hogy a vacak hasisodból vegyék. — Ő volt a szállítóm. , — Hát 
akkor gyere, és élvezd a kísértést! — Belém karolt, s a szobába vezetett. 

A helyiség teli volt különböző nemű, furcsa öltözékű, táncoló, ivó, beszélgető, 
szeretkező emberekkel. Néhányan egy sarokban éppen társasjátékoztak, de biztos 
voltam benne, nem az eredeti szabályok szerint játsszák, hanem csavartak rajta egyet. 
Aranyos fény árasztotta el a szobát, s ettől mindenki csak még hátborzongatóbban 
nézett ki. A zene David Bowie volt, és rettenetesen hangos. 

Alastair valami gyanús kotyvalékkal teli poharat nyomott a kezembe. 
Belekortyoltam. Jéghideg volt, s vodka és eper íze érződött rajta. — Nagyszerű — 
köszöntem meg az italt. 

Egy férfi került az utunkba, és megrebbentette előttem hatalmas műszempilláit. — 
Hello! — köszönt búgó hangon. 

— Tűnj el, Stuart! — szólt rá Alastair. 

— Magadnak akarod megtartani? — csúfolódott a másik. 

— Meg akarom óvni az olyanoktól, mint te. 

A férfi eltűnt, mi pedig letelepedtünk a padlóra. 

— Szóval a csinos kis lakótársaid sem tudtak még rávenni, hogy oda-vissza élvezd? 
— kérdezte Alastair. Soha nem hagyott fel a reménnyel, hogy egyszer csak sikerül 
elcsábítania. 

— Irigyellek benneteket, biszexuálisokat — válaszoltam. — Dupla örömben van 
részetek. Nekem azonban nem megy. 

Közvetlenül előttünk hárman tekergőztek a padlón, szoros ölelésben. Míg 
megpróbáltam kitalálni, ki kicsoda lehet közülük, még ketten csatlakoztak hozzájuk. 
Növekvő érdeklődéssel kezdtem figyelni őket. 

— Azért jöttél, hogy legalább nézd? — érdeklődött Alastair. 


— Még csak azért sem. — Elfordultam az egyre növekvő emberhalomtól. — 
Olyasmiről akartalak kérdezni, amiben igazán szakértőnek számítasz. 

— A szexről? 

— A kábítószerekről. 

— Ocsmány ringyó vagy, Chadwell! 

— Ne hülyéskedj! Komolyan gondoltam. — Egy kéz nyúlt ki a kupacból, és 
simogatni kezdett. Nem tudtam megállapítani, férfi-e vagy nő; Alastair orgiáin bármi 
előfordulhatott. Megfogtam és arrébb toltam a tolakodó mancsot. 

— Rendben, Chadwell, hadd halljam, mi olyan sürgős! Szerelmi bájitalra van 
szükséged? Netán impotens lettél a kokótól? Esetleg tanácsot akarsz, hogyan lehet 
elcsábítani egy ártatlan szűzlányt? 

— Nem, nem és harmadszor is nem. Hogy lehetsz ennyire mocskos? 

— Ne hízeleg]! 

Éreztem, lassan megmozdul körülöttem a szoba. Már csaknem huszonnégy órája 
szinte egyfolytában ittam, s tudtam, ideje lenne abbahagyni. 

— Ha egymillió font értékű heroint akarnál szerezni, hova mennél? — kérdeztem 
Alastairt. 

— Miféle hülye kérdés ez? Londonban nem találsz olyan barmot, aki ekkora 
készletet tartana, még ha lenne is hozzá elegendő tőkéje. Különben is tudod, én 
kizárólag enyhe drogokkal foglalkozom. — Komolyan kérdeztem, Al, s egy szóval 
sem mondtam, hogy feltétlenül Londonban kell beszerezni. 

— Szentséges popók! Úgy látom, te tényleg komolyan gondolod — válaszolta, s kis 
ideig némán fürkészte az arcomat. — A válasz természetesen Marseille. Szerintem 
elment az eszed. Egymillió font... Van egy olyan szörnyű érzésem, Apples, hogy te 
tényleg nem hülyéskedsz. 

— Köszönöm, haver. — A körülményekhez képest viszonylag könnyen 
feltápászkodtam, s átverekedtem magam a kupacon, amely addigra már magába 
szippantott szinte mindenkit, aki csak a szobában tartózkodott. Az ajtótól visszanézve 
láttam, Alastair még mindig a padlón ül, elgondolkodva bámulja a poharát, s 
kiszőkített fejét rosszallóan ingatja jobbra-balra. 


HETEDIK FEJEZET 


A friss kinti levegő úgy csapott fejbe, mintha nyakon öntöttek volna egy vödör 
hideg vízzel. Hátamat a bezárt ajtónak vetettem, megvártam, míg a tárgyak ismét 
határozott körvonalat öltöttek, s amilyen egyenesen csak tudtam, a kocsimhoz 
mentem. Jó, hogy nem voltam messze a lakásomtól. Legalább féltucatnyi közlekedési 
lámpa esett az utamba, de egyet sem vettem észre közülük. Szerencsére az utcák 
kihaltak voltak. 

Két parkolóhelyet elfoglalva leraktam a kocsit, és felmentem a lakásba. A 
hálószobában égett az olvasólámpa, de már mindkét lány aludt: Annabel a hátán fekve 
horkolt, s Babs feje a vállán nyugodott. 

Bőröndbe raktam egy szolid, palackzöld öltönyt, hozzá ugyanolyan színű selyem 
nyakkendőt és egy tojáshéj-zöld csíkos inget. Néhány trikóval, alsónadrággal és egy 
törülközővel egészítettem még ki a csomagot, s az útlevelemet is elraktam. Farmert, 
gumitalpú vászoncipőt vettem, s számítva rá, hogy esetleg hűvös lesz, a dzsekimet is 
felkaptam. 

Cigarettát és pénzt tömködtem a zsebeimbe, aztán bekészítettem egy kávét. Míg 
lefőtt, üzenetet hagytam a lányoknak: , Elutaztam, csak pár nap múlva jövök vissza. 
Mindkettőtöket szeretlek. Apples." Termoszba töltöttem a kávét, a maradékot 
megittam, és lementem a kocsimhoz. 

Dover felé hajtva kellemesebben éreztem magam, mint bármikor az előző nap 
folyamán. Már pirkadt, mikor magam mögött hagytam Dél-Londont. Kissé 
leeresztettem az ablakot, hogy a friss reggeli levegő kivigye a fejemből az alkohol 
gőzét. A Jaguar nagyon fürge volt. de a százhatvanat nem léptem túl, mert nem 
akartam fejre állni. Egy Gauloise-zal a szám sarkában, s a sztereó magnóból üvöltő 
Beatles-szám dallamaival a fülemben élveztem a kihalt autópálya békéjét. 

A rendőrök természetesen ezúttal is megállítottak a gyorshajtás miatt. 

Észre sem vettem őket mindaddig, amíg be nem kapcsolták a szirénát. 
Engedelmesen lehúzódtam az útpadkára, és figyeltem a szigorú arccal közeledő járőrt. 
— Tűz van valahol, hogy ennyire siet? — kérdezte az egyik, s biztos voltam benne, 

legalább ezerszer elsütötte már ezt az ostoba viccet. Nagyon szelíd és engedelmes 
maradtam azonban, mert féltem, hogy megszondáztatnak. Akkor lőttek az utazásnak. 

— Elnézést, biztos úr? —válaszoltam.—Észre sem vettem, hogy túlléptem a 
megengedett sebességet. 

— Szépen néz ki az arca — állapította meg a másik rendőr a sérüléseimet nézegetve. 

— Összevitatkoztam a járdával. 

Komótosan felírták a nevemet és a címemet, aztán visszaszálltak a kocsijukba. 
Nyolcvannal cammogtam mögöttük, míg csak le nem kanyarodtak egy mellékútra. 
Ezután rögtön kétszázas tempóra kapcsoltam; kétszer egymás után ugyanarra a helyre 
nem csap a villám. 

Megkerestem a legjobb doveri szállodát, és bementem reggelizni. Egy egész 
grapefruitot, zabkását, három tojásból szalonnás tükörtojást, kávét és rengeteg pirítóst 
rendeltem. Már a cigarettánál és a kávénál tartottam, amikor rám tört a kegyetlen 
másnaposság. Fájni kezdett a fejem, s gyengének, tehetetlennek éreztem magamat. Az 
előző huszonnégy óra történéseit figyelembe véve, erre meg is volt minden okom. 

A hallból felhívtam a kórházat, Jane állapota nem változott. 

Újságot olvasva vártam, hogy kinyissanak a bankok, aztán váltottam némi frankot, 
és felhajtottam a kompra. 


Kellemetlen átkelés volt. Az erősen hullámzó Csatornán mindenki tengeribeteg lett, 
kivéve engem. Én úgy aludtam egész úton, mint akit fejbe vertek. 

Franciaországban már egészen kellemesen éreztem magam. Délben megálltam egy 
út menti fogadónál, s isteni ebédet ettem; bár bor helyett kénytelen voltam ásványvizet 
inni. 

Remek dolog Franciaországban autózni, ha az embernek nem sietős a dolga. Az 
utak egyenesek és nem túl zsúfoltak, s a sík vidéken mérföldekre ellátni, nem úgy, 
mint Angliában, ahol a földek mentén húzódó kerítések akadályozzák a kilátást. 

Ebéd után az országútra visszakanyarodva felvettem egy farmert viselő, magas, 
szakállas fickót. Kiderült, az Egyesült Államokból, Bostonból érkezett, s csak 
csavargott a világban. 

Kis idő múlva szóltam neki, válasszon ki egy kazettát. Stevie Wonder mellett 
döntött, s ettől rögtön szimpatikussá vált. 

— Mivel foglalkozott, mielőtt nekiindult a világnak? —érdeklődtem. 

— Volt egy reklámügynökségem Massachusettsben — válaszolta. — Olcsón vettem, 
miután befejeztem az egyetemet. Három évet szántam rá az életemből, hogy 
felfuttassam, aztán eladtam százezer dollárért. 

— Miért? 

— Rájöttem, nem szeretem. És nem szeretem a reklámot sem. Megfosztja az 
embereket a döntési szabadságuktól. 

— Tényleg? 

— Hát persze. Az amerikai üzletemberek a reklám révén tartják uralmuk alatt az 
amerikai népet. És ez nem az én elméletem, ezt tanították az egyetemen is. Állítom, 
hogy ami az agymosást illeti, messze megelőztük az oroszokat. 

Oldalra pillantva láttam, amint mosolyog. Komolyan gondolta, amit mondott, de 
nem esett kétségbe miatta. Olyan arca volt, amit általában szimpatikusan csúnyának 
neveznek: hajlott orr, szelíd barna szemek és hosszú, de tiszta haj. 

— Nem bánja, ha szívok egy kis füvet? — kérdezte. 

— Csak nyugodtan - bátorítottam. Egy gondolat kezdett formálódni az agyamban, 
miközben néztem, amint régi dohányszelencét vesz elő a zsebéből, s elkészíti magának 
a cigarettát. 

— Mit csinált a százezer dollárral? — érdeklődtem. 

— Visszaadtam azoknak, akiktől ellopták. Házakat építettem, és áron alul 
értékesítettem őket. 

— Ezek szerint most nincs pénze. 

— Ha szükségem van rá, munkát vállalok. — Megcsavarta a cigaretta végét, 
rágyújtott, néhány másodpercre visszatartotta a füstöt, aztán hosszan kifújta. 

— Húzza le az ablakot, és szórja ki rajta a hamut? —figyelmeztettem. Arra 
gondoltam, esetleg hasznomra lehet a tag. Kemény és, intelligens fickónak tűnt. Nem 
volt idegen számára a kábítószer, és ami a legfontosabb: ha a rendőrség érdeklődni 
kezdett volna utánam, őt képtelen lett volna lenyomozni. 

Odanyújtotta a cigarettát, s én megszívtam. A másnaposságom már múlóban volt, s 
bár rendszerint nem keverem az alkoholt kábítószerrel, éreztem, néhány szívás nem 
fog ártani. 

— Van valami terve a következő néhány napra? —kérdezősködtem tovább. 

— Igen. Napozni akarok, bort inni, és megpróbálok elkapni egy csinos, barnára sült 
francia csirkét. 

— Mit szólna hozzá, ha ehelyett pár napig jó pénzért dolgoznia kellene? 

— Magának? 

— Igen. 


— Miről lenne szó? 

— Kábítószerüzletet akarok kötni. Mi a véleménye a heroinról? 

— Az maga a vég, ember. Persze mindenkinek joga van megválasztani, hogyan, 
miként akar meghalni. 

— Így igaz. Áll az alku? Ezer fontot kap egyheti melóért. 

— ÁII. - Szívott még egyet a cigarettából, hátrapillantott, nem jön-e mögöttünk 
valaki, és kihajította a csikket az ablakon. 

— Más-más szállodában szállunk meg — magyaráztam neki. — Még ma este bemegy 
a városba, és kideríti, hol lehet heroint kapni. Ha eljut a szállítóhoz, megmondja neki, 
van egy barátja, aki szeretne üzletet kötni. Nagy üzletet. Beszéljen meg egy találkozót 
holnap reggelre valami nyilvános helyre, mondjuk egy presszóba! 

— Legyek tehát közvetítő? 

— Egyelőre igen. 

A belváros közelében, egy panziónál raktam ki. Felírtam a telefonszámot, és 
elhajtottam anélkül, hogy megmondtam volna neki, hova megyek. — Reggel felhívom 
— búcsúztam tőle. Mielőtt távoztam volna, még azt is megtudtam, Guy House-nak 
hívják. A saját nevemet nem mondtam meg. 

Kerestem egy jó szállodát, és bejelentkeztem. Megvacsoráztam, lezuhanyoztam, és 
ágyba zuhantam. Már éppen ideje volt. 

Telefoncsörgésre ébredtem. Reggel hétre kértem ébresztőt, bár csak feleannyit 
aludtam, mint szerettem volna. Egész napos munka várt rám. 

Hozattam a szobapincérrel egy kancsó friss narancslevet meg kávét, aztán 
felhívtam a panziót. 

— Pension Blanc — szólt a kagylóba egy női hang. 

— Monsieur House, s11 vous plait — kértem borzalmas francia kiejtésemmel az 
ismerősömet. 

— Un moment. 

Guy néhány percen belül jelentkezett. 

— Sikerült? — kérdeztem tőle. 

— Egyszerű volt, mint a seggreesés. A város teli van kábítószerárusokkal. Nem lehet 
átkelni az úttesten anélkül, hogy legalább tél tucat különböző szert ne ajánlanának az 
embernek, és mindegyik nevetségesen olcsó. A zsaruk pedig vagy belefáradtak a 
melójukba, vagy megvesztegették őket, mert oda sem figyelnek. 

— Nagyszerű. Sikerült megállapodni a találkozóban? 

— Igen. Akitől a heroint vettem, nagyon lelkes volt. Lehet, hogy részesedést kap az 
üzletből. Tizenegykor a Café Pierre-ben találkozom a szállítójával. 

— Remek. Aki megkeresi, az még mindig nem a főnök lesz, ezért csak ismételje el 
neki az üzenetet. Ha engem meglát, ne vegyen rólam tudomást. 

— Rendben. 

Leraktam a kagylót, és befejeztem folyékony reggelimet. Borotválkozással nem 
töltöttem az időt, csak felkaptam a farmeremet meg a napszemüvegemet, s elindultam 
a szállodából. 

Először is béreltem egy jelentéktelen kinézetű, kis Renault-t, aztán vettem egy 
várostérképet, és fél tíz felé leparkoltam a Café Pierre közelében. 

Guy éppen bort iszogatott a teraszon, s rám se pillantott, mikor elmentem mellette. 

A fedett részben ültem le, brióst és kávét kértem, s elővettem a Le Monde-ot. Az 
ablakon keresztül jól láttam Guyt. A lap öles betükkel számolt be a legújabb 
botrányról. Egy ismert popénekest és az egyik politikus feleségét együtt látták egy 
kábítószeres partin. Jézusom, hát már mindenki! — gondoltam, míg elolvastam a 
cikket. 


Pontban tizenegykor fekete öltönyös, nyakkendős férfi ült le Guy asztalához. 
Rövidre nyírt, fényesre olajozott haja volt. Kezet ráztak, és beszélgettek egy darabig. 

Aztán feltűnt, hogy Guy izgatottá vált. Határozottan megrázta a fejét, miközben a 
férfi indulatosan magyarázott neki valamit. 

SA francia felállt, s kezét a zakója zsebébe dugta. Egy fekete Citroen bukkant elő a 
semmiből, s megállt a járda mellett. Fizettem, és kimentem a kávéházból. 

A kocsi és az asztaluk között jártam már, amikor Guy felállt. A francia szorosan ott 
volt a nyomában, s mintha a hátába nyomta volna zsebre dugott öklét. A kinyíló 
kocsiajtón át még láttam, odabent ketten ülnek, aztán a kocsimhoz mentem. 

Már éppen nyitottam a kocsit, mikor Guy és a francia beszállt a Citroenbe. Velük 
egyszerre soroltam be a forgalomba. 

Nem volt könnyű követni a fekete autót a belvárosban. A többi jármű fölé 
magasodó tetejét szinte állandóan láttam ugyan, de néhány kocsival mögötte kellett 
maradnom, nehogy feltűnővé váljak. Majdnem elveszítettem, amikor egy teherautó 
került közénk, s a Citroen váratlanul jobbra kanyarodott; egy közlekedési lámpánál 
pedig alaposan lemaradtam tőle. Sikerült azonban kitalálnom, merre mehetett, s nem 
sokkal később már ismét ott voltam a nyomában. 

Az egyik autópályán hajtott ki a városból, nem sokkal később egy alsóbbrendű útra 
tért, majd újabb fordulók után keskeny vidéki úton haladt tovább, ahol komoly 
nehézséget okozott észrevétlennek maradni. 

Végképp betett aztán, hogy a Citroen beragadt egy nagy teherautó mögé, és nem 
tudta megelőzni. Nem tehettem mást, kénytelen voltam én is beállni mögé. Biztos 
voltam benne, már észrevettek. Ezért rászántam magam arra, amit egy másik kocsit 
követő normális ember soha az életben nem tenne: rányomtam a kezemet a kürtre, és 
úgy tettem, mintha meg akarnám előzni őket. 

Kiraktam az indexet, folyamatosan dudáltam, többször is megpróbáltam kihúzódni 
az út közepére, és egyfolytában ráztam az öklöm. A Citroenben ülők tudomást sem 
vettek rólam, a teherautó sofőrje pedig kitartotta a kezét az ablakon, s egy közismert 
nemzetközi jelzést mutatott. 

Körülbelül egy mérföldet tehettünk meg így, amikor a Citroen váratlanul 
lekanyarodott az országútról, s eltünt a fák között. A kocsibehajtó előtt elhaladva egy 
fákkal körülvett, fehér villát pillantottam meg. 

Mentem még egy mérföldet, aztán megálltam, kikerestem s bejelöltem a térképen 
azt a helyet, ahol a fekete kocsit utoljára láttam. A villát elkerülve a leggyorsabb úton 
a belvárosba hajtottam, egyenesen a szállodámhoz. 

A szobámba érve először is megváltoztattam a külsőmet. Felvettem zöld 
öltönyömet, nyakkendőt kötöttem, és kényelmesen megebédeltem. 

Guyt már biztosan nyársra húzták — gondoltam, miközben falatoztam. Ezzel együtt 
15 nyugodt voltam, mert tudtam, semmit nem lesznek képesek kiszedni belőle. Nem 
tudta a nevemet, és azt sem, hol lakom. Fogalma sem volt róla, magamnak dolgozom- 
e, vagy valakinek a megbízásából, s egyedül-e, vagy néhány nehézfiú társaságában. 

Biztos voltam hát benne, hogy akik elkapták, azok hamarosan idegesek lesznek. 
Azon gondolkodnak majd, nem riasztott-e el engem a lépésük, megfosztva őket valami 
komolyabb üzlettől. Rettenetesen érdekli majd őket, vajon mekkora vásárt 
csinálhattunk volna. Aggódni kezdenek, hogy esetleg átmentem egy rivális céghez; 
biztos voltam benne ugyanis, hogy a világ heroinfővárosában több nagykereskedő is 
működik. 

Megpróbálják majd kitalálni, hogyan bukkanhatnának a nyomomra, s ekkor én 
bekopogok hozzájuk. 


NYOLCADIK FEJEZET 


Ebéd után megkerestem a hallban a főportást. Tökéletesen tudott angolul, de még 
annál is jobban értette a diszkréten kezébe nyomott papírpénz üzenetét. Megmutattam 
neki a térképemet. 

— Van egy nagy, fehér villa valahol, emellett az út mellett — magyaráztam, — 
Pontosan olyan, amilyet venni szeretnék. Ki tudná deríteni nekem, kinek a tulajdona? 
— Ebben a pillanatban meg tudom mondani, sir — válaszolta. — Monsieur Charles 

LeGrand-é. Üzletember az illető. 

— Köszönöm. 

A név álnévnek hangzott, pontosan olyannak, amilyet egy nagyképű francia 
csirkefogó választ magának. 

Késő délután volt már, amikor végiggördültem a Jaguárral a villához vezető úton. A 
nagy ház ablakait zsalugáterek fedték, a kert gyönyörűen rendben volt tartva, S a 
bejárat előtt több elegáns kocsi is parkolt. 

Libériás inas nyitott ajtót. Magasabb volt nálam, s úgy nézett ki, mintha valaki 
csecsemőkorában tévedésből átgyalogolt volna az arcán. 

— Est-ce-gue Monsieur LeGrand est chez lui? — kérdeztem tőle. 

— Non - válaszolta, miután túljutott a borzalmas kiejtésem okozta nehézségeken, és 
megértette, mit is akarok: Úgy döntöttem, kockáztatok, s elslisszolva mellette 
beléptem a házba. — Lui dit gue I Anglais gu1l cherche est ici — mondtam neki 
magabiztosan. Látszott rajta, nehezen tudja eldönteni, megüssön-e, vagy tegye-e, amit 
mondtam. A határozott fellépés végül eredményesnek bizonyult, s komoly belső harc 
árán rászánta magát arra, hogy eltűnjön valahol a házban. 

Magamra maradva kíváncsian körülnéztem. Masszív fehér falakat; magas, 
mennyezetet, mozaikkőből rakott padlót láttam. Az egyik szobába is bekukkantottam. 
Sötét bútorokkal volt berendezve, a padlót indiai szőnyeg borította, a falakon 
festmények lógtak. Elegáns szoba volt, de úgy tünt, nem túl gyakran használták. 

A hall végében ismét felbukkant az inas. 

— Venez ici. — Ami a modorát illeti, lett volna még mit tanulnia a fickónak. 

Egy hosszú folyosón a ház hátsó traktusába vezetett, és kinyitott előttem egy ajtót. 

Kellemetlen bűz csapta meg az orromat; szivarfüst, izzadság, alkohol és kosz szaga 
keveredett benne. A valamikor szép, de cigarettával már több helyen is kiégetett 
szőnyegen néhány elnyűtt karosszék állt. A szoba közepét egy nagy kártyaasztal 
foglalta el, körülötte több rossz kinézetű fickóval. Egyikük felállt, és közelebb lépett. 

— Monsieur LeGrand? - kérdeztem. 

— Well? — válaszolta angolul. 

A szituáció világos volt: nem túl szívesen látott ügynöknek tekintettek, s így is 
akartak kezelni, míg csak be nem bizonyítom, hogy érdemes vagyok az udvariasabb 
bánásmódra. Folytattam hát: — Néhány szót szeretnék váltani önnel, Monsieur. 

— Mielőtt folytatnánk, Mister. . . — válaszolta. 

— Charlie Large — töltöttem ki egy kitalált névvel a szünetet. Ha megértette is a 
tréfát a névvel, nem látszott rajta. 

— Mekkora összegű üzletet szándékszik kötni velem, Mr. Large? — kérdezte. 

— Százezer font értéküt. 

— Rendben van. Kövessen, kérem? —felelte érezhetően megváltozott modorban. 

Egy újabb folyosón vezetett végig, egyikébe azoknak a szobáknak, amelyeket 
szemmel láthatólag nem arra szántak, hogy lakjanak bennük, hanem, hogy 


elkápráztassák velük a látogatókat. Leültem, és figyeltem a pasast, miközben italt 
töltött. 

Korombeli, meglehetősen kövér férfi volt, rövid őszes hajjal és hófehér bajusszal. 
Fűzővel igyekezett kordában tartani a hasát, vászoncipőt viselt, s kialudt vékony szivar 
lógott a szája sarkában. 

Úgy nézett ki, mint egy szatócs, aki valami hihetetlen szerencse folytán hirtelen 
meggazdagodott. Azt hiszem, valóban így is volt. 

Arra a megállapításra jutottam hát, hogy az udvariatlan fogadtatás, amiben 
érkezésemkor részesültem, nem annyira szándékos volt, mint inkább rossz modorból 
származott. Átnyújtotta az italomat. 

— Hol a kollégám? — kérdeztem. 

— Ó, az amerikai? Itt van. Félek, egy ideig kissé kemények voltunk vele, de 
szerencsére nincs komolyabb sérülése. Hamar nyilvánvalóvá vált, semmiről sem tud. 
Küldjek érte? 

— Nem. Minél kevesebbet tud, annál jobb... neki is, és nekem is. 

— Rátérhetnénk akkor az üzletre? 

— Máris. Öt kiló heroint akarok. Néhány napon belül meg kell lennie, mert nem 
szeretnék sokáig házalni a pénzemmel. A piaci árat fizetem érte, vagyis százezer angol 
fontot. — Ezt az információt Guynak köszönhettem. 

A fűszeres egy asztali öngyújtóval meggyújtotta a szivarját, és elgondolkozva 
csóválta a fejét. — Az ár, amit ajánlott, elég alacsony, a mennyiség viszont komoly. 

— Akkor megállapodtunk? 

— Még nem. Tudja, ha ekkora mennyiséget bocsátok az ön rendelkezésére, akkor 
más vevőimet el kell küldenem. Nem okozhatunk csalódást a nagy vásárlóknak, az 
amerikaiaknak. Nemcsak rossz üzleti fogás lenne, hanem meglehetősen ártalmas is az 
egészségünkre nézve. — Röviden felnevetett, de látszólagos jókedve valódi félelmet 
takart. -— Nem marad más hátra, egy másik nagy piacunkat, Londont kell 
cserbenhagynunk. — Gyors pillantást vetett rám a szeme sarkából. — De talán ön éppen 
ezt akarja. 

Szatócs létére meglehetősen élesen vágott az esze. Megeresztettem egy semmire 
nem kötelező, apró kis fejbólintást. 

— Nagyon jó — nyugtázta elégedetten. — Ha semmilyen előre nem látható akadály 
nem jön közbe, hét nap múlva tudom szállítani az árut. 

— Az jó lesz. Hol vehetem át? 

— Itt. — Látva, hogy meglepett a válasz, hozzátette: — A helyi rendőrök a zsebünkben 
vannak. — Keresztbe vetette a lábát, és újból meggyújtotta a beszélgetés közben kialudt 
szivarját — Hozzon egy kocsit, mi pedig gondoskodunk a bepakolásról. 

— Hogyan kívánja a fizetséget? 

A kérdésem kis időre elgondolkodtatta. — Normális körülmények között készpénzt 
kérünk, de ahhoz most túl nagy összegről van szó. Még gondolkodnom kell — mondta. 

Én ezt már korábban megtettem, és rögtön elő is álltam az ötletemmel. — Lenne egy 
javaslatom — ajánlottam. — Számomra az lenne a legelőnyösebb, ha a kifizetés 
jogszerű, normális üzleti tranzakciónak tűnne. Van egy ingatlanügyletekkel foglalkozó 
vállalatom Franciaországban, az Etats Anglais. Ha nyélbe lehetne ütni egy üzletet 
közte és az ön egyik vállalata között. . . — Biztos voltam benne, egy akkora 
vállalkozásnak, mint a Le-Grandé, amelyik hét napon belül képes százezer font értékű 
heroint leszállítani, van valami fedőszervezete. 

— Jónak tűnik az ötlet — felelte. — Meglátjuk, mit lehet tenni, s mikor az árut átadjuk, 
a választ 15 megmondjuk. 


— Ha most előhozatná a kollégámat, akkor mi mennénk is — fejeztem be a 
megbeszélést. 

Kisietett a szobából, én pedig jóleső érzéssel kortyoltam bele a whiskymbe. 
Könnyebben ment, mint eredetileg gondoltam. 

Néhány perc múlva Guyjal tért vissza. 

— Éppen ideje? —mondta Guy. —Mi tartotta vissza ennyi ideig? — A szeme körül 
jókora monokli sötétlett. 

Felálltam, kezet ráztam LeGrand-nal, ő pedig kikísért bennünket. 

A kocsiban Guy hátradőlt az ülésen, és masszírozni kezdte a gyomrát. 

— Bántották? — érdeklődtem? 

— Egy kicsit. Ez is hozzátartozott a tervéhez? 

— Nem. Kotta nélkül játszottam, de végül nem is sikerült olyan rosszul. 

Dühösen felhorkant. 

— Még mindig benne van? — kérdeztem mosolyogva. .— Igen. Benne. 

Kezébe nyomtam egy köteg bankjegyet. — Ez körülbelül ötezer dollár — mondtam. — 
Utazzon Párizsba, és vegyen egy Jó állapotban lévő, használt furgont! Vásároljon 
valami ömlesztett árut is, mondjuk tejport vagy növényvédő szert. Az a lényeg, hogy 
fehér legyen és por alakú. Szerezze be az exporthoz szükséges engedélyeket! A kocsit 
az áruval helyezze el egy garázsban, aztán béreljen egy kisebb személyautót, és egy 
hét múlva legyen ismét a Pension Blancban! 

— Értem -— felelte, de azért elismételtettem vele a tennivalóit, mert meg akartam 
bizonyosodni róla, pontosan megjegyezte-e őket. 

— Miért csinálja ezt? — kérdeztem végül. 

— Megfizet érte. 

— Igen, de magának nincs szüksége arra a pénzre, amit tőlem kap. Ha szüksége 
lenne rá, könnyebben is megkereshetné. 

A kezében lévő bankjegyekre pillantott. 

— Fél, hogy meglépek vele? 

— Ennél nagyobb kockázatot soha ne kelljen vállalnom! — válaszoltam nevetve. 

— Vegye úgy, hogy nem is kérdeztem! — mondta, miközben leparkoltam a panzió 
előtt. — Az egyik, amiért az egészre vállalkoztam. .. nos, azt hiszem, a kalandvágy. Hat 
hónapja lógok már a világban, de ennél közelebb még egyszer sem jutottam igazi 
kalandhoz. 

— Ez minden? 

Elmosolyodott, rám emelte a tekintetét. 

— Nem. A rejtélyek is izgatnak, maga pedig igazi rejtély. Nem hivatásos kábítószer- 
kereskedő... nem úgy néz ki, mint ők, nem tud eleget az üzletről, és a kellő hidegvére 
sincs meg hozzá. Maga célratörő üzletember. . . nem is kicsit célratörő — folytatta. — 
Van valami titkos indoka, amiért ezt az egészet csinálja, s én ki szeretném találni, mi 
az. 

Meglepett az emberismerete, de ezt nem mutattam. Sötétben hagytam, hadd élvezze 
a rejtvényt, mert az 1s arra ösztönözte, hogy jól végezze el a rábízott feladatot. 
Kinyitottam neki az ajtót. 

— Viszlát, hét nap múlva — búcsúzott. 

A szállodába mentem, vacsora után korán lefeküdtem, és másnap visszatértem 
Angliába. 


KILENCEDIK FEJEZET 


Richard Elliott a harmincas éveiben járó kövér, hasadt személyiségű férfi volt. Nem 
tudta eldönteni, komoly, megbízható, szolid szakembernek mutatkozzon-e, amilyenek 
általában a hites könyvszakértők, vagy az ifjú titánt játssza, ami szintén illett volna 
hozzá, hisz olyan gyorsan haladt előre a szakmában. 

Következésképp rövidre vágatta ugyan a haját, de hosszú pofaszakállt növesztett. 
Feltűnő öltönyöket hordott, de kicsi gallérú, szolid ingeket vett hozzájuk, beszédstílusa 
pedig furcsa keveréke volt a szakmai zsargonnak és a fellengzős szlengnek. Egy 
könyvvizsgáló cég társtulajdonosa volt, de szinte kizárólag az én vállalkozásaim üzleti 
tanácsadójaként működött. 

A Park Lane-en, egy szálló éttermében találkoztunk. Vörös csíkos zöld öltönyt 
viselt, hozzá szerény, egyszínű nyakkendőt, nadrágja alól pedig legalább tízéves 
csizma orra kandikált ki. 

— Hallom, beteg a lánya — mondta együttérzően.—Mi a baj? 

— Idegkimerültség — hazudtam. Előző nap, hazatérésem után jártam bent a 
kórházban. Az orvos azzal biztatott, van egy halvány reménysugár: Jane előző éjjel 
néhány pillanatra eszméletre tért. — Még mindig válságos az állapota. 

— Sajnálom. 

— Évek óta nem láttam. A válás után a feleségemnek ítélték, és tudja, hogy van az 
ilyenkor. . . 

— Maga is elég nyúzottnak néz ki. Sokat idegeskedett? 

— Igen, de fáradt is vagyok. Franciaországban voltam néhány napig, utánanéztem a 
párizsi üzletnek. — Hosszabb ideje tárgyaltam már arról, esetleg megveszek egy építési 
telket Párizs egyik külvárosában, s az üzlet lényeges részévé vált egyéb terveimnek. 
Azoknak, amelyeket semmiképpen sem akartam Elliott orrára kötni. — Megkapta az 
üzenetemet, hogy készítse elő a papírokat? 

— Igen. 

— Szeretném felgyorsítani a dolgot. Egy másik vevő is jelentkezett, s ha halogatjuk 
az üzletkötést, könnyen felemelheti az árat. Hogy állunk pillanatnyilag? 

— Az ügyvédek bármikor kicserélhetik a szerződéseket. Már csak a pénzt kell 
összeszedni. 

— Mennyink van jelenleg? 

— Ötvenezer fontja hever a bankban, s várja, hogy a seggére verjenek. — Korábban 
elfelejtettem mondani, hogy Elliott néha egészen alpári is tudott lenni. — A 
kereskedelmi bankoktól további százezerre van ígéretünk, így már csak hetvenötezer 
hiányzik. 

Marhasültet és egy üveg sima vörösbort rendeltünk. Én a harapós, karakteresebb 
borokat kedvelem, de ezek a hites könyvvizsgálók ragaszkodnak a jellegtelenebb 
italokhoz. Így hát nem is vitatkoztam Etliott-tal. 

Különben is éppen elég egyéb, nem szokványos javaslat volt még a tarsolyomban. 

Míg ő a hússal küszködött azon gondolkodtam, hogyan is adjam be neki a dolgot. 
Mire a brandyhez jutottunk, megszületett a tervem. 

Elliott a pohárral a kezében hátradőlt, és elégedetten felsóhajtott. Most kell állon 
vágni — döntöttem el magamban. 

— Mink van, amit el lehetne zálogosítani? — kérdeztem. 

Kiöblítette a száját egy korty nemes, öreg konyakkal, s csak aztán válaszolt. — Ne 
tévessze össze az igazi üzletet a Monopolyval! 


— Válaszoljon csak a kérdésemre, számkukac! — figyelmeztettem. 

Látszott rajta, rosszul esett neki, amit mondtam. — Semmi, ha nagyon akarja tudni! 

— Egy frászt. Mi van az Oxford Street-i épülettel? 

— Elvben lehetne szerezni vele ötvenezret, de... 

— Nem az elmélet érdekel, hanem a gyakorlat. A részletek kidolgozása a maga 
gondja. Ha megér ötvenezret, akkor már holnap szükségem van a pénzre. 

— Holnap? -Lemondóan felsóhajtott, mint akinek az a kellemetlen feladat jutott 
osztályrészéül, hogy egy kisgyereknek elmagyarázza a felnőttek világát. — 
Huszonnégy óra alatt senki nem fog magának annyi készpénzt előteremteni, Apples. 

— Tegyen valakinek olyan ajánlatot, amit képtelen visszautasítani, és akkor 
meglesz. 

— Jesszusom, most meg már a Keresztapából idéz! 

Rajtam volt a sor. hogy elégedetlenül felsóhajtsak. 

— Muszáj nekem a maga munkáját is elvégeznem? — kérdeztem. — Próbálja meg 
Simon Davidsonnál, ő úgyis tartozik nekünk némi szívességgel. Vagy esetleg... De 
nem is! Tudom már. kinek kell szólni. 

— Nos? 

— Jonesnak! — játszottam ki diadalmasan az ütőlapomat. 

— Kinek? 

— Ismeri Jonest, az áruházlánc tulajdonosát. 

— Elment az esze? — háborgott Elliott. — Azok kereskedők, és nem bankárok. Miért 
kölcsönöznének ők pénzt magának? 

— Hallgassa meg, hogyan képzelem, Richard? —A pincér szivart hozott neki, én 
pedig tűzzel kínáltam. Előbb a vasököl, aztán a bársonyos, simogató kéz. 

— Jonesék előtt állítsa be kockázatos üzletként az ajánlatot! Fessen le 
megbízhatatlan alaknak, és érzékeltesse velük, hogy esetleg meg is léphetek a 
kölcsönnel! 

— Mi haszna lenne belőle? 

— Hát nem érti? A szemfogukat is hajlandók lennének kihúzatni, csak hogy 
megszerezzék azt az Oxford Street-i ingatlant. Nem nagy terület, de végre betehetnék 
vele a lábukat a város legforgalmasabb részébe. Örömmel ideadják a pénzt, remélve, 
hogy nem tudjuk visszafizetni, s az övék lehet az épület. 

Úgy nézett rám, mint egy régimódi nagynéni, aki vibrátort kap karácsonyra. — Így 
nem csinálhat üzletet, Apples! — tiltakozott. — Legalábbis én nem adom a nevem 
ilyesmihez. Eszem ágában sincs kockára tenni a cégem hírnevét. 

Ideje volt újabb aduval előhozakodni. — Rendben, gondoljunk a maga cégére. A 
forgalmának mekkora százaléka is származik az én vállalkozásaimtól? 

— Körülbelül a fele — válaszolta, s látszott rajta, kezdi kényelmetlenül érezni magát. 

— Akarja, hogy más cég kapja azokat a megrendeléseket? 

— Azt hiszem, mégis meg kellene próbálnom, amit mondott. 

— § ha nem sikerül, keressen más ügyfelet! Marad tehát huszonötezer. — A 
különböző forrásokból összeszedett összeg jóval több volt, mint amennyi a heroin 
megvételéhez kellett, de fenn akartam tartani a látszatot, hogy a párizsi befektetéshez 
kell a pénz. Ahhoz pedig még hiányzott huszonötezer font. — Mennyi névre szóló 
részvényem van? 

— Húsz-harminc ezer, de... — Elliott gyanakvó pillantást vetett rám. — Ide figyeljen! 
Maga ezt az egészet már jó előre kitervelte. 

— Jól is tettem, mert amint látom, az ötleteire nemigen számíthatok. 

— Ezzel viszont befuccsolt. Először is, nem engedhetem a vagyonát elfecsérelni. 
Sokkal értelmesebb módja is van a pénzszerzésnek. — A szemembe nézett, s a 


tekintetemet látva gyorsan folytatta: — Különben is, ha az egészet egyszerre piacra 
dobja, azzal leszorítja az árat. 

— Csak akkor, ha az összeset egy helyen adják el. 

— Nézze, Apples! Én könyvvizsgáló vagyok, nem varázsló. 

— Ha tovább akarja vizsgálni az üzleti könyveimet, ideje megtanulnia néhány 
trükköt. 

— Maga aztán ért hozzá, hogyan keserítse meg az ember életét. Szerintem már eleve 
így született. 

Dühös volt, s ebből tudtam: nyertem. De nem árultam el a megkönnyebbülésemet. 
Néhány tízest raktam az asztalra és felálltam. — Maradjon csak, igya meg a kávéját! — 
nyomtam vissza a székére Richardot, mert ő is fel akart állni. — A kaját pedig én 
fizetem. 

— Ez a legkevesebb, amit megtehet. 


Hazaérve Annabelt egy szál melltartóban a szőnyegen fekve találtam. Elég nagy 
keblei voltak, de a blúz vagy a ruha alatt soha nem viselt melltartót, mert anélkül is 
feszesen álltak. Néha viszont kedve támadt hozzá, hogy csak melltartót vegyen fel, 
semmi mást, s ragyogóan mutatott benne. 

Egy könyvet lapozgatott, amit elvettem tőle és belenéztem. Színes felvételek voltak 
benne, amik egy fiatal párt ábrázoltak a leghihetetlenebb pózokban. 

— Aki egy kicsit is konyít az anatómiához, az rögtön megállapíthatja, ettől kettétörik 
a pasas farka — mondtam az egyik képre mutatva. 

— És ha csuklós van neki? 

Visszadobtam a könyvet a padlóra. — Nézegesd csak, ha az erkölcstelenség síkos 
lejtőjére akarsz jutni! 

Széttárta a lábát, s kezét a szemérmére rakta. — Nekem is van egy síkos lejtőm. 
Gyere velem síelni! — ajánlotta. 

A lábai közé térdeltem, s végigcsókoltam magam körül mindent, amit érdemesnek 
tartottam rá. Elég hosszú időbe tellett. — Hogy van Babs? — kérdeztem az arcomat 
felemelve, miután végeztem. 

Annabel is felült, s kezdte kigombolni a nadrágomat. -Jól érzi magát. Büntudata 
van, mert még mindig fekszik. Tettem róla, hogy ne érezze magát rosszul az ágyban. 

— El tudom képzelni. Na gyere, csináljunk neki még nagyobb kedvet hozzá! 

A hálószobába indultam, menet közben lépve ki a nadrágomból. Már az ajtó 
közelében jártam, mikor Annabel egy nagy ugrással a hátamra vetette magát, csaknem 
ledöntve a lábamról. A nyakamba csimpaszkodott, mellei a vállamon nyugodtak, s úgy 
léptem be vele a hálószobába. Babs a takaró alól kibújva aludt, csöppnyi babydollja a 
derekára csúszott. Megtorpantam; szépsége még mindig lenyűgözött. Annabel is 
lehuppant a hátamról. 

— Ugye, milyen ártatlannak látszik? — kérdezte suttogva, — Gyere, rontsuk el? — 
mormoltam neki. Annabel megkerülte az ágyat, s kétoldalról óvatosan Babs mellé 
feküdtünk, és mindketten a kezünkbe vettük egyik mellét. 

Nem ébredt fel, csak megremegett kissé. Barna mellbimbói simogatásunk hatására 
megmerevedtek. Lágyan végigsimítottam a hasán, és a combjai közé nyúltam, 
Annabel keze pedig fürgén az alsónadrágomba siklott. 

Megcsókoltam Babs orrát, s ő végre kinyitotta a szemét. — Apples — sóhajtotta. 
Megcsókolt, s aztán Annabelt is. Úgy tűnt, megbocsátotta a vétkeimet. — De jó ismét 
hármasban. 

Több szó nem is esett köztünk, ezután már a testünk beszélt a szánk helyett. 


A szeretkezéstől kimerülten késő estig aludtam, aztán lezuhanyoztam és kimentem 
a konyhába. Babs addigra már oda is készített nekem néhány szelet hideg sültet és egy 
jókora adag salátát. 

Meglepődtem, mert nem volt szokás nálunk, hogy a lányok bármiben is 
kiszolgáljanak. Nem házvezetőnőnek szegődtek, s egyenlőkként éltünk a lakásban. 
Mindenki főzött magának, ha akart, de igen gyakran étteremben ettünk. A takarítást 
pedig hetente egyszer, bejárónő végezte. 

— Áldott légy! — köszöntem meg Babsnek a figyelmességét. — Minek köszönhetem a 
salátát az évnek ebben a szakában? 

— Kezd romlani a kondíciód — válaszolta mosolyogva. — Túl sok szénhidrátot 
fogyasztasz. 

— A kondícióm?! — kaptam fel a fejem. — Nem sok korombeli férfi képes rá, hogy 
egyszerre két nőt vigyen az ágyba, és... 

— Jó, jó, igazad van, tényleg nem lehetett rád panasz. Utána viszont egészen hulla 
voltál. Azt hittük, szívrohamod van. 

— Ostoba nőszemélyek. Csak kövér öregembereknek szokott szívrohamuk lenni. 

— Ne áltasd magad ilyen hülyeségekkel? —figyelmeztetett. 

Nem vitatkoztam vele, inkább nekiláttam az ételnek. Annabel három doboz sört 
vett elő a hűtőből. Kinyitottam a magamét, és ittam belőle egy hosszú kortyot. — 
Franciaországban is árulják. Ugyanaz a név, ugyanaz a címke, csak az íze más — 
mondtam, és még egyszer meghúztam a dobozt. 

Gondtalan csevegésre tett kísérletem eredménytelen maradt. Látszott a lányokon, 
készülnek valamire. 

— Elmondanád végre, Apples, mi a fenét csináltál az utóbbi négy napban? -— tette fel 
végül is a kérdést Annabel. 

Bizonyos szempontból nagyon közel álltunk egymáshoz, de voltak íratlan 
szabályaink; s ezek közé tartozott az is, hogy soha nem kérdeztük, mit csinált a másik, 
amikor éppen külön voltunk. Mindig megvártuk, hogy az illető maga mondja el, ha 
akarja. 

— Ilyesmit általában nem szoktunk kérdezni egymástól — figyelmeztettem Annabelt. 

— Kábítószeres kölyköket sem szoktunk verni, nem hajszolunk drogkereskedőket, s 
nem veretjük és erőszakoltatjuk meg magunkat! — válaszolta szikrázó szemekkel. — És 
ha már olyan hülye vagy, hogy valami baromságra szánod el magad, akkor legalább 
értesíts bennünket! 

Ezt jól megkaptam. Előbb a bársonyos, simogató kéz, aztán a vasököl. 

Babs megfogta a csuklómat. — Akár meg is ölhettek volna, Apples — mondta. — 
Nagyon aggódtunk érted. 

Félretoltam a tányéromat. Kényelmetlenül éreztem magam, és dühös voltam. Nem 
rájuk, hanem magamra. Úgy viselkedtem, mint valami hülye cowboy, aki mindenkit 
elküld a francba, erre belelovagol az éjszakába kinyíratni magát. Semmi nem tud úgy 
feldühíteni, mintha kiderül, valamiben nem volt igazam. 

Elmeséltem hát nekik az egészet, s utána sokkal jobban éreztem magam. 

Egy órával később a Charing Cross pályaudvar közelében állítottam le a kocsimat. 
Kopott farmert és elnyűtt csizmát viseltem. Az autó csomagtartójából elővettem egy 
koszlott esőkabátot és egy ellenzős sapkát — kéznél tartom őket, hátha esőben kell 
kereket cserélnem -, és azokat 15 magamra kaptam. 

Hirtelen jött ötlettől vezérelve az egyik kerékhez dörzsöltem a tenyeremet, s a 
kézfejemre és az arcomra is kentem a koszból. Miután sikerült elég züllötté tenni a 
külsőmet, elindultam a Piccadilly Circus felé. 


Éjfél felé járt, s bár voltak még az utcán, a járókelők száma már erősen 
megfogyatkozott. Akinek egy csöpp esze is volt, az igyekezett a főbb útvonalakon 
maradni, vagy taxit fogott. Csak bolondok és kemény vagányok kockáztatták meg, 
hogy a keskeny, apró utcákat válasszák. 

Szeretem a West Endet az éjszakának ebben a szakában. A nagyobb utcák, a 
kirakatok fényei miatt ugyanolyan világosak, mint nappal, s akik ott járnak, azok vagy 
szórakozást keresnek, vagy valami rosszban sántikálnak. Szeretem kiválogatni 
magamnak a szembejövők közül a lumpokat, a szerelemre éheseket, a könnyű 
kalandra vágyókat, a véletlenül nagyvárosba csöppent vidéki bugrisokat, a 
csirkefogókat. Ezen az estén elsősorban ez utóbbiak érdekeltek, s közülük is csak egy 
bizonyos fajta. 

A Piccadilly Circust megkerülve a Shaftesbury Avenue-n indultam tovább. A 
színházból jövők már mind hazamentek, s a színházakban is már oltogatták a villanyt, 
de a játéktermek még nyitva voltak, és az emberek vadul költötték bennük a pénzüket. 
Bementem, és lődörögtem egy darabig az egyikben, de nem találtam meg azt, amit 
kerestem. Egy automatából kávét vettem, megittam, és visszamentem az utcára. 

Még vagy százméternyit mentem északkeletnek, aztán balra fordultam, felcserélve 
a biztonságos fényt a Soho homályával. Néhány részeg bányász tántorgott elő egy 
sztriptízbárból, ahol biztosan alaposan megkopasztották őket. Ez sem vette el azonban 
a jókedvüket, és rázendítettek a walesi nemzeti himnuszra. Néha egy pár jött ki 
valamelyik étteremből, s beszállt a megrendelt taxiba. Lámpaoszlopnak támaszkodó 
lány mellett mentem el, de ügyet sem vetett rám. Aztán egy fiatalember akadt az 
utamba, s a legközelebbi metróállomás felől érdeklődött. Tartottam magam a 
szerepemhez, és elküldtem a francba. 

Egy idő után úgy döntöttem, módszert váltok: leültem egy éjjel-nappal nyitva tartó 
gyorsbüfé ajtajába. Úgy helyezkedtem el, hogy jól észrevehető legyek, de ne 
akadályozzam senkinek a mozgását. Cigarettáért nyúltam, de mielőtt kivettem volna a 
zsebemből, alaposan összegyűrtem, s az öngyújtóm helyett gyufával gyújtottam rá. 
Míg várakoztam, volt időm alaposan átgondolni a tervemet, s kénytelen voltam 
megállapítani, óriási lyukak tátonganak benne. Úgy akartam eljutni Mr. Heroinhoz, 
hogy kedvező áron jókora adag heroint kínálok neki. Nagy mennyiséget vásároltam, s 
arra számítottam, az ajánlatom idejére meg fog csappanni a készlete. Rá akartam 
venni, vállaljon kockázatot, és vásároljon ismeretlen forrásból. 

Ennek ellenére több lehetősége i5s maradt. Megtehette például, hogy Amerikából 
vásárol. Néhány hétre be is zárhatta volna a boltot, kivárva, amíg a marseille-i 
finomítók teljesíteni tudnak egy újabb megrendelést. 

És még ha el is szánta volna magát arra, amit én akartam, az sem garantálta volna 
számomra a sikert. Ha én nem mutatkozom előtte egészen az utolsó pillanatig, akkor ő 
miért leplezze le magát? A megbízottain keresztül is lebonyolíthatta az üzletet anélkül, 
hogy én találkoznék vele. 

Szükségem lett volna további kapaszkodókra, s éppen azon gondolkodtam, hol 
keressem őket, amikor borzas fejü, viharkabátos alak tűnt fel az utcán. Félretettem hát 
a stratégiát, és gyorsan a taktikára összpontosítottam minden figyelmemet. Éreztem, 
épp ez a fickó az, akit keresek. 

Feléje pöcköltem a cigarettámat, hogy észrevegyen, s rögtön vette is a jelzést. 
Lelassított, rám nézett, s hozzám lépve fölém hajolt. 

— Akarsz egy adagot, ember? — kérdezte. 

Megragadtam a kabátja széles gallérját, és lerántottam. Váratlanul érte a támadás, 
mellém esett, s én ott is tartottam. 

— Hé! Mi akar ez lenni?! — kérdezte ijedten. 


— Pofa be, és figyelj! — szóltam rá. — Mondd meg a főnöködnek, megnyílt egy új 
marseille-i útvonal. Kilónként ezer fontért nagyon jó árut kaphat, de ezer kilót kell 
vennie. Megértetted? 

— Hol talál meg? — kérdezte, s már meg sem próbált felállni. Gyorsan járt az esze a 
fickónak. 

— Majd én megkeresem — mondtam, és eltoltam magamtól. — Indulj! 

Feltápászkodott és elindult arra, amerre eredetileg is akart. 

Én az ellenkező irányba mentem. Sikerült megcsinálnom, amit akartam, de még 
mindig szükségem volt az újabb kapaszkodóra. Hirtelen átmentem hát az utca másik 
oldalára, és elindultam visszafelé. A kábítószerárus éppen a Shaftesbury Avenue-n 
ment át, amikor a nyomába értem. Követtem, de már nem sokáig: csupán a Bíbor 
Halálig. 


TIZEDIK FEJEZET 


Reggel az első dolgom volt a városházára menni, és megnézni a Bíbor Halál 
üzemeltetési engedélyét; Miss Wanda Dunhill számára állították ki. Semmit nem 
mondott nekem a név, de nem izgattam magam miatta. Biztos voltam benne, ő csak a 
tiszteletreméltóság látszatát biztosítja az igazi tulajdonos számára. Valószínűnek 
tartottam azt is, ő az illető szeretője. Egyelőre leginkább a címe érdekelt, ami egy 
bérház volt a Sloane Sguare közelében. 

Eljöttem a városházáról, és a Westminster-hídnál fogtam egy taxit. 

Valójában nem is bérpalota volt, hanem egy öreg ház, amit belülről átépítettek és 
több lakásra osztottak. Igen elegáns környékhez tartozott. Tébláboltam egy kicsit a 
bejárat előtt, s mikor az előcsarnokban már egy lélek sem volt, bementem beszélni a 
portással. Az alagsorban volt a lakása, s csak úgy otthonosan, papucsban jött elő a 
hívásomra. 

— Igyon egyet az esti híradó alatt! — mondtam neki, s a kezébe nyomtam egy tízest. 
Gondosan összehajtogatva az inge zsebébe csúsztatta. 

— Jöjjön beljebb! — válaszolta, s bevezetett az előszobába. Megvárta, míg leülök, s 
csak aztán kérdezte meg: — Mit tehetek önért, uram? 

— Ismeri a hölgyet, aki a tizenegyesben lakik? Miss Dunhillt. 

Felállt, s kivette a zsebéből a bankjegyet. — Sajnálom, uram. de nincs ilyen nevű 
lakónk — mondta, és felém nyújtotta a pénzt. 

Két tízest tettem elé az asztalra. — Biztos? 

— Egészen. — Jó sok borravalót adhat neki a nő — állapítottam meg magamban, s egy 
százast vettem elő. Azt végre elrakta, és ismét helyet foglalt. 

— Hát, ha ennyire kíváncsi rá, tényleg lakik egy bizonyos Miss Dunhill a 
tizenegyesben. 

— Egyedül? 

— Többnyire. 

Rákacsintottam. — A tisztes ipart űzi? 

— Azt hiszem, igen, de nincs nála nagy vendégjárás — felelte. 

— Rendszeres látogatók? 

— Kettő. Egyikük nagyon elegáns. Délután szokott jönni. Néhány héten át minden 
délután, aztán eltűnik vagy egy hónapra. Most éppen itt van, s délután biztosan megint 
jön. 

— És a másik? 

— Nála soha nem lehet kiszámítani, mikor bukkan fel. Átlagos kinézetű pasas, de 
sok pénze lehet. Egy kicsit hasonlít magára. 

— Kösz — nevettem el magam. — A nevük? 

— Fogalmam sincs róla. 

— Hmmm. — Kicsit elgondolkoztam, s végül megkérdeztem tőle: — Van valami 
ötlete, hogyan nézhetném meg őket? — Hogy a kérdést még nyomatékosabbá tegyem, 
egy újabb százast toltam elé. 

Látszott rajta, nem tudja elvegye-e a pénzt, de a kapzsiság végül legyőzte benne a 
félelmet, s ez a bankjegy is eltűnt az ingzsebben. — Nemrég megkért, nézessem meg 
nála a központi fűtést — magyarázta. — Találtam egy szerelőt, aki ma délután jön. 
Kiadhatná magát a segédjének, s megnézhetné az elegáns hapsit. 

— Jó ötlet. Mikorra legyek itt? 


— Három körül. Jobb lenne, ha overallt viselne. Majd én elintézem a dolgot a 
szerelővel. Jó haver, rá ne legyen gondja. 

— Kösz a segítséget, öregem — mondtam, amikor kikísért. 

A portás kissé költségesnek bizonyult, s hogy meg tudjak ebédelni, előbb be kellett 
ugranom egy bankba. Éhemet elverve Milletthez mentem, s vettem egy vászon 
kezeslábast. 

A papírba csomagolt munkaruhával a hónom alatt pontosan háromkor csöngettem 
be ismét a portáshoz. A szerelő már várt. Adtam neki egy tízest, és nem is kérdezett 
semmit. 

A szerszámosládáját cipelve felmentem vele a liften, és bekopogtunk a tizenegyes 
lakásba. A vendég negyedórája tartózkodhatott ott, így kis szerencsével még 
nadrágban érhettük. 

Miss Dunhill nyitott ajtót. Kétrészes, selyemotthonkát viselt, a haja tökéletesen 
fésülve, drága parfümöt használt, s a sminkjében sem volt semmi kivetnivaló. 

A csoda azonban rögtön véget ért, mihelyt megszólalt. 

— Ó, a fűtésszakértő — mondta mesterkélt hangon. Kiejtésén érződött a cockney 
akcentus, és különben is, egy igazán elegáns lakó legfeljebb azt mondta volna, hogy: — 
Na végre! A szerelő. — Csupán egy költséges kurva volt, nem több. 

A konyhába vezetett bennünket, és megmutatta a készüléket. A szerelő leemelte a 
borítását, én pedig piszkálni kezdtem, mintha értenék hozzá. Miss Dunhill cigarettázva 
figyelte, mit csinálunk. Csinos kis dög volt, meg kell adni. Az otthonkája áttetsző volt, 
s tökéletes test bújt meg alatta: telt, kemény mellek, vékony derék, gömbölyű csípő, 
hosszú lábak. 

Kezdtem izgulni, de nem kimondottan az ő közelségétől. Aggasztott a lehetőség, 
hogy végig a konyhában maradunk, és nem fogom meglátni a látogatóját. 

Aztán támadt egy mentő ötletem. — Meg kéne nézni a nappaliban a radiátort — 
mondtam, s már indultam is. 

— Balra az első ajtó az előszobából — szólt utánam. Ahogy ezt mondta, már az is 
erotikus volt, utána pedig úgy vette a szájába a cigarettát, mintha az lett volna az , év 
farka". 

Minden ajtón benéztem, mire megleltem azt, amelyiket kerestem. Találtam egy 
beépített szekrényt, egy fürdőszobát és egy üres hálószobát. Végül bementem a 
szalonba, de az is üres volt. 

A széles ablak alatt hosszú radiátort láttam. Kinyitottam a csapot, engedtem egy kis 
vizet a szőnyegre, aztán ismét elzártam. Kezdtem komolyan elkeseredni. 

Elővettem egy cigarettát, s a szám sarkába nyomtam. A dohányzóasztalon talált 
gázöngyújtóval rágyújtottam, aztán alaposabban is megnéztem. Nem Miss Dunhillé 
volt, mert J.St.C.R. monogramot véstek bele. Valahonnan ismerős volt, de nem tudtam 
rájönni, honnan. 

Halkan nyílt az ajtó, s egy férfit láttam közeledni. Cigarettát tartott a kezében, s az 
öngyújtóért nyúlt. — Szabad? 

Odaadtam neki, és mentegetőzni kezdtem: — Elnézést, csak rápipáltam. 

Bólintott, zsebre rakta az öngyújtót, s rögtön el is fordult tőlem. Nem bántam, mert 
már tudtam, ki az elegáns látogató: John St. Clair Robins volt, az egyik 
külügyminiszter-helyettes. 

Döbbenten távoztam, miután ötven-ötven fontot adtam még a portásnak és a 
szerelőnek, ráhagyományozva az utóbbira vadonatúj munkaruhámat is. Megpróbáltam 
felidézni magamban, mit is tudok Robinsról. A Private Eye úgy jellemezte, mint aki 
szereti élvezni az életet, ami finoman megfogalmazva azt jelentette, hogy minden 


útjába kerülő nőt megdugott. Miniszterhelyettesként azonban elég jelentéktelennek 
tűnt. 

Tömött szőke hajával, tökéletes fogsorával az Egyesült Államokban egyike lett 
volna az elnöki cím legesélyesebb várományosainak, de a Westminsterben nem 
számított a tekintélyes politikusok közé. Negyven év körüljárhatott. 

Minél többet meg akartam tudni róla, ezért fogtam egy taxit, s a régi 
szerkesztőségembe vitettem magam. Jack Mclntyre volt ott a hírszerkesztő, akivel 
valamikor együtt riportereskedtünk. 

A szerkesztőség semmit nem változott, mióta felhagytam az újságírással. A 
lerobbant légkondicionálót sem cserélték ki. s a cigarettafüst megülte a helyiségeket. 
Az asztalokon papírhalmok, újságok, rendetlenül szétszórt irattartók hevertek. A 
munkatársak többsége a telefonokon lógott, néhányan gépeltek. Megálltam, s vetettem 
egy pillantást a hirdetőtáblára. Valamelyik vicces fickó kitűzte rá a rivális lap 
álláshirdetését, és aláírta: , Jobb helyed lenne a Daily Expressnél". 

Jackct éppen telefonálás közben találtam: — Szükségünk van egy interjúra a lány 
barátjával. Mikor akartak összeházasodni, aggódott-e a lány miatt, és hasonlók. Ha 
kilencig kapunk valami használhatót, be tudjuk tenni a harmadik oldalra. Rendben? 
Akkor viszlát. 

— Apples! — üdvözölt örömmel, miután befejezte a beszélgetést. — De jó, hogy 
látlak! Csak nem állást keresel? 

— Szevasz, haver! Hogy vagy? 

— Küszködök, mint mindig, kisfiam. — Az órájára pillantott. — Iszol valamit? 

— Nincs még itt az ideje, Jack. Két szívességet akarok kérni. 

— Add elő! 

— Használhatom egy kicsit a könyvtárat? 

— Hát persze. Remélem, a másik kérést is ilyen könnyű lesz teljesíteni. 

— Megkérdeznéd a politikai szerkesztőtöket, milyen programja van ma estére John 
St. Clair Robinsnak? 

— Nem gond. Megj fel a könyvtárba, s mire visszajössz, meglesz a válasz. 

A könyvtárban megkaptam a Robinsról szóló dossziét, amiből megtudtam, hogy 
borimportőr, s csak nemrég nevezték ki miniszterhelyettessé. A konzervatívok női 
szavazótábora jó megjelenése miatt kedvelte, a miniszterelnök pedig biztos üzleti 
hátteréért. Meglehetősen jól ismerte Európát, különösen Franciaországot; s 
természetes volt, hogy a közös piaci ügyeket bízták rá a külügyminisztériumban. 
Biztos parlamenti mandátummal rendelkezett, és mindenki úgy tippelte, szép jövő vár 
rá pártján belül. Azt mondták rá: , jó feje van", ami olyan ritka a politikusok között, 
hogy az újságírók és az életrajzírók mindig külön megemlítik. 

Mikor a szerkesztőségi terembe visszamentem, Jack egy kifogástalan sötét öltönyt 
viselő kis emberrel beszélgetett. Ismerkedj meg Arnold Crane-nel, a politikai 
szerkesztőnkkel, Apples? — mondta. Bemutatkoztunk és kezet ráztunk. 

— Robins este kilencre egy fogadásra megy a holland nagykövetségre — mesélte 
Crane. — Utána már nincs semmilyen hivatalos elfoglaltsága. 

— Köszönöm. Maga 1s ott lesz? 

— Meghívtak, de nem megyek el -— válaszolta. — Jelentéktelen rutinesemény. Valami 
új, beosztott diplomatát mutatnak be. 

— Gondolom, ide akarja adni a meghívóját? Crane Jackre nézett, s ő biccentett kicsit 
a fejével. 

— Miért ne — mondta a politikai szerkesztő, s fekete dombornyomású fehér kártyát 
nyomott a kezembe. — Nagyon köszönöm. Ha hallok valami érdekeset, rögtön 
értesítem — ígértem meg neki. 


— Kiszagolt talán valamit? 

— Lehetséges. Árulja el, magának mi a véleménye Robinsról! 

— Bűzlik — felelte rövid gondolkodás után Crane. 

— Ez érdekes. Miért? 

— Ha akarná, sokkal gyorsabban haladhatna előre. Mindenki kedveli, s a képességei 
is megvannak hozzá. Ő lehetne a következő miniszterelnök, vagy az az utáni. — Kis 
szünetet tartva elgondolkodott. — De mintha visszafogná magát. Elvállalta ezt a közös 
piaci megbízatást, pedig a legutóbbi kormányátalakítás során sokkal jobb posztra is 
volt lehetősége. Egy kisebb minisztériumot is kaphatott volna, és senki nem tudja, 
miért nem kellett neki. Lehet valami titkolnivalója, amiért nem áll a reflektorfénybe. 

— Azt hiszem, igaza van — válaszoltam Crane-nek. -—Többet egyelőre nem 
mondhatok, de egy hónapon belül valószínűleg nagy botrány lesz körülötte. 

— Ha megtudsz valamit, először nekünk szólj! — kérte Jack. 

— Hát persze.-Elbúcsúztam, és kifelé indultam. Már a folyosón jártam, mikor Jack 
utánam kiáltott: — És legközelebb úgy gyere, hogy legyen időnk meginni néhány sört! 

Az utcára érve telefonfülkét kerestem, s felhívtam Annabelt: — Van kedved estére 
egy elegáns társasághoz? — kérdeztem tőle. 

— Mint üvegesnek a hanyatt eséshez. 

— A kedvemért - kérleltem. — Kísérőre van szükségem. 

Felsóhajtott. — A fütyidet, kell tartanom, míg pisilsz? 

— Hmmm. Nem is rossz ötlet. Később még beszélünk róla. Addig viszont keress 
valami elfogadható ruhát. Lehetőség szerint olyat, ami a puncidat és a melleidet is 
eltakarja. Nemsoká érted megyek. 

Otthon szmokingot vettem, Annabel pedig hosszú ruhát, amiből csak egészen 
enyhén dudorodtak elő a mellbimbói. Elbúcsúztunk Babstől. 

— Ne aggódjatok miattam. Akkor sem mentem volna, ha el akartok vinni. Lesz a tv- 
ben egy isteni ismeretterjesztő film az ókori Egyiptom babonáiról, azt akarom 
megnézni — mondta kissé gúnyosan. 

— Tudod, az a helyzet, hogy a diplomáciai világban esetleg félreértenék a mi kis 
hármasunkat, s többet látnának benne ártatlan, plátói kapcsolatnál — magyaráztam 
neki, s erre végre elnevette magát. 

— Tényleg nem bánom, te csibész. 

Már az ajtónál jártunk, mikor utánunk kiabált: — Hozzatok nekem egy szép, nagy, 
fekete embert! De fiatal legyen! 

Taxival mentünk, mert arra gondoltam, esetleg becsípek; s biztos voltam benne, 
Annabel semmiképp sem marad józan. Útközben elmeséltem neki, hogy gyanakszom 
Robinsra. 

— A rendszer valószínűleg a következőképpen működik — magyaráztam. — A 
franciák átadják Robinsnak az árut, amikor Európában jár. Elég gyakran utazik 
Párizsba, Brüsszelbe, Luxembourgba. A beosztását kihasználva hozza be a kábítószert, 
feltehetően nem túl nagy adagokban. Hetente egy aktatáskányi heroin azonban már 
elég szép mennyiség. Elviszi a Sloane Sguare melletti lakásba, és otthagyja Miss 
Dunhillnél, aki átadja a másik látogatójának, valószínűleg magának Mr. Heroinnak. 
Tőle kerül a Bíbor Halálba és még vagy fél tucat egyéb műintézménybe. 

A követségen átadtuk a meghívónkat az ajtónállónak, és megkértük, ne jelentsen be 
bennünket. Sikerült úgy bejutnunk a terembe, hogy nem kellett bemutatkoznunk annak 
az embernek sem, akinek a kedvéért az egész hajcihőt rendezték. 

— Elég gyenge bizonyítékokra építetted a történetedet — mondta halkan Annabel, 
miközben tökéletesen ismeretlen emberekre mosolyogva körbejártuk a termet. 

— Igen, de határozott megérzésem van Robinsszal kapcsolatban. 


— Valóban? 

— Valóban. Szeretném, ha te is megnéznéd magadnak. Ott van — mutattam meg 
Annabelnek a miniszterhelyettest. 

— Ó, de hisz őt ismerem. Johnny Robins. Szentül meg van győződve róla, hogy 
ellenállhatatlanul vonzó. 

— Tényleg az? 

— Nem tudom. 

— Mit szólnál hozzá, ha azt mondanám, próbáld meg kideríteni? 

Elgondolkodó pillantást vetett rám, aztán ismét Robins felé nézett, — 
Tulajdonképpen nem néz ki rosszul — állapította meg. 

— Akkor munkára, kislány! Cserkésszük be! 

Annabel ismerte a meghívottak egy részét, bár egyiküket sem szerette. Többekkel is 
kénytelenek voltunk azonban udvariasan elcsevegni, miközben keresztülverekedtük 
magunkat a tömegen. Mikor hozzá értünk, Robins éppen egy előkelő idős hölgyre 
villogtatta a fogsorát. Annabel bemutatott bennünket egymásnak. 

Kicsit féltem, netán emlékezni fog rám délutánról, de azzal nyugtattam magam, 
hogy csak egy pillanatra nézett rám a lakásban, s különben is az a típus, aki soha nem 
jegyzi meg egy melósnak az arcát. Ha ismerősnek talált is, biztosan úgy gondolta, 
egyike vagyok azoknak a könnyen feledhető alakoknak, akikkel különböző 
fogadásokon szokott megismerkedni. 

Rám mosolygott, és bemutatott a sajtótitkárának, aki igencsak szemrevaló kis 
teremtés volt. Még hogy sajtótitkár! — állapítottam meg magamban. Robins egyből 
ráharapott a mellét csábítóan kidüllesztő Annabelre, én pedig hagytam őket, hadd 
foglalkozzanak egymással, s ráhajtottam a sajtótitkárra. 

Apró termetű, rövid szőke hajú, tökéletesen lebarnult nő volt, s a külsejéhez cseppet 
sem illő módon Gertrude-nak hívták. Kutató pillantást vetett rám, s valószínűleg nem 
talált kellemetlennek, mert kedvesen rám mosolygott. Beszélgettünk, s ezt mondtam 
neki, riporter vagyok; mire meglehetősen élesen témát váltott. Nyilván nem akarta, 
hogy megtudjam, mennyire járatos a sajtó dolgaiban. 

— Ismeri Alastair Johnt, a divattervezőt? —- kérdezte csevegő stílusban. 

Én Alastair J ohnt, a kábítószerárust ismerem — gondoltam magamban, bár tisztában 
voltam vele, mindenkinek szüksége van valamilyen tisztességes fedőfoglalkozásra. 

— Igen — feleltem. 

— Partit rendez ma este. Mi is odamegyünk, ha vége ennek az unalmas fogadásnak. 
Ott lesz? 

— Természetesen — nyugtattam meg. Gertrude biztosan nem járt még Al-féle partin, 
különben nem árulta volna el az első találkozáskor egy ismeretlennek, hogy oda 
készül. 

Ez a körülmény is tökéletesen illett ahhoz a képhez, amit Robinsról kialakítottam 
magamban. Ha nem is volt közöttük üzleti viszony, tiszteletre méltó politikus 
semmiképpen sem engedhette meg magának, hogy Al baráti köréhez tartozzon. 

Annabelre néztem. Robins éppen tüzet adott neki az öngyújtójáról, amit már 
délután láttam, s éppen elkapta a tekintetemet. Egy pillanatra ismét rossz érzésem 
támadt, de közömbös arcát látva hamar megnyugodtam. 

— Később még valószínűleg találkozunk Mr. Robins-szal — szóltam Annabelnek. 

A miniszterhelyettes csak vigyorgott, s kezdtem rosszul lenni a villogó fogaitól. 
Azon gondolkodtam, vajon lesz-e alkalmam néhányat kiverni közülük. 

— Valóban? — szólalt meg végül. — Nagyszerű! Alastairnél? 

— Igen. — Udvarias fejbólintással elköszöntünk, és továbbmentünk. 


Később megtaláltuk a büfét, de, nem sok örömünk volt benne. Bárki állítja 15 össze 
a hivatalos fogadások étrendjét, biztosan nincs semmi képzelőereje. Mindig 
ugyanazok a hideg sültek, füstölt lazacos szendvicsek és sós kekszre kent ízetlen 
krémek. 

— Nézzük meg, hátha Alnál valami rendesebbet is kaphatunk! — ajánlottam. 

— Alig vártam már, hogy ezt mondd — sóhajtott fel Annabel. 

Elég korán volt még, mikor Alastairhez értünk. Valakinek a születésnapját tartották, 
s a vendégek egyelőre különböző hülye társasjátékokkal szórakoztak. A tipikus, 
Alastair-féle dilis összejövetel volt. 

Leültem, elveszett gyermekkoromra gondoltam, és vártam, hogy a hangulat kissé 
felmelegedjen. Ahogy számítottam is rá, a játékok kezdtek egyre vadabbá válni, s hol 
Itt, hol ott repült le a viselőjéről egy-egy ruhadarab. 

Nehezen lehetett volna kigondolni egymástól jobban különböző társasági 
eseményeket, mint a két parti, amin aznap részt vettem. Előbb a követség a 
kristálycsillárjaival, csokornyakkendőkkel és üres, udvarias fecsegéssel; alig 
egymérföldnyire tőle pedig a harsány nevetés, a fűtött hangulatú szexuális 
szerepjátszás. Hogy a kontraszt még nagyobb legyen, egy lány perdült a szoba 
közepére, s kiszámított mozdulatokkal vetkőzni kezdett. Egyből kis csoport gyűlt 
össze körülötte. Apró termetű volt és meglehetősen izmos, de csak akkor derült ki, 
hogy valójában fiú, amikor a melltartóját levette, Robins 15 megérkezett Gertrude-dal. 
Két világhoz is megpróbált tartozni egyszerre: a követségéhez és az Alastair-félékhez. 
Biztos voltam benne, nem sokáig fogja csinálni; előbb-utóbb a két világ közül 
valamelyik kiveti magából. 

A sarokban egy szemüveges fiatalember Al könyvespolcát vizsgálgatta, ahogy azok 
szokták, akiket untat a társaság. Annabel eltünt mellőlem, és bekapcsolódott 
valamelyik játékba, s én egyszer csak azon vettem észre magam, hogy szóba 
elegyedtem a szemüveges sráccal. Éppen — Wittgenstein egyik könyvét nézegette, s 
arról beszélgettünk, miközben a szemem sarkából Robinst figyeltem. 

Al, hogy még jobban feldobja a hangulatot, bíborszínű lámpákra cserélte ki a 
megszokott világítást, s ettől mindenki úgy nézett ki, mint egy többnapos hulla. A ház 
minden szobájában más zene szólt, s mivel az összes ajtót nyitva hagyták, az összhatás 
arra emlékeztetett, mint amikor közlekedési dugó közepén hangol egy zenekar. 

Robins szőke haja a természetellenes fényben rózsaszínűvé vált, lebarnult bőre 
feketévé sötétedett, s amikor a fogait is megvillantotta, pontosan úgy nézett ki, mintha 
egy horrorfilmből lépett volna elő. Oldalt állt, nem vegyüli el a vendégek között, csak 
időnként rámosolygott némelyikükre, s meglehetősen keményen ivott. Figyeltem, 
amint tüzet adott, az italát kortyolta, arcát dörzsölte, s hol zsebre dugta, hol kihúzta 
belőle a kezét. Feltűnt az az ideges szokása is, hogy állandóan a zakóját gombolgatta. 
A szobában örvénylő arcokat figyelte, s egyszer-kétszer láttam, hogy várakozóan az 
ajtó felé pillant. 

Aztán előkerült Annabel, s rábíztam, figyelje ő tovább. Addigra már 
meggyőződtem arról, hogy látszólagos magabiztossága ellenére ideges, nyugtalan 
ember. 

Annabel tudta, mire vagyok kíváncsi, s biztos voltam benne, jól megjegyez minden 
nevet, amit Robins kiejt a száján. Egyelőre ez volt minden, amit tehettünk. 

Eltűntek valahol, s én folytattam a korábban megkezdett beszélgetést a 
könyvmollyal, akiről megtudtam, hogy egyetemi hallgató. Közben rendesen ittunk is, 
s mire a mondataink kezdtek teljesen értelmetlenné válni, előbukkant Gertrude. Én 
éppen a hátamon feküdtem, s egy meghajlított szívószállal ittam a fejem mellé állított 
pohárból, mikor éreztem, rám fekszik. 


Kivette a számból a szívószálat, a fülemhez hajolt, és azt mondta: — A pasasom 
eltűnt a nőddel. 

Mögéje nyúltam, és a derekára húztam hosszú ruháját. A fejemet kissé felemelve 
láttam, szép formájú, kemény feneke van és karcsú, csinos lába. Kezemet a bugyija alá 
csúsztatva simogatni kezdtem az ölét. 

— Hova mentek? — kérdeztem. 

— Az emeletre — lihegte a nyakamba. 

— Menjünk, nézzük meg őket? — súgtam neki. Kissé felemelkedett, a szeme 
élvetegen megcsillant. 

Nyelve hegyével megnyalta a száját, bólintott, és elfúló hangon mondta: — Igen, 
menjünk! 

Fogtam a bugyiját, miközben felállt, s lehúztam egészen a bokájára. Kilépett belőle, 
s a hosszú ruha alatt teljesen meztelenné vált. Engem pedig kevés dolog tud úgy 
felizgatni, mint egy hosszú estélyi ruhás, bugyi nélküli nő. 

A diák még mondott valamit az észlelés alapegységeinek meghatározhatatlan 
voltáról, de már nem figyeltem rá. Megfogtam Gertrude kezét, és belevetettük 
magunkat a tömegbe. A ház földszintje addigra zsúfolásig telt, a levegőt füstölők, 
izzadság és enyhe romlás illata ülte meg. 

A szokásos többnemű társaság gyűlt össze, s a sötétség és az uniszex öltözékek 
miatt csak akkor lehetett biztonsággal megállapítani valakiről, hogy férfi-e vagy nő, ha 
meztelenre vetkőzött. Sokan el is jutottak már odáig vagy legalábbis a 
félmeztelenségig, s nekem már attól merevedésem lett, hogy át kellett kelnem a 
tömegen. Menet közben felismertem az egyik új popsztárt, két híres filmrendezőt, s a 
Lordok Házának egyik tagját. 

Az emeleten nem volt akkora ricsaj. Bútorzat nélküli szobába léptünk, aminek a 
közepén, egy nagy szőnyegen tucatnyi ember ült körbe egy palackokból és csövekből 
összeállított, engem az iskolai kémiai kísérletekhez használatos eszközökre 
emlékeztető szerkezetet. Robins is ott volt. Zakó és nyakkendő nélkül, borzas hajjal ült 
Annabel szétterpesztett lábai között, a szerkezethez csatlakozó gumicsővel a szájában. 
Szívott egy nagyot, aztán kifújta a füstöt, és továbbadta a csövet a mellette ülőnek. 

— Jesszusom! A miniszterhelyettes kémcsőből dohányzik! — mondta elképedve 
Gertrude. 

Elnevettem magam. Mögötte álltam, s átkarolva mindkét mellét megfogtam, mire 
kissé hátralépett, hozzám nyomta magát, és fenekével a combomhoz dörgölőzött. 

Az ajtóban állva figyeltük, hogyan kezd emelkedni odabent a hangulat. Eleinte csak 
vidám nevetésekkel tarkított halk beszélgetés folyt a szobában. Egy férfit teljesen 
lekötött a szőnyeg mintázata, s miközben lábait szorosan egymás elé rakva megmérte 
az egyes minták nagyságát, matematikai formulákat mormolt. Egy lány kibújt a 
blúzából, és simogatni kezdte a mellbimbóit. Egy másik mókás grimaszokat vágott, 
megnevettetve vele a körülötte ülőket. 

Láttam, Robins szembefordul Annabellel. Lassan kigombolta a ruhája elejét, és 
megmarkolta a mellét. Mintha csak megbeszélt jel lett volna, az addig csendes 
összejövetel vad orgiába fordult. A jelenlévők minden gátlásukat levetve kezdték 
elhajigálni a ruháikat. A szőnyeget vizsgáló férfi egy vörös mintát követve eljutott a 
blúzától elsőként megszabadult lányhoz, s addigi foglalatosságával felhagyva inkább 
őt kezdte tanulmányozni. 

Éreztem, Gertrude mellbimbói megmerevednek. Éppen ideje — állapítottam meg 
magamban. 


Elvettem a kezem a melléről, és hátulról felemeltem a ruháját. Hátranyúlt, lehúzta a 
nadrágomon a cipzárt, s miközben az orgia kezdett egyre jobban elfajulni körülöttünk, 
hátulról belehatoltam. A csípőjénél fogva tartottam, s előre-hátra mozgattam. 

Tekintete egyfolytában Robinsra szegeződött, aki — a körülötte lévőkhöz hasonlóan 
— addigra már teljesen belefeledkezett a szeretkezésbe. Ujjaimmal megkerestem az 
ágyékát, és izgatni kezdtem. Lélegzése zihálássá vált, s engem is egyre jobban 
elragadott a szenvedély Robins eközben a csúcsra ért, hörgésszerű kiáltás szakadt ki 
belőle. — Ó, Johnny! — sikoltotta Gertrude, és ugyanabban a pillanatban élvezett el, 
mint ő. 

Mit mondjak, nem voltam igazán elragadtatva. 


— Mit tudtál meg? — kérdeztem Annabelt hazafelé menet a taxiban. 

— Két dolgot — felelte. — Az egyik, hogy hamis fogsora van. 

— Tényleg? Ha kiderül, ez tönkreteheti a politikai karrierjét. És mi a másik? 

— Egy férfi vastag borítékot nyomott a kezébe, s ő gyorsan a zsebébe rejtette. Jó sok 
tízfontos lehetett benne. 

— A fizetség. — Néztem egy darabig a kocsi ablaka előtt elsuhanó utcai fényeket, 
aztán megkérdeztem: — Ki volt az a férfi. 

Nem ismerem. 

— Azt hiszem, nem is igazán fontos. Legalább kiszórakoztuk magunkat. Milyen volt 
Robins? 

— Szakszerű, de fantáziátlan. 

— Mint a politikai tevékenységében. 

— És a titkárnője? 

— Lelkesedett, csak éppen nem értem, hanem a főnökéért. Egy pillanatra sem vette 
le róla a szemét, miközben dugtam. 

— Talán engem figyelt. 

— Tényleg nincs határa az egoizmusodnak? — kérdeztem nevetve, és megcsókoltam 
Annabelt. 

Hajnali öt óra volt, mikor hazaértünk. Marjoryt az ex feleségemet találtuk a 
félhomályos hálószobában. Babsszel az ágyon ültek, és mindketten bőgtek. 

Félig részeg voltam, és semmit nem értettem az egészből. — Marjory! Te itt? — 
kérdeztem ostobán. 

— Jane állapota rosszabbra fordult, Apples — válaszolta hangosan hüppögve. — Az 
orvos azt mondja, nem maradt semmi remény. 


TIZENEGYEDIK FEJEZET 


Csak déltájban, s borzalmas másnapossággal ébredtem. Előbb a szemgolyóim 
mögött kezdett lüktetni, aztán a fájdalom továbbkúszott egészen a tarkómba, s közben 
beleim is úgy háborogtak, mintha tengeribetegséget kaptam volna. Felvettem egy 
köntöst, s elindultam keresni magamnak valamilyen gyógyszert. 

A vodkásüveget igen csábítónak találtam, de erőt vettem magamon, s inkább nem 
nyúltam hozzá. Végül is macskajajom volt, minek nyújtottam volna tovább. Találtam 
két grapefruitot a hűtőben, s mindkettőt megettem. A leheletem is rögtön 
elviselhetőbbé vált tőlük, így hát rágyújtottam, hogy ismét elrontsam. Utána felhívtam 
Richard Elliottot. 

— Hogy állunk? -— érdeklődtem. 

— Megfújhatja a takarodót, ember. 

— Beszéljen értelmesen, maga túlkoros hippi! — figyelmeztettem. — Sikerült 
összeszednie a pénzt, vagy sem? 

— Holnap reggelre párizsi bankszámlájának egyenlege 225 000 fonttal növekszik. 
Más szóval megcsináltam, kisfiam, és most szépen hazamegyek. 

— Délben? 

— Gondolja, volt időm aludni, miközben összeszedtem a vacak pénzét? 

— Szép álmokat, Richard! 

— Béke vele, seggfej? —búcsúzott. 

Hátradöltem a fotelben, és megkönnyebbülten jó nagyot szívtam a cigarettámból. 
Végül is egyáltalán nem voltam biztos benne, hogy sikerül időben összeszednem a 
pénzt, s túljutok az újabb akadályon. 

A Scotland Yardot tárcsáztam, és Arthur Lambertet kértem a telefonhoz. 

— Hello, Apples! Mid van a számomra? 

— Semmi, amit már ne tudnál, ha egy kicsit is ügyes zsarunak számítasz. 

— Próbáld ki, tényleg az vagyok-e? 

— Mit tudsz a Bíbor Halálról? 

— A hozzád hasonló finom úriemberek ritkán járnak oda. Rendszerint kisstílű 
bűnözők látogatják, mint például Harry, a kalap — magyarázta. — Egyike a West End 
közepes színvonalú éjszakai klubjainak. Biztos, hogy valamelyik banda már 
megzsarolta az üzemeltetőit és védelmi pénzt fizettet velük, de valószínűleg nekik is 
megvannak a maguk szekrénybe rejtett csontvázaik. 

— Kié a csehó? 

— Így fejből nem tudom. Nézd meg a működési engedélyt! 

— Engem a valódi tulajdonos érdekel, nem az, aki csak a nevét adja. 

— Sajnálom, de azt tényleg nem tudom. Nagyon fontos? 

— Az. Ki tudod deríteni? 

— Gondolom, igen. Hívj fel holnap. 

— Nem megy - válaszoltam. — A hatórás komppal indulok Doverből. Ha 
visszajöttem, jelentkezem. 

— Megteszem, amit tudok — ígérte Lambourne. — Figyelj csak, Apples! Gondolod, 
esetleg meg kellene néznünk a Bíbor Halált? 

— Szerintem megérné rászánni egy kis időt. 

— Miféle játékba kezdtél végül 15? 

— Tűt keresek egy szénakazalban — válaszoltam rövid gondolkodás után, és 
leraktam a kagylót. 


A másnaposságom még mindig nem múlt el, ezért úgy döntöttem, hogy szentelek rá 
egy kis időt, és kikúrálom magam. 

Lezuhanyoztam, szárazra töröltem magam egy nagy, puha törülközővel, szép 
komótosan, előtte és utána is arcvizet használva megborotválkoztam, végül alaposan 
beszórtam magam hintőporral. Tiszta, halványlila inget, vászonnadrágot és puha, 
szürke zakót vettem, rendesen megfésülködtem, sőt a cipőmet is kifényesítettem. 
Aztán töltöttem magamnak egy csésze kávét, a nappali üvegfalával szemben leültem, 
és rágyújtottam. 

A Temzét néztem, ami mindig nyugtatóan hat rám. Szürke, lassú folyó, 
piszkosszürke épületekkel mindkét partján, s még szikrázó napsütésben sem 
csillámlik, ahogy azt a folyóktól általában elvárná az ember. Öngyilkosságra való 
folyó, s elég ránézni ahhoz, hogy valakinek az elmúlás jusson az eszébe. Nemcsak a 
hajók, még a vízi rendőrség motorcsónakjai is lassan járnak rajta, s olyan kicsi a 
forgalma, hogy sokszor hosszú percekig kihalt. Aztán váratlanul feltűnik valahonnan 
egy fényesen kivilágított, szép nagy hajó, s az egész kép megváltozik. A folyó 
azonban ugyanolyan lassú marad, mint amilyen évszázadokkal ezelőtt volt, közömbös 
a felgyorsult élet hisztérikus változásai iránt. 

Mire a kávémat megittam, a másnaposságom is elmúlt. Gyorsan bepakoltam egy 
táskát, halkan elköszöntem az alvó Annabeltől, és lementem a kocsimhoz. 

Kellemes este volt már, mikor Franciaországban kigördültem a kompról. A levegő 
meleg és tiszta volt, a lenyugvó nap szikrázóan szórta szét utolsó sugarait. Nem kellett 
sietnem, bőven volt időm. Úgy terveztem, az éjszakát Párizsban töltöm, másnap 
kényelmesen leutazom Marseille-be, s a rákövetkező napon — az első találkozásunk 
utáni hetediken — jelenek meg ismét LeGrand-nál. 

A kikötőből az országútra kihajtva megláttam egy stopos lányt. Igazán szerencsés 
napom volt. 

Megálltam, leeresztettem a kocsi ablakát, és kiszóltam neki: — A Paris? 

— Oui, merci bien — válaszolta, s kis táskáját a hátsó ülésre dobva beszállt mellém. 

— Anglais? — kérdezte. 

— Oui. Et vous? 

— Moi aussi. — Jókedvű nevetés robbant ki belőlünk. 

— Mit csinál Párizsban? — érdeklődtem. 

— Tulajdonképpen délre utazom — válaszolta. — Rokonaim élnek ott, akik többször is 
meghívtak már, s mivel diákként nem sokra futja, most a szavukon fogom őket. Azt 
ígérték, minden költségemet fedezik, csak el kell jutnom hozzájuk. És maga? 

— Marseille-be megyek. Üzleti ügyben — válaszoltam, s alaposan megnéztem 
magamnak. Kissé idősebbnek látszott, mint általában a diákok. Magas lány volt — 
majdnem olyan magas, mint én hagyományos, régimódi alakkal: nagy mellek, és 
kerek, az éppen divatosnál szélesebb csípő. Kék kordbársony farmert, kockás blúzt és 
hosszú vászondzsekit viselt. Nagy, egymástól távol ülő szemei voltak, és kissé hajlott, 
római szabású orra. Fotómodellnek nem vált volna be, de azért nagyon vonzó volt. 

Ő is rám nézett, aztán zavartan elfordult. Pontosan tudta, mire gondolok: eljöhet 
velem akár egészen Marseille-ig, de ahhoz az is hozzátartozik, hogy éjszakára valahol 
meg kell állnunk. Úgy döntöttem, erről egyelőre nem beszélek, függőben hagyom a 
kérdést. 

— Milyen zenét szeret? — kérdeztem tőle. 

— Régimódit — felelte mosolyogva. — A hatvanas évek közepéről valót, Beatlest, 
Rolling Stonest. Olyat, ami akkoriban megőrjítette a bakfisokat. 


Keresgéltem kicsit a kazettáim között, s végül felraktam a Who rockoperáját, a 
Tommyt. Kényelmesen hátradőlt, s az elsuhanó tájat figyelte. — De nagyszerű — 
mondta. 

Nem kérdeztem meg tőle, mi olyan nagyszerű, hisz magam is éreztem; a békés 
francia este, a zene, a távolságot erőlködés nélkül faló kocsi motorjának halk 
duruzsolása rám is megnyugtatóan hatott. Cigarettával kínáltam. 

Megköszönte, kivett kettőt a dobozból, s miután a kocsiöngyújtóról rágyújtott, az 
egyiket a számba adta. Csendben dohányoztunk. Mivel közben teljesen besötétedett, 
bekapcsoltam a Jaguar erős fényszóróit, s azok fehér alagutat vágtak a környező 
feketeségbe. Miután az opera véget ért, kikapcsoltam a magnót. 

— Nem éhes? -— kérdeztem tőle. 

— Van néhány szendvics a táskámban. 

— Adja oda őket a madaraknak, és engedje, hogy meghívjam vacsorára! 

— Nagyon kedves, de igazán nem kellene — szabadkozott. 

— Tudom, nem kötelező, de szeretném. 

— Rendben. Nagyon köszönöm. 

Már csak néhány mérföldnyire voltunk Párizstól, amikor lekanyarodtam egy 
keskeny útra. Arra még sötétebb volt, mint az autópályán, és majdnem eltévesztettem 
az éttermet. Soha nem jártam még ott, csak a Michelin útikönyvből tudtam, hogy 
valahol arra kell lennie. 

Régi parasztház volt, aminek a csűrjét alakították át étteremmé, a szobáit pedig 
kiadták éjszakai szállásra. 

Fényes fapadlójú, a falra akasztott olajlámpáktól halványan megvilágított teremben 
ültünk le. Tetszett nekem, hogy a pincérek mind idősebb emberek voltak; utálom a 
nagyképű, fiatal pincéreket, akik rendszerint úgy viselkednek, mintha a kiszolgálás 
messze a méltóságukon aluli tevékenység volna. 

Remek ételt kaptunk, amit jó étvággyal az utolsó falatig meg is ettünk. Nem 
siettünk az evéssel, s mire a sajthoz értünk, három üveg bort is elfogyasztottunk. Már a 
hely specialitását, a nagyszerű őszibaracklikőrt ittuk, s a kávénkat kavargattuk, hogy 
hűljön egy kicsit, mikor a lány közelebb hajolt hozzám. Az arca kissé kipirult, blúza 
rejtélyes módon kigombolódott, s előbukkant belőle ingerlőén domborodó melle. 

— Miért nem maradunk itt éjszakára? — kérdezte. — Holnap akkor elmehetnék 
magával egészen Marseille-ig. 

Túlságosan is be voltam már gerjedve ahhoz, hogy udvariaskodjak. — Gyerünk! — 
válaszoltam. — A hálóinggel ne is törődjön! 

— És én még azt hittem, finom úriember! 

— Finom úriemberek is szeretnek néha meztelenkedni. Maga hogy áll vele? 

— Rendszerint nem szoktam, de most megteszem, te csibész. 


A szemembe sütő nap korán felébresztett. Egy ideig gondolkodnom kellett, hogy 
rájöjjek, hol is vagyok, és kihez tartozik a fejem mellett, a párnán szétterülő sötét haj. 

Frissen, energikusan pattantam ki az ágyból, s az ablakhoz léptem. Körben a 
szántók erősen párállottak a reggeli napsütésben, s már érezni lehetett, meleg nap lesz. 

Mikor a fürdőszobából kijöttem, a lány éppen a melltartóját kapcsolta be. — Jó 
reggelt! — köszöntem neki, és megcsókoltam. 

— Hogy lehet valaki ennyire vidám, ilyen korán reggel? — kérdezte, s a nadrágjáért 
nyúlt. 

— A tiszta, erényes élet teszi — válaszoltam szerényen. 

Kávét reggeliztünk croissant-nal, aztán fizettem, és behajtottunk Párizsba. Béreltem 
egy fehér Citroent, a Jaguart pedig garázsba tettem. Nem magyarázkodtam, s a lány 


sem kérdezett semmit. Vettünk egy piknikeskosarat, teliraktuk élelemmel, s 
továbbindultunk az új kocsival. 

Gyönyörű, verőfényes nap volt, s miközben nyitott ablakokkal suhantunk az 
autópályán, a friss levegő néhány órára kisöpörte belőlem az összes gondot. Élveztem 
a lány társaságát; fiatal volt, ártatlanul őszinte, és sokat nevetett. Déltájban lehúzódtam 
az útról, elfogyasztottuk a szabadban az ebédünket; és szeretkeztünk is, néhány 
méternyire a sűrű forgalomtól. 

Már este volt, mikor Marseille-be értünk, s egy forgalmas kereszteződés előtt 
megálltam az út szélén. A lány vállára vetette a táskáját, kinyitotta az ajtót, és adott 
egy búcsúcsókot. 

— Köszönöm a kellemes társaságot — köszöntem el tőle. 

— Köszönöm a fuvart. — Kiszállt, de még visszafordult hozzám egy szó erejéig. 

— Mi a neved? — kérdezte. 

— El sem hinnéd, ha megmondanám. 

Tréfásan rám öltötte a nyelvét, és becsapta a kocsi ajtaját, s én továbbhajtottam, 
otthagyva őt elgondolkodó mosollyal az arcán, a járda szélén. 


TIZENKETTEDIK FEJEZET 


Reggel belebújtam palackzöld öltönyömbe, komoly üzletemberarcot öltöttem, s egy 
taxival a Pension Blanc-hoz hajtottam. Felkészültem rá, hogy esetleg azt mondják, 
Gyy nincs ott; de bebizonyosodott, helyes volt a vele kapcsolatos első megérzésem. A 
külseje viszont erősen megváltozott. 

Szakálla és bajsza eltűnt, haját az enyémnél is rövidebbre vágatta, farmerjét és 
kopott trikóját pedig vasalt nadrággal és elegáns sportzakóval váltotta fel. 

— Azt béreltem Párizsban — mondta, s az épület mellett parkoló kis zöld Fiatra 
mutatott. 

Beszálltunk, s a városból kihajtva a LeGrand-villához indultunk. — Miért ez a 
hirtelen átváltozás? — kérdeztem tőle. 

— Ha kábítószercsempésznek akarja kiadni magát az ember, nem nézhet ki úgy, 
mint egy lezüllött drogos — válaszolta, s ebben tökéletesen igaza volt. Csupán azt nem 
tudta még, hogy semmiféle kábítószert sem fog csempészni. 

— Minden rendben ment? - érdeklődtem. 

— Igen. Vettem egy kisteherautót és egy rakomány selejt mosóport, kisebb 
papírhordókba kiszerelve. Fehér, mint a frissen esett hó, s egészen finom, porszerű. A 
kocsin van, az pedig egy Szajna-parti garázsban. 

— Az exportpapírok? 

Nem válaszolt, csak a zakója zsebére csapott. 

Eddig tényleg minden rendben -— állapítottam meg magamban, de tudtam, a neheze 
még hátravan. 

Megálltunk a villa előtt. A ronda képű inas nyitott ajtót, és rosszindulatú pillantást 
vetett rám. Ha kifejezéstelen volt az arca, az elég ijesztően hatott; de ha morcosan 
nézett, akkor az életkedve ment el az embernek a látványtól. Azért csak bevezetett 
bennünket a könyvtárba, s még csak tőrt sem vágott a hátunkba. 

LeGrand az ügyvédjével együtt várt ránk. Kezet ráztunk, a házigazda italt töltött. 
Guy közölte, nem kér. Én viszont ideges voltam, és elfogadtam egy nagy pohár 
whiskyt. 

Az ügyvéd kezdte a beszélgetést: — Kidolgoztunk egy pénzügyi megoldást, ami 
remélem, az ön tetszését is el fogja nyerni, Mr. Large. — A lába mellé állított 
aktatáskába nyúlt, és papírokat vett elő. 

— Na, lássuk a medvét! 

— Parancsol? 

— Úgy értem, vegye elő. 

— Ó, igen. Nekünk — azaz Monsieur LeGrand szervezetének — van egy 
fuvarozóvállalata. Jogszerűen bejegyzett cég, és igen hatékonyan működik. A 
legnagyobb haszna, hogy lehetővé teszi olyan áruk szétosztását az országban, amelyek 
esetleg felkelthetnék a rendőrség érdeklődését. 

El tudtam képzelni, milyen árukról lehet szó: kábítószerről, lopott holmiról, 
fegyverekről, hamis pénzről. 

Gyanítottam, LeGrand nyakig benne van a legkülönbözőbb gazemberségekben. 

— Éppen ezért — folytatta az ügyvéd — a szállítási vállalat nem is hoz hasznot. 
Amikor különleges fuvarjainkat bonyolítják le, a teherautók a hivatalos nyilvántartás 
szerint telephelyükön állnak, a sofőrök szabadságon vannak. A veszteségeket 
könyvelési megoldásokkal eltüntetjük, s a vállalat tevékenysége rendszerint 
nullszaldós. Ha szükséges, adóleírásra is fel tudjuk használni. Úgy gondoljuk, ön 


valamivel több mint egymillió frankért — egészen pontosan százezer angol font 
megfelelőjéért — megveszi tőlünk, majd bérbe is adja nekünk ezt a céget. Fix bérleti 
összeget nem fizetünk, helyette megállapodunk abban, hogy öné a természetesen nem 
létező — profit bizonyos százaléka. 

Ügyes elgondolás volt. Azt a látszatot keltette, mintha tőkét fektetnék egy 
nehézségekkel küszködő vállalatba, amit nyereségessé akarok tenni. Később majd 
kiderül, rossz beruházást csináltam, de ez nem bűn. 

Az ügyvéd egy dossziét nyújtott felém. — Esetleg nézze át a papírokat. Mi addig 
ellenőrizzük, van-e fedezete a csekkjének. Feltételezem, már átutalta a pénzt 
valamelyik francia bankba. 

— Igen. — Kiállítottam és odaadtam neki a csekket. 

— Ha megengedi, kis időre távozom — mondta, és kiment a szobából. 

Átnéztem a szerződésemet. Borzalmas kiejtésem ellenére jól tudok franciául, de a 
jogi szakkifejezésekben nem igazodom el. Erre azonban nem is volt szükség. Ahhoz, 
hogy kijátszhassanak, bíróság elé kellett volna vinniük az ügyet, s abban biztos 
voltam, LeGrand-nak esze ágában sincs egyetlen ügyével sem bíróságra menni. Ha 
meg én próbáltam volna meg átverni őket, egyszerűen megbízták volna valamelyik 
maffiatípusú alvilági szervezetet, nyírjanak ki. A szerződés tehát egyszerű formalitás 
volt, de ennek ellenére átolvastam. 

Az ügyvéd közben visszajött: közölte, a csekkem tökéletesen rendben van. Aláírtuk 
a papírokat, amivel végleg elköteleztem magamat, nem hagyva hidat a 
visszavonulásra. 

LeGrand átvezetett bennünket a ház másik végébe, ahol lementünk a pincébe. A 
helyiséget éles fénybe borítva villanyt gyújtott, s a túlsó sarokba mutatott, ahol a 
londoni piacon egymillió fontot érő, ártatlan kinézetű, vörös műanyag csomagok álltak 
felhalmozva. 

Mielőtt eljöttem volna otthonról, némi időt töltöttem az orvostudományi egyetem 
könyvtárának gyógyszerészeti részlegében, s volt nálam egy kis fekete aktatáska, 
benne pedig egy néhány aprósággal kiegészített, iskolások által használt 
vegyészkészlet. Mindössze tíz percembe telt, hogy a táskából előszedett holmikból 
felállítsam egyszerű kis laboratóriumomat. 

Találomra kiválasztottam egy zacskót a halom aljáról, felbontottam, s egy kevés 
fehér port szórtam az egyik kémcsőbe. Néhány másodperccel később LeGrand-hoz 
fordultam, és közöltem: — Megfelelő. 

Gyy is belenyúlt a hüvelykujjával a zacskóba, kivett belőle egy kis port, és erősen 
beszippantotta. Fejét hátravetve, behunyt szemmel ízlelgette, s végül kimondta a 
verdiktet: — Első osztályú. 

LeGrand a zacskót gondosan bezárva felénk fordult: — Nos, uraim, kívánják 
ellenőrizni a berakodást? 

Visszamentünk a földszintre, a villa hátsó részébe, ahova addigra már átvitték a 
Fiatunkat. LeGrand kinyitott egy csapóajtót, ami szintén a pincébe vezetett, s néhány 
csirkefogó — köztük inas haverom is — látott munkához a szemünk előtt. Egyikük 
lement a pincébe, s kezdte feldobálni a csomagokat, amiket a társa gondosan kupacba 
rakott, miközben a másik négy nekiállt darabokra szedni a kocsit. 

Előbb a kárpitozást távolították el, aztán az ajtókat. Kiszedték az üléseket, 
lecsavarozták a műszerfalat, s végül bakokra állították a kerekeitől megfosztott, 
csaknem a vázszerkezetéig lemeztelenített járművet. 

A hátsó ülésekből kiszedték a rugókat és a párnázatot, s heroinnal töltötték ki a 
helyüket. Még több zacskó került az ajtók üregeibe, jó néhány a küszöbökbe, egy 
pedig a műszerfal mögé is jutott. Párat a kerekek mögé, a sárvédőkre erősítettek 


belőlük, s hogy biztosabban tartsanak, ftémlemezt hegesztettek alájuk. Az egész 
művelet nem vett igénybe egy óránál többet. 

Amikor a kocsit ismét összeszerelték, úgy nézett ki, mint új korában. Gyakorlott 
mozdulataikat látva biztos voltam benne, nem először csináltak ilyesmit. 

Örültem, amikor végül búcsút mondhattam LeGrand-nak, az embereinek, és az 
ügyvédjének. — Remélem, lesz még módunk üzletet kötni — hazudtam, mikor kezet 
fogtam vele. Aztán Guyjal együtt beszálltunk a kocsiba, és elhajtottunk. 

Először a szállodámba mentünk, ahol kijelentkeztem, s megmutattam Guynak a 
Citroent. — Magának csak az a dolga, hogy fedezzen — mondtam neki. — Maradjon 
szorosan a nyomomban, s ha valami baj van, legyen ott mellettem! 

— Ha balesete lesz, ne várja, hogy megálljak! — válaszolta vigyorogva. 

Megtankoltunk, és Párizs felé vettük az utat. Borzalmas utazás volt. 

A világ valaha létezett legdrágább kocsijának a volánja mögött ültem. Elég lett 
volna, hogy valami hülye, gondatlan vezető — a franciák pedig a világ legszörnyűbb 
autósai közé tartoznak — benyomja az ajtómat, s a fehér por bűnösségemet világgá 
kiáltva, rögtön beborítja az országutat. 

Ügyeltem rá, hogy tíz kilométerrel a megengedett sebesség alatt maradjak, s mikor 
sötétedni kezdett, elsőként kapcsoltam be a reflektorokat. Zuhogó eső támadt, s 
meredten figyelnem kellett az utat, miközben egyik cigarettát a másik után szívtam. 

Éppen lehúztam az ablakot, kiszellőztetve egy kicsit az autót, amikor erős 
fejfájásom támadt. Az eső bevert a kocsiba, a levegő pedig hideg volt, de legalább 
segített ébren maradni. Vadul markoltam a volánt, s a pokolba kívántam minden 
szembejövő kocsit, ami egy kicsit is közel került hozzám. 

Körülbelül 80 kilométerre lehettünk Párizstól, amikor az autó kezdett furcsán 
viselkedni. Egy egészen enyhe kanyarnál elkezdett kifarolni, amitől a legszívesebben 
elbőgtem volna magam. Lelassítottam, s megpróbáltam kormányozni a Fiatot, de 
semmit nem értem el vele. 

Guy a Citroennel szorosan ott volt a nyomomban. A küzdelmet feladva oldalra 
húzódtam, s egy leállósávot találva megálltam. A Citroen fékezett, s Guy is kiszállt a 
volán mögül. — Mi baj van?! — ordította, megpróbálva túlkiabálni a szél, a zuhogó eső 
és a sűrű forgalom zaját. 

— Ez a kibaszott kocsi? -káromkodtam.-Állandóan félrehúz ezen a rohadt úton! 

Ha komoly műszaki problémánk támad, befellegzett volna az egész vállalkozásnak. 
Tudtam, rögtön lelepleződünk, mihelyt egy szerelő hozzányúl a járgányhoz. 

Körbejártuk a Hiatot, s a Citroen reflektorainak fényében megvizsgáltuk a kerekeit. 
Minden gumi ép volt, s én csak káromkodni tudtam. 

— A felfüggesztéssel lehet baj! — kiáltottam oda Guy-nak. 

— Egy pillanat! — üvöltött vissza. A jobb első kerék mellett térdelt, s én is rögtön 
mellékuporodtam a vizes aszfaltra. 

A fémlap, amit LeGrand emberei a köténylemezre hegesztettek, kilazult, s hozzáért 
a kerékhez. 

— Meg kell szabadulnunk tőle — mondtam Guynak. Megfogtam s igyekeztem 
letépni, de ellenállt, nem szakadt ki a helyéről. 

— Laposfogót! — adta ki az utasítást Guy. 

A Citroen és a Fiat szerszámkészletében is volt egy, s közösen gyürközhettünk 
neki, de az sem segített. 

Mindketten bőrig áztunk már, és reszkettünk a hidegtől. Az eső sűrű patakokban 
folyt végig az arcomon, s már alig láttam. A lemez is nedves volt, és az úttestről 
felverődött sár olyan csúszóssá tette, hogy alig bírtuk megfogni. 

— Még egyszer! — szóltam rá Guyra. 


Teljes erőből megragadtuk a zárólapot, és az végül engedett. Mindketten 
hátraestünk az aszfaltra, s bár még vizesebbek lettünk, mint addig voltunk, örültünk a 
sikernek. 

Guy a kerék mögé nyúlt, s a rögzítőszalagot letépve a kezembe hullajtotta a 
köpenylemezre erősített piros műanyag zacskókat. 

Kerékcsikorgást hallottunk, s láttuk, egy gépkocsi áll meg a Citroen mögött. Előtte 
két motorkerékpár fékezett, s én csak néztem két csomag heroinnal a kezemben a 
motorjaikról leszálló, s a járőrkocsiból kipattanó rendőröket. Összesen négyen voltak. 


TIZENHARMADIK FEJEZET 


Mozdulni is képtelen voltam, s csak álltam villámsújtottan, miközben a rendőrök a 
Citroent megkerülve felém közeledtek. Közben hallottam, amint a motorok hangja 
alábbhagy, a rendőrcsizmák kopogása az aszfalton pedig egyre hangosabbá válik. 

Végtelennek tűnő másodpercek múltak, s az agyam közben teljesen megbénult. 
Kizárólag arra tudtam gondolni, mennyire hiányzik majd a szabadság, amikor egy 
büdös, levegőtlen franciaországi börtönben rohadok. Babs testének lágy, kerek 
formáira gondoltam, s Annabel csillogó nyakára, amint a szeretkezés hevében 
kiütközik rajta az izzadság. Finom marhasültek, s zamatos, fanyar vörösborok ízét 
éreztem a számban, miközben vakrémületben felidéztem magamban egy korsónyi 
hideg Guinness sör kesernyés aromáját. 

Szinte tudomást sem vettem róla, hogy Guy kiragadja a kezemből a vörös műanyag 
zacskókat. Csak homályosan láttam, amint felnyitja a Fiat csomagtartóját, gyorsan 
beledobja a csomagokat és a fedőlemezt, s visszacsapja a tetőt. Valahonnan a távolból 
ért el hozzám a káromkodása, amint a rendőröknek a ronda időjárásra panaszkodott, 
miközben a franciákra jellemző széles gesztusokkal hol az égre, hol a kerekekre, hol 
pedig rám mutogatott. — Anglais... fou... le pneu... — ütötték meg fülemet a távolról 
jövő szavak. 

Az egyik rendőr hadarva mondott valamit, és közben felfelé mutogatott. Arra 
néztem, s egy megállást tiltó táblát vettem észre. Csak lassan tudatosodott bennem, 
még nem buktunk meg teljesen; de tisztában voltam vele, amíg a törvény szolgái a 
közelünkben vannak, addig ez bármikor bekövetkezhet. 

Guy elővette a jogosítványát, odaadta az előtte álló rendőrnek, aki kinyitotta, 
kezébe ejtve a belerejtett bankjegyet. Társam tapintatosan elfordult, miközben a rendőr 
zsebre rakta a pénzt, s csak a kezét nyújtotta vissza a jogosítványétrt. 

— Au revoir! — köszönt el jó hangosan, mintha más gondja sem lett volna, mint 
mielőbb fedél alá jutni a zuhogó eső elől. Visszaült a Citroenbe. Én is beszálltam a 
Fiatba, s a visszapillantó tükörből láttam, a rendőrök szintén a járműveikhez mennek. 

A kocsi melegében, a műszerfal megnyugtató fényeinek, s a tetőn doboló eső 
monoton hangjának köszönhetően hamar visszatért a nyugalmam. Élveztem az autó 
nyújtotta kényelmet, az egyhangú száguldást, s hamarosan úgy gondoltam az egész 
kellemetlen közjátékra, mintha csak álom lett volna. 

Az ötödik sebességfokozatba kapcsoltam és megkönnyebbülten felkiáltottam: — 
Jóságos isten! Ezt a mocsok időt! 

Párizs alá érve Guy vette át a vezetést. A városon áthajtva szorosan a Citroen 
nyomában maradtam, míg csak meg nem álltunk egy nagy garázs előtt. 

Az épület, mintha repülőgéphangár lett volna, magányosan terpeszkedett egy 
iparnegyed közepén. A rakpart köveit csapkodó Szajna hangja erősebben ért el 
hozzánk, mint a város éjszakai forgalmának távoli moraja, s az utcakövön kopogó 
lépteink olyan zajt csaptak, mintha az ég zengett volna. Guy levette a lakatot, s 
kinyitotta az élesen csikorogva hátracsúszó ajtót. 

Behajtottam a Hiattal, ő is mögém farolt a Citroennel, s mire a motort kikapcsolta, 
gyorsan a helyére is toltam a kaput. 

Rövid keresgélés után megtalálta a villanykapcsolót. Féltucatnyi, nagy 
teljesítményű lámpa lógott a mennyezetről, de erős fényük is csak félhomályt volt 
képes varázsolni a nagy területű garázsba. 


A halványsárga fényben megláttam a teherautót, s el kellett ismernem, Guy ügyes 
vásárt csinált. Egy év körülinek tűnő, fényesre dukkózott s jól karbantartott, erősnek 
látszó jármű volt. Alaposabb vizsgálatra azonban nem volt időm, mert egy éjszakai 
körútját végző, túlbuzgó rendőr könnyen észrevehette volna az öreg épületből 
kiszűrődő fényt. Végezni akartam tehát, amilyen hamar csak lehet, s aztán gyorsan 
eltűnni a környékről. 

A csomagtér ajtaját kinyitva, felhalmozott, kerek kartondobozokat találtam a 
teherautóban. Amilyen gyorsan csak a hosszú vezetés után képes voltam rá, a kocsi 
végébe görgettem, s kirámoltam őket a betonra. A rosszakat félredobtam, elég helyet 
hagyva ahhoz, hogy a visszapakolás után kis üres térség maradjon a kocsi közepén, a 
vezetőfülke mögött. 

Guy a Hiat szétszedésével volt elfoglalva, s már két kupacot halmozott fel maga 
mellett: az egyikben voltak a piros műanyag zacskók, a másikban a kocsi darabjai. 

Kinyitottam az egyik kartondobozt. Fehér porral teli, a tetején drótmerevítős 
papírcsíkkal lezárt polietilénzsák volt benne. Kiemeltem a hordóból, s a betonon az 
ajtó mellett a padlóba süllyesztett, mocskos lefolyóhoz húztam. Kipróbáltam a csapot, 
s szerencsére működött. 

A csomag tartalmát a lefolyóba öntöttem, leöblítettem, s visszavittem az üres zsákot 
a kocsihoz. 

— Csend! — szólt rám váratlanul Guy, s a kapcsolóhoz ugorva leoltotta a villanyt. 
Két férfi hangját hallottam, s mire a kocsi alá vetettem magam, őt már ott találtam. 

Lélegzetünket visszafojtva figyeltünk. 

— Ouest-ce? — kérdezte az egyik hang. 

— Rien -— felelte a másik. Mindkettő érdektelennek, közömbösnek tűnt. 

— Attention! — hallottam a nem túl határozott figyelmeztetést. 

— Ecoutez! 

— Deau... 

Némán káromkodtam, amiért olyan hülye voltam, és nyitva felejtettem a csapot. 

Ajtó csikordult, aztán az a férfi szólalt meg meglepetten: Ouverte! 

A teherautó alól kikukkantva két csizmás lábat láttam az utcáról beszűrődő gyér 
fényben. Az eső nem sokkal korábban állt csak el, s a csizmákról víz csöpögött a sima 
betonra. 

Elemlámpa fénye pásztázta végig a félig szétszedett Fiatot, de végül a lefolyón 
állapodott meg. 

— Regardez! 

A járőr másik tagja válasz gyanánt csupán elégedetlenül horkantott. 

Az egyik a csaphoz lépett, elzárta, majd az ajtóhoz visszamenve néhány 
másodpercig mindketten hallgattak. 

— Cigarette? — kérdezte aztán az egyik. 

— Ah, merci. 

Gyufa lángja lobbant, gyorsan ki is aludt, s újabb másodpercek teltek el 
némaságban. 

— Eh biens. Allons! — adta ki végül egyikük az utasítást. 

Bezárult az ajtó, a léptek is elhalkultak, én pedig csöndben hálát adtam a jóistennek, 
hogy olyan hanyaggá tette a francia rendőröket. Az ő helyükben -— a kiképzés során 
belénevelt éberség parancsának engedelmeskedve — a legostobább angol bobby is 
körbepásztázta volna elemlámpájával a raktárt, hogy megnézze, nincsenek-e valahol 
betörésre utaló nyomok. 

Öt percet vártunk még, aztán felgyújtottuk a villanyt. A Fiat melletti halomból 
magamhoz vettem néhány zacskót, a teherautóhoz vittem, tartalmukat beleöntöttem a 


kiürített papírhordóba, s a tetejét visszatéve rögtön le is zártam azt egy új 
ragasztószalaggal. A megtelt hordót végül visszaraktam a teherautóra, s a vezetőfülke 
mögött előkészített üres helyre toltam. 

Újabb hordókat töltöttem meg, míg csak el nem fogytak a piros zacskók, s a lefolyó 
úgy nem ragyogott, mint legalább harminc éve egyszer sem. A leghalványabb 
repedések is jól kivehetők voltak rajta, olyan tiszta volt. 

A heroin már a helyére került, s nekem csak annyi dolgom maradt, hogy az utolsó 
kiválasztott hordót kiürítve belerakjam a piros zacskókat. Úgy rendeztem el a 
rakományt, hogy a kábítószer jól rejtve legyen. A heroint tartalmazó hordók lezárására 
egy árnyalatnyival világosabb ragasztószalagot használtam, s nem aggódtam amiatt, 
hogy nem fogom megkülönböztetni őket a mosóporosaktól. 

Mire a kocsit lezártam, Guy is végére jutott a Fiat összeszerelésének. A kocsi — a- 
tépett kárpitozást leszámítva — tökéletes állapotban volt. 

— Vigye vissza oda, ahonnan bérelte! — mondtam Guynak. — Állítsa le az iroda előtt, 
hagyjon benne elegendő pénzt s egy levelet, amiben elnézést kér a véletlenül okozott 
kárért! A Citroennel menjen át Angliába, és holnap este hatkor legyen a Park Lane-en, 
a Lancaster Hotel bárjában. 

— Biztosan nem akarja rám bízni a teherautót? —kérdezte? 

— Elment az esze? Van róla fogalma, milyen hosszú időre börtönbe vágják, ha 
bármelyik ország rendőrsége elkapja a grabancát? 

— Mondtam már, a kaland kedvéért csinálom -— felelte. — Azt sem akarom, hogy 
pánikba essen, és elcsessze a dolgot most, amikor már ilyen messzire jutottunk. 

Tudomásul vettem a megálláskor nyújtott rossz teljesítnényemért kapott kritikát, 
de nem tágítottam. — Nem lesz semmi baj — mondtam neki. — Hogy áll készpénzzel? 

— Frankom van elég, de egy fontra szükségem lenne. 

Kezébe nyomtam néhány bankjegyet, s miközben az utolsó csavarokat illesztette a 
helyükre a Fiaton, kivettem a holmimat a Citroenből és átöltöztem: csizmával, 
farmerrel, dzsekivel és sapkával váltva fel összemosószerezett, teljesen tönkrement 
öltönyömet. Megkaptam Guytól a szállítmány exportengedélyét, s a 
napszemüvegemmel együtt beraktam a kesztyűtartóba. A villanyt eloltva kinyitottam a 
garázsajtót. Guy pedig kifarolt az utcára a Fiattal. 

A teherautó az első kísérletre simán beindult. A tankja teli volt, a generátor 
megfelelően töltött, a fék remekül működött. Egyesbe kapcsolva lassan elindultam 
vele, s csak a városi fényt használtam, nem akarván felhívni magamra a figyelmet. 
Igaz, ezzel nem sokat értem el, mert a motor zaja még a holtakat is felébresztette 
volna. 

A városon kívül, az országúton kapcsoltam csak be a reflektort. Életemben először 
vezettem teherautót, s egy idegen ország esőtől áztatott, síkos és sötét útja nem a 
legalkalmasabb hely az ilyesmi megtanulására. 

Már pirkadt, mire a tengerpartra értem, s addigra egész jól megszoktam a járművet. 
A legtöbb gondot a hosszúságának kiszámítása okozta, meg, hogy a kanyarokat 
megfelelő sugarú ívben vegyem. A gyér forgalom előnyömre szolgált, s baj nélkül 
eljutottam a kikötőbe. 

A teherautó gázpedálja elég kemény volt, s a jobb lábam meg is fájdult a hosszú 
vezetésben. A gyomrom azonban még annál is jobban sajgott, hiszen már huszonnégy 
órája egy falatot sem ettem. Nem akartam őrizetlenül hagyni a kocsit, amíg élelmet 
szerzek, ezért inkább alvással próbálkoztam, hisz abban se volt részem már egy napja. 
Túlságosan is feszült voltam, semmint el tudjak aludni. Úgy éreztem magam, mintha 
időzített bombán ültem volna, s nem tudtam felengedni. 


A kocsiban rádió is volt. Megpróbáltam valami értelmes adást találni rajta, de csak 
diszkózene és holland nyelvű hírek jöttek be. A két rossz közül a zenét választottam, 
és lehunyt szemmel hátradőltem az ülésen. 

Arra ébredtem, valaki hangosan dörömböl a vezetőfülke ajtaján. Egyenruhás 
kikötői hivatalnok volt, franciául karattyolt valamit, s közben vadul mutogatott. A 
szívverésem is kihagyott, mikor megláttam, s huszonnégy óra leforgása alatt már 
harmadszor szentül meg voltam győződve arról, hogy lebuktam. Aztán csak 
összeszedtem magam, s végre rájöttem, mit akar. A komp már benn állt a kikötőben, 
én pedig feltartottam a hajóra igyekvő gépkocsisort. 

Az ellenőrző ponthoz hajtottam, ahol egy másik tisztviselő éppen csak 
belepillantott a papírjaimba, s már intett is, menjek tovább. 

A hajón is aludtam az átkelés alatt, bár még mindig nem volt okom biztonságban 
érezni magamat. Hosszú út állt még előttem, s felébredve még rosszabb állapotban 
voltam, mint alvás előtt. 

A brit oldalon már alaposabb volt az ellenőrzés. A vámosok megvizsgálták a 
papírjaimat, s kinyittatták a csomagteret. Egyikük bele is nézett egy hordóba, de azt 
hiszem, inkább illegális bevándorlókat kerestek, mint kábítószert. Végül baj nélkül 
továbbengedtek. 

Otthon voltam hát, s az országútra érve erősen megnyomtam a gázpedált. Az előző 
napi eső után az ég kitisztult, s az enyhe reggeli köd is hamarosan felszállt. A 
teherautó egyenletesen, óránként nyolcvan kilométeres sebességgel haladt az 
autópályán. 

Londonba érve az egyik ingatlanügyletekkel foglalkozó vállalatom irodájához 
hajtottam. A vezetője nagyon meglepődött azon, hogy sofőröltözékben lát. 

— Mr. Carstairs! Miben lehetek a szolgálatára, uram? — kérdezte idegesen. Sokan 
tartanak tőlem, mert rövid úton megválok rosszul dolgozó alkalmazottaimtól. Biztosan 
azt hitte, ő a következő a kirúgandók listáján. Hozzáértő ember volt, de elég lusta; két 
lehetőség között választhattam vele kapcsolatban: vagy felmondok neki, vagy 
megtalálom a módját annak, hogy lelkiismeretesebb munkára késztessem. Ez utóbbi 
mellett döntöttem, s a váratlan látogatások is hozzátartoztak a módszeremhez. Ezúttal 
azonban nem volt időm még villámgyors ellenőrzésre sem. 

— A Crown Terrace 17. alatti ingatlannak van már gazdája? — kérdeztem tőle. 

— Valószínűleg nincs. Igen, azt hiszem, nem kelt még el — felelte szokásos, 
bizonytalan stílusában. 

— Vegye le az eladandók listájáról! Más terveim vannak vele. Adja ide a kulcsokat 
15! 

Heves hajbókolás közepette előkerítette a kulcsokat, s közben észrevettem, a 
beosztottai legalább annyira féltek tőle, mint ő éntőlem. 

— Itt van a garázsé 15? — érdeklődtem. 

— Ó, igen, Mr. Carstairs, ez az — felelte az irodavezető, s megkönnyebbülten adta a 
kezembe a kulcsot, mert örült, hogy végre valamit jól csinált. 

Izgatottan tértem vissza a teherautóhoz, arra számítva, hogy a vezetőfülkébe 
benézegető, az ajtókat vizsgáló rendőröktől körülvéve fogom találni. Szerencsére 
senki nem volt mellette, s megnyugodva elhajtottam. 

Crown Terrace egy régi, kelet-londoni utca, ahol az ingatlanok többsége kisüzem 
vagy lerobbant állapotban lévő iroda, a többi pedig üresen áll. A 17-es szám alatti 
házat egy ingatlancsomag részeként szereztem meg, és semmit nem tudtam kezdeni 
vele. Most végre hasznát vehettem. A lepusztult kert végében garázs is állt, amit egy 
hátsó úton lehetett megközelíteni. 


A teherautó végével odaálltam hozzá, mindkét ajtót kinyitottam és rakodni 
kezdtem. Pár perc múlva az összes heroinos kartonhordó bent volt a garázsban. 
Bezártam, s a kocsival elhajtottam Sam Green néhány utcával arrább lévő 
roncstelepére. 

Gyerekkoromban ismertem meg Samet. Néhány pennyért vagy inkább fél pennyért 
gyakran dolgoztam nála, s hamar rájöttem, a telep csupán egyéb, a 
roncskereskedelemnél sokkal jövedelmezőbb, ám legálisnak cseppet sem nevezhető 
tevékenységek leplezésére szolgál, mint feltörekvő ifjú építési vállalkozó, gyorsan 
megtanultam, Sam olcsón tud különböző anyagokat szerezni, ha nem kérdezik tőle, 
honnan származik az áru. 

Később aztán már ritkábban találkoztunk, s nem volt más közös ügyünk, csak az 
együtt elfogyasztott néhány korsó sör, és az alkalomszerű pókerpartik. 

Szokásos helyén, hullámlemezből készült bódéjában találtam rá, amint éppen maga 
sodorta cigarettáját szívta, s újságot olvasott. — Meg tudsz szabadítani egy 
teherautótól? — kérdeztem tőle minden bevezetés nélkül. 

— Forró, mi? 

— Körülbelül. 

— Mennyit kérsz érte? 

— Megkapod ingyen, ha átveszed tőlem. 

— Annyira forró? 

— Nem, de nem akarom, hogy kapcsolatba hozzanak vele. 

— Oké, haver — egyezett bele. 

— Jókora adag mosószer van benne. Add oda az asszonynak! — biztattam, s rögtön 
távoztam IS. 

Gyalog mentem ki a főútra, öt perc várakozás után fogtam egy taxit, s bemondtam a 
sofőrnek a lakásom címét. Hátradőltem az ülésen, s végre szabadon lélegezve 
élveztem az ismerős londoni utcaképeket. 

Megcsináltam! 

Négy órával később frissen megfürödve, simára borotvált arccal, sötétkék 
öltönyben és még mindig pokolian fáradtan, már a megbeszélt helyen ültem, egy nagy 
pohár whiskyvel a kezemben. Guy késett, de nem aggódtam különösebben, hiszen a 
közös munkát sikerrel elvégeztük. 

Éreztem, amint a whisky megnyugtatóan szétárad az ereimben, oldva a napok alatt 
felgyülemlett feszültséget. A bár csaknem üres volt, s a székemben kényelmesen 
elhelyezkedve élveztem a nyugalmat, az édes semmittevést. Még az utcán megvettem 
az Evening News legfrissebb kiadását, s miután a keresztrejtvénnyel, a 
képregényekkel és a városi eseményeket közlő oldallal is végeztem, a hírekhez 
lapoztam. Vastag betűs cím ragadta meg a figyelmemet: , Rejtélyes férfi 
gépkocsibalesete". 

Elolvastam, s mire a végére jutottam, jókedvemnek a maradéka is elszállt: , A 
rendőrség ma vizsgálatot kezdett egy rejtélyes gépkocsibaleset ügyében. A kenti 
szerencsétlenség áldozata egy ismeretlen fiatalember. 

A fehér Citroenen egyedül utazó illető személyazonosságát mindeddig nem sikerült 
megállapítani, s mint egy magas beosztású nyomozó közölte: Több, a balesettel 
kapcsolatos körülmény egyelőre tisztázatlan. Feltételezik, a gépkocsi külföldi, mivel 
bal oldali kormánya van. A rendszámtáblák a baleset során a felismerhetetlenségig 
összeroncsolódtak. 

A rendőrség szerint egyelőre nem tudni, mi okozta a szerencsétlenséget, amely a 
ma hajnali órákban történt, és más járművet nem érintett. 


A legnagyobb rejtély magának a gépkocsinak az állapota. Szétszerelték, de nem 
tudni, a baleset előtt vagy után. Az üléseit felhasogatták, belsejének egy részét 
eltávolították. 

A kenti rendőrség várja mindazoknak a jelentkezését, akik esetleg szemtanúi voltak 
a balesetnek, vagy mára virradó éjszaka egy fehér Citroent láttak Dartford 
körzetében." Semmi kétségem sem volt afelől, a halott férfi Guy. Gyorsan fizettem, s 
az újságot az asztalon hagyva kijöttem a bárból. 


TIZENNEGYEDIK FEJEZET 


Úgy számítottam, Guy előttem érhetett vissza Angliába. A Párizsból a tengerpartra 
vezető úton előzhetett meg, egy korai komppal átkelt a Csatornán, és ment tovább, 
egyenesen Londonba. 

A balesetet a heroinkereskedő banda idézhette elő. Valószínűleg nem feltétlenül 
akarták megölni, de arra sem ügyeltek különösebben, hogy életben maradjon. 
Elképzelni se tudtam, hogyan bukkantak nyomára a Citroennek, de a tény, hogy ez 
megtörtént, mutatta, milyen komoly ellenfelekkel állok szemben. 

A Marble Archnál találtam magamat, s lementem a földalattiba, ami a napnak 
abban a szakában gyorsabb volt, mintha taxit fogtam volna. A tömegben előrehaladva 
a körülöttem örvénylő arcokat néztem, s szerettem volna, ha nekem is csak annyi 
gondom van, mint az utazók legtöbbjének. 

Megváltottam a jegyemet, s míg a mozgólépcsőn leereszkedtem, azt találgattam, 
milyen problémái is lehetnek a többi utasnak. Az a lány talán ellopott az irodából egy 
tűzőgépet, s most fél, mert azt hiszi, elbocsátják. A keménykalapos férfi esetleg 
tőzsdézésre szánta el magát, de nem jött be a számítása, és vesztett. Annak a 
kislánynak talán kimaradt egy ciklusa, s attól retteg, esetleg terhes. 

A szétszedett kocsi okozta számomra a legfőbb gondot. Csak azért szerelhették 
szét, mert a kábítószert keresték. Ha viszont így van, az azt jelenti, elég közel jutottak 
hozzám, s hamarosan a rendőrség is a nyomomban lesz. Valamilyen azonosító jelet — 
motorszámot, alvázszámot — biztosan találnak a roncson, a gyártón keresztül eljutnak a 
párizsi autókölcsönzőig, attól pedig hozzám, hiszen a bérleti okmányon ott van a 
jogosítványom száma, a nevem, és a londoni lakáscímem 15. Nagyon kevés időm 
maradt. 

A szerelvény rettenetesen zsúfolt volt, s tolakodnom kellett, hogy fel tudjak rá 
szállni. Kapaszkodni nem lehetett, de szükség se volt rá, mert úgy összeszorított a 
tömeg, hogy akarattal sem eshettem volna el. 

A sötét alagútba érve a kocsi üvegében megláttam magamat: jól öltözött, negyvenes 
éveiben járó férfi, középhosszú hajjal. A szemem körül a fáradtságtól származó 
karikák sötétlettek, s lekonyuló bajszom komorrá tette az arcomat. 

Van is miért aggódnod, kisfiam — figyelmeztettem magam. — Súlyos 
bűncselekményeket követtél el két országban is, kisebb vagyont költöttél veszedelmes 
kábítószerre, s az ország egyik legfélelmetesebb bűnszövetkezete hajszol, a véredre 
áhítozva. Azt már említeni sem érdemes, hogy az üzleti hiteledet is kockára tetted, 
amikor egy tekintélyes banktól felvett jelentős kölcsönt nem a rendeltetésének 
megfelelően használtál fel. 

Biztos voltam benne, Richard Elliott magán kívül lesz, ha megtudja, hogy a pénzt, 
amit egy komoly haszonnal kecsegtető építési terület megvásárlására szerzett, én egy 
veszteséges szállítási vállalatra költöttem. 

A lakásomhoz legközelebbi megállóhoz érve kiszálltam, és felmentem az utcára, 
közben pedig azon gondolkodtam, mit tennék én Mr. Heroin helyében. Újabb lépése 
jórészt attól függött, mennyit sikerült megtudnia rólam. Fogalmam sem volt, honnan 
szerezte az információit, de arról meggyőződhettem, hogy a nyomaim eltakarítására 
tett kísérleteim kudarcot vallottak. Legrosszabb esetben már azt is tudhatta, ki vagyok 
és hol lakom. Úgy döntöttem, a lakásom már nem biztonságos, s megkérem a 
lányokat, utazzanak le egy időre a walesi házamba, én pedig szállodába költözöm. 


Sietve mentem hazáig. Közben idegesen fürkésztem a szembejövők arcát, arra 
számítva, hogy valamelyik pisztolyt ránt, bekényszerít egy gyorsan a járda mellé 
kanyarodó gépkocsiba, és elrabolnak. Aztán nem messze megláttam egy járőröző 
bobbyt, s igyekeztem a közelében maradni, míg csak be nem fordult egy mellékutcába. 
Kissé el is szégyelltem magam, amiért úgy viselkedem, mint egy rémült 
kölyökmacska. 

A ház előtt Annabellel futottam össze, aki éppen a stúdióból érkezett. 

— Megcsináltam — mondtam neki. — Guy House-t viszont, az amerikait, aki nekem 
dolgozott, elkapták. Csapdát állítottak neki a hazafelé vezető úton. Meghalt. 

Annabel nagy kék szemei még kerekebbre nyíltak a rémülettől. — Halott — suttogta. 

Bólintottam, s a házba menve beszálltunk a liftbe. — Közelebb vannak hozzám, mint 
gondoltam. Új tervet kell csinálnunk — figyelmeztettem Annabelt. 

Túlságosan ijedt volt ahhoz, hogy dühös legyen rám. Az arca is elfehéredett, 
miközben megkérdezte: — Mibe másztál bele, Apples? 

— A jóisten tudja. Először 15 mindannyian azonnal költözzünk el — feleltem, mikor 
már a lakás előtt álltunk. Annabel kinyitotta az ajtót, belépett, de egyből meg is 
torpant. 

— Már késő — mondta üresen kongó hangon. 

Átnéztem a válla fölött, s láttam, a hallban elrángatták a helyéről a szőnyeget, a 
képek pedig összetörve hevernek a padlón. Félretoltam Annabelt, s a nappaliba 
siettem. 

Ott is felszedték a szőnyeget, és valamennyi bútor huzatát szétvagdosták. A 
szekrényeket felborogatva, a könyvespolcot lerámolva, a televíziót és a hifitornyot 
összetörve találtam. 

Minden szobában hasonló kép fogadott. Amiben csak el lehetett rejteni valamit, az 
mind össze volt törve, szét volt hasogatva, darabokra volt szedve. A hűtőszekrényt is 
kinyitották, s a fagyasztott élelmiszerek ott olvadoztak a konyha kövén. A fürdőszobai 
vécé tetejét letépték, s jó erősen belevághatták a fürdőkádba, mert össze is tört. A 
hálószobában felhasították az ágy huzatát, s kiszedték belőle az összes tömést. A 
három kis dolgozószobát is ugyanolyan alaposan feltúrták. 

Visszamentem a nappaliba, körbenéztem a pusztításon, s tekintetem megakadt a 
padlón heverő, eredeti Picassómon. — Nem tolvajok voltak — mondtam Annabelnek, s 
megmutattam neki a képet. — Ezzel nem is törődtek, pedig hatjegyű összeget ér. 

Annabel, mintha alvajáró lett volna, tágra nyílt szemmel járta körbe a szobát, s 
végül rémülettől eltorzult arccal megállt az ajtóban. 

— Csak azt nem tudom, hogyan juthattak be — mondtam ostobán, de abban a 
pillanatban észrevettem valamit a padlón. Egy bugyi volt, amit én vettem Babsnek. Az 
elejére színes selyemfonállal odahímezték: , Itt kopogtass!" Egyszerre szólalt meg 
agyunkban a vészcsengő, és kórusban kiáltottunk fel Annabellel: — Babs! 

Egyszerűen nem akartam hinni, hogy ezeknek a gazembereknek a kezébe 
kerülhetett. Talán még itthon sem volt, s befeszítették az ajtót, vagy rákényszerítették 
a házmestert, nyissa ki nekik. 

Persze tisztában voltam vele, másképp is történhetett. Egyszerűen becsöngettek, 
Babs pedig ajtót nyitott nekik. Lázasan törtem a fejem, hogyan bizonyosodhatnék meg 
arról, mi is játszódott le valójában a lakásban. Aztán a kezemben morzsolgatott 
bugyira néztem, s egyből megkaptam a választ. 

A hátulján filctollal írt, nagybetűs üzenet állt: , Elvittük a néger ringyódat. Várd a 
telefont, s akkor még megláthatod élve!" Annabelnek nyújtottam a bugyit, ő is 
elolvasta a szöveget, s a rémületét legyűrve, gyorsan összeszedte magát. — Ki kell 
szabadítanunk, Apples! — mondta határozottan. 


Arcomat a tenyerembe temetve egy székre rogytam, s gyerekkorom óta első ízben 
éreztem, hogy kénytelen vagyok legyűrni a könnyeimet. — Az lesz talán a legjobb, ha 
megvárjuk a telefont, ahogy üzenték — motyogtam. Nem akartam már mást, csak 
lehetőséget arra, hogy beismerjem a vereségemet, kegyelemért könyörögjek, s 
visszakapjam normális, boldog életemet. 

— És vele mi lesz, amíg mi várunk? — kérdezte dühösen Annabel. — Emlékszel, mi 
történt legutóbb. Megerőszakolták egymás után háromszor, s te i5 tudod, milyen 
érzelmi hatással járhat, ha ez megismétlődik. 

Tisztában voltam vele, Babs érzelmileg igen sérülékeny. Ha Annabelt rabolták 
volna el, kevésbé aggódom, mert ő könnyebben túl tudta volna tenni magát a 
megerőszakoláson, sőt az is lehet, hogy élvezné. Babs egészen más volt. Utálta az 
agresszív szeretkezést, és mindig nagyon szelídek, óvatosak voltunk egymással. 
Annabellel, ha a hangulatunk úgy hozta, egy kis szadizmust is megengedtünk 
magunknak, de Babsszel soha. Azt hiszem, gyerekkori szörnyű élményei miatt volt ez 
így. 

Tudtam, ha ismét megerőszakolják, elveszíti még törékeny, gyönge lábakon álló 
magabiztosságát, amit az Annabellel és velem töltött év alatt sikerült kifejlesztenie 
magában. 

Annabel elém állt, és megragadta a vállamat. — Gondolkozz, Apples! — parancsolt 
rám. — Hova vihették? 

— Nem tudok róluk annyit, hogy kitaláljam — válaszoltam, s elkeseredetten ráztam a 
fejem. Aztán valahogy csak sikerült összeszednem magamat, s elkezdtem számba 
venni a lehetőségeket. — A Sloane Sguare közelében lévő lakásba nem. Az túlságosan 
1s értékes rejtekhely a számukra ahhoz, hogy kockára tegyék. Az egyetlen, amit el 
tudok képzelni, a klub, a Bíbor Halál. De nem hiszem... 

Annabel már indult is kifelé, s menet közben szólt vissza: — Az én kocsimmal 
megyünk. — Felálltam s követtem, becsapva magam mögött az ajtót. 

Egy kék Ferrarija volt, amit nagy szakértelemmel vezetett. Úgy értünk a Leicester 
Sguarre, hogy kettesnél lejjebb nem is kapcsolt. Vadul fékezve, egy megállást tiltó 
dupla sárga vonal mellett tette le a kocsit a klub előtt. Mielőtt kiszállt volna, a 
kesztyűtartóba nyúlt, s kivett belőle egy kis kaliberű pisztolyt. 

— Tudod ezt használni? — kérdeztem tőle elképedve. 

— Igen — felelte kurtán. Farmerdzsekijének zsebébe dugta a fegyvert, nekem pedig 
egy nehéz franciakulcsot nyomott a kezembe. — Tedd el! — figyelmeztetett, s én rögtön 
engedelmeskedtem. 

A klubba vezető ajtót nyitva találtuk. Este nyolc felé járhatott, s egy technikus 
éppen a zenekar felszerelését cipelte be egy teherautóról. Annabel követte, s már a 
lépcsőn járt, mikor a termetes portás felbukkant mögötte. 

— Mit akar? — kérdezte durván. Nem szeretem az olyan férfiakat, akik udvariatlanul 
viselkednek a nőkkel. Mögé léptem hát, és minden erőmet beleadva az ütésbe, fejbe 
csaptam a franciakulccsal. Összecsuklott, de esés közben sikerült elkapnom és 
betámasztanom a sarokba. — Gyerünk! — kiáltottam rá Annabelre, miután végeztem. 

A technikust félresöpörve az útból, lerohantunk a lépcsőn. Néhány ember lézengett 
csak a klubban, s érdeklődéssel figyelték, amint átszáguldottunk a táncparketten, a 
színpad mellett lévő, , [degeneknek tilos a bemenet!" feliratú táblával ellátott ajtóhoz. 
Szük folyosón futottunk tovább, s berobbantunk egy másik, , Iroda" feliratú ajtón. 

Az íróasztal mögött ülő férfi riadtan emelte ránk a tekintetét. Rövidre nyírt hajú, 
izmos vállú néger volt, s fekete szmokingot viselt zsabós fehér inggel és fekete 
csokornyakkendővel. 

Meglátva a pisztolyt Annabel kezében, védekezően maga elé nyújtotta a kezét. 


— Hol a lány?! — üvöltött rá vadul Annabel. 

— Fogalmam sincs róla, miről beszél, isten engem úgy segéljen. Nem én vagyok a 
vezető, csupán néhány órára vállaltam az ügyeletet. 

— A főnök hol van?! — kérdeztem tőle. 

— Nem tudom. 

Gyorsan előreléptem, és feléje sújtottam a franciakulccsal. Felhasította a száját és 
kitörte néhány fogát. Feljajdult a fájdalomtól, s mindkét kezét vérző arcához kapta. 

— Hol az üzletvezető? — ismételtem meg a kérdést. 

— Azt mondta, Readingbe megy - válaszolta jókora adag vérrel a szájában. — 
Megkért, hogy — helyettesítsem, míg visszajön. Éjfél után kell megjönnie. Nem 
mondta meg pontosan, hova megy és azt sem, hogy ekkora baj lehet. Higgyen nekem, 
az isten szerelmére! 

Újból felemeltem a franciakulcsot, de Annabel leintett. — Ne! Az igazat mondja. 
Gyerünk! 

Az irodából kijutva ismét átrohantunk a klubon. Már a kijáratnál voltunk, mikor 
felpattant az ajtó, s a portás lépett be rajta. Nem volt igazán szerencsés napja, mert 
ismét odavágtam neki egy jó nagyot. A vendégek csak akkor kezdtek rájönni, mi is 
történik körülöttük. Egy nő sikoltozni kezdett, a bárban ülők kiáltoztak, s néhány férfi 
Indult utánunk, mikor már az utcára vezető lépcsőn jártunk. 

Újból félresöpörtük az útból a szegény technikust, aki egy nehéz erősítővel a 
kezében éppen lefelé tartott. Elmenve mellette jól meg is löktem, s a készülékkel 
együtt lezuhant, rá a minket üldözőkre. Kirohantunk a klubból, bevágódtunk a 
kocsiba. 

— Most hová? - kérdeztem Annabelt, miután csikorgó kerekekkel villámgyorsan 
kilőttünk. 

— Alastair Johnhoz - felelte. 

— Kétlem, hogy bármiben is a segítségünkre lehetne — mondtam. — Biztos vagyok 
benne, semmi köze ehhez a disznósághoz. Tudom, kábítószerárus, de vannak elvei, 
amikhez ragaszkodik. Egyébként is, jó régen ismerem. Jobban tettük volna, ha kicsit 
alaposabban megdolgozzuk azt a feketét a klubban. 

— Nem volt rá időnk -— válaszolta Annabel.-Míg ketten voltunk ellene, addig nem 
volt baj, de ha még pár másodpercig ott maradunk, valaki biztosan bejön, és akkor 
sokkal nehezebb lett volna meglépni. 

Tilos jelzéseken hajtott át, és csikorgó kerekekkel, meredeken vette a kanyarokat. — 
Tudom, Al nemigen lehet benne — folytatta. — Valamit azonban biztosan hallott, hisz 
állandóan hegyezi a fülét. Különben sem tudom, kihez fordulhatnánk rajta kívül. 

Be kellett látnom, igaza van. A kis chelsea-i házhoz érve a bejárathoz futottunk, s 
addig nyomtuk a csengőt, míg csak egy számomra teljesen ismeretlen ember ajtót nem 
nyitott. 

— Hol van Al?! — üvöltöttem rá durván, beszáguldva mellette a hallba. 

— Gondolom, élvezkedik valahol — felelte. — Elvei ellen való, hogy köszönjön? 

Nem volt időm egy kis buzival vitatkozni. Elkaptam a mellén az inget, s a falhoz 
vágtam. A feje hátranyaklott, s betörte egy kép üvegét. 

— Hol van Al? - ismételtem meg a kérdést. 

A nagyképüűsége addigra már nyomtalanul elszállt. — Readingbe ment — felelte 
sietve. 

Elengedtem, s Annabelre pillantottam. — Már megint Reading — mondtam neki. 

Tárcsahangot hallottam, s visszafordulva láttam, a buzi a telefonnál áll. A 999-et, a 
rendőrség számát hívta. Ellöktem a készülék mellől, a zsinórt kiszakítottam a falból, és 
visszafordultam Annabelhez. 


— Egy pillanat, hadd gondolkozzam! - figyelmeztetett. 

Míg álltunk, váratlan ütés zúdult a tarikómra. Megfordultam, s a kis homokossal 
találtam szembe magamat, aki rémült arccal, mint egy botot, lóbálta a kezében a 
telefonkagylót. Elkaptam a csuklóját és ráförmedtem: — Abbahagyná végre, hogy 
rabló-pandúrt játsszon? Ez annál sokkal komolyabb! — Szájon vágtam, erre odébb 
repült. 

— Megvan! - kiáltott fel dijiadalmasan Annabel. 

— Igen? — kérdeztem, de ő akkor már ott se volt. Alig vágódtam be mellé a kocsiba, 
rögtön kilőtt. Miután magamhoz tértem az amerikai stílusú indulás okozta 
megrázkódtatásból, azt mondtam neki: — Reading elég nagy hely. Hol kezdjük a 
kutatást? 

— Emlékszel Johnny Robinsra? — kérdezte. — Reading mellett van a vidéki háza. 

Rövid gondolkodás után rá kellett jönnöm, az ötlet jó. Hol lehetne könnyebben 
fogva tartani valakit, mint egy nagy kertben álló, városon kívüli házban? Azt is tudtuk, 
Robinsnak köze van a kábítószerüzlethez. Biztosan nem örült neki, hogy a házát 
börtönnek használták, de a banda könnyen kézben tarthatta és ráparancsolhatott. Nem 
láttam tisztán, Alnak mi köze az egészhez, így hát feltételeztem, csupán vendégségbe 
ment oda. 

Mindenesetre érdemes volt megpróbálni, annál is inkább, mert más lehetőségünk 
nem maradt. 

Húszpercnyi autózás után egy mellékútra kanyarodtunk. Annabel Ferrarija az 
autópályán is remek volt, de a keskenyebb úton mutatkoztak meg igazán az előnyei. 
Úgy suhant el a többi kocsi mellett, s olyan simán vette a kanyarokat, mintha a kerekei 
hozzá lettek volna nőve az aszfalthoz. Annabel pontosan tudta, mit lehet kihozni 
belőle, s el is ment a kocsi lehetőségeinek a legvégső határáig. 

Ezzel együtt is akadt egy meleg helyzetünk. Meredek kanyarból vágódtunk ki, egy 
lassan haladó teherautó mögött találtuk magunkat, előzésre pedig nem maradt helyünk. 
Nagyon megijedtem, Annabel teljes erőből a fékbe taposott, a kocsi pedig, mintha 
valami gigászi kéz tartotta volna vissza, megcsúszás nélkül lelassult és megállt. A 
biztonsági övnek köszönhetően még csak a fejem se vertem be a szélvédőbe. 

Nem sokkal később Annabel egy magas fal mellett haladó, füves ösvényre 
kanyarodott. — Elsőbálos koromban többször is jártam erre — mondta kényszeredett 
mosollyal az arcán. Tudtam, utálja a gazdag szülők lányainak sekélyes, előkelő életét, 
s indulatát csak fokozza, hogy valaha neki is ilyenben volt része. — Ha jól emlékszem 
— folytatta — a fal tetejéről látni lehet a házat. 

Kiszálltam a kocsiból. Néhány méternyire tőlem volt egy kis fa, s az első ágát 
elkapva felhúzódzkodtam rá, mint egy majom. 

— Nos? -— hallottam lentről a kérdést. 

— Nem kell törnünk a fejünket, hogyan jussunk be -— szóltam vissza. 

Egy réten túl, tőlem körülbelül félmérföldnyire volt a ház. Kellemes, mintegy 
kétszáz éves vidéki kastély, a méreteiből ítélve legalább 25 hálószobával. Ablakaiból 
fény áradt, a mezőn át zene hangjai értek el hozzám, a kocsifelhajtón és az épület 
előterében pedig Rolls-Royce-okat, Jaguarokat, Mercedeseket és Volvókat láttam. 
Robinséknál vendégség volt. 

A fáról leugorva visszamentem a kocsihoz. — Valami nagy parti lehet náluk — 
mondtam Annabelnek. — Szerintem gond nélkül bemehetünk. 

— És mi lesz az öltözékünkkel? 

Már megint igaza volt. Nem ronthattunk be csak úgy, fegyvervégre kapva több száz 
embert. Vendégeknek kellett látszanunk. Rajtam még mindig a sötétkék öltönyöm 


volt, s az megtette még abban az esetben is, ha a többiek szmokingba öltöztek. 
Annabelen azonban farmer és szandál. 

— Várj csak! — mondtam neki. Kigomboltam a dzsekijét, és széthúztam a szárnyait. 

— Pont most jut eszedbe - tiltakozott értetlenül. 

— Tudom -— vágtam közbe. — Nem azért csinálom, hogy a melledben 
gyönyörködjem. Milyen hosszú ez a blúz? 

— Pár centivel érhet combtő alá. 

— Fel van vágva oldalt? 

— Nem. Egyenes aljú. 

— Bugyi Van rajtad? 

— Farmer alatt?! Hát persze. 

— Akkor megvan. A blúzod tökéletesen megteszi ruhának. Bújj ki a nadrágból, meg 
a dzsekiből, és minden rendben lesz. 

— Ha nem volna ilyen komoly a helyzet, azt hinném, közbotrányt akarsz okozni — 
felelte, de azért engedelmeskedett. 

Elsimította a blúza alján a gyűrődéseket, és indított. Pár száz métert kellett csak 
megtennünk a bejáratig. Kavicsos útra kanyarodtunk, és áthajtottunk a Robins-birtokot 
őrző két undorító, zuzmóval és madárpiszokkal borított nagy kőoroszlán között. 
Fasoron mentünk végig, s a ház előtt álltunk meg a Ferrarival. 

— Fordítsd meg a kocsit! — mondtam Annabelnek. Értetlenül nézett rám, ezért 
megmagyaráztam: — Hogy gyorsan tudjunk távozni. — Villámgyorsan megcsinálta, 
amit mondtam neki. A slusszkulcsot a helyén hagytuk, az ajtókat sem zártuk be. 

A ház igen nagy volt, s rendesen karbantartották. Igen jól megy Robinsnak, ahhoz 
képest, hogy csak borkereskedő — állapítottam meg magamban, de rögtön eszembe 
jutott, van más jövedelemforrása Is. 

Kissé zavartan mentem fel a múló idő nyomait kitörölhetetlenül őrző régi 
köőlépcsőn a bejárathoz, ami elég széles volt ahhoz, hogy akár egy busz is átférjen 
rajta. Annabel meglehetősen idétlenül nézett ki rögtönzött ruhájában, az én szűkre 
szabott zakómat pedig teljesen megfosztotta természetes esésétől a zsebébe dugott 
franciakulcs és pisztoly. 

Alig léptünk be azonban a hallba, Annabel meglepő változáson ment át. Kihúzta 
magát, a szeme dölyfösen villámlott, s a blúza máris úgy nézett ki, mintha a 
legeredetibb párizsi modell lett volna, a szandálja pedig a hozzá legjobban illő, 
szuperdivatos lábbeli. 

Egy komornyik lépett elénk, remélve, hogy elveheti tőlem a kalapomat, de nem volt 
szerencséje, és be kellett érnie egy rövid magyarázattal: — Mr. Chadwell Carstairs és 
Lady Annabel Dath. De legyen szíves, ne jelentsen be bennünket, mert alaposan 
elkéstünk. 

— Parancsára, uram! — mondta engedelmesen, s már ott sem volt. A bálterem felé 
siettünk, hogy minél előbb eltűnjünk a tömegben, de nem volt szerencsénk. 

Éppen odaértünk, mikor kinyílt a terem ajtaja, és Robinsszal találtuk szemben 
magunkat. 


TIZENÖTÖDIK FEJEZET 


Egy-két másodpercig csak álltam megkövülten, tehetetlenül. 

Robins zavart félmosollyal az arcán Annabelhez fordult: — Üdvözlöm, kedvesem! 

Addigra már sikerült összeszednem magam, és kezet nyújtottam neki.-Jó estét, 
Robins! Nagyon kedves magától, amiért meghívott bennünket. Persze azon se 
csodálkoznék, ha már elfelejtette volna. Kicsit kiütötte magát az öreg Alastair buliján. 

— Szó sincs róla — hazudta Robins, s már nyoma sem volt a tekintetében semmiféle 
zavarnak. — Egyébként Al is itt van valahol. Ugye milyen kellemes volt az a parti? — 
kérdezte, s kissé elégedetlen arcot vágva hozzátette: — Tartok tőle, ez nem lesz olyan 
különleges. Jöjjenek, érezzék jól magukat! — A bálterembe vezetett, és magunkra 
hagyott bennünket. 

Halkan, de igencsak megkönnyebbülten felsóhajtottam, s körülnéztem a teremben. 
A túlsó végében, alacsony emelvényen néhány fős zenekar játszott, amelynek bánatos 
hangja legalább kétszáz emberen át jutott el hozzánk. Az egyik fal mentén a kötelező 
büféasztal húzódott, a vendégek között pedig italokkal megrakott tálcákat 
egyensúlyozva pincérek cirkáltak. 

Hála a zsongásnak, nyugodtan tudtunk beszélgetni, s nem kellett tartanunk attól, 
illetéktelen fülek is meghallják, amit mondunk. 

— Mit jelentsen ez? — kérdezte Annabel, s hüvelykujjával az ajtó felé bökött, amerre 
Robins távozott. —Babs nincs itt? — Ez is egy lehetőség — válaszoltam. — A másik, hogy 
Robins remek színész. Vagy egy harmadik is: Robins tudja, hogy itt van, de nem 
tudja, kicsoda és miért kapták el. Sosem találkoztak. Ha a banda nem avatta be a 
részletekbe, fogalma sincs róla, hogy bármi kapcsolat is van közöttünk. 

Ismerősöknek bólogatva belevetettük magunkat a tömegbe, a mellettünk elhaladó 
pincéreket megállítva elláttuk magunkat egy-egy pohár pezsgővel. A vendégek egy 
része estélyi ruhában jelent meg, de legalább annyian voltak délutáni öltözékben, s 
akadt néhány fiatal is, aki mintha az utcáról csöppent volna az elegáns társaságba, így 
egyáltalán nem ríttunk ki a környezetből. 

— Nézzünk szét egy kicsit! — ajánlottam némi sétafikálás után Annabelnek. A 
bálterem végéből két széles lépcső ágazott el, nyilván az emeletre, a ház keleti és 
nyugati szárnyába. A terem kétszintes volt, és az épületszárnyakat szétválasztva 
egészen a padlástérig emelkedett. 

— Rendben - felelte Annabel. — Tiéd a keleti szárny. Előbb az emeleten nézzünk 
szét, s találkozzunk negyedóra múlva az italpultnál! — Szétváltunk, s ment 
mindegyikünk a maga útján. 

A lépcsőkön elég nagy volt a forgalom, mivel rajtuk keresztül lehetett eljutni a 
mosdókba. Alig léptem fel az első, szőnyeggel borított lépcsőfokra, rögtön megláttam 
egy ismerős tarkót magam előtt: Alastairé volt. Megszaporáztam a lépteimet, és 
szorosan mögéje értem. 

A lépcső tetején bement a fürdőszobába, én pedig követtem. Rajtunk kívül senki 
nem volt a helyiségben, de számítani lehetett rá, bármelyik pillanatban benyit valaki. 
Utánanyúltam hát, durván bevágtam az egyik fülkébe, s ugyanazzal a lendülettel az 
ajtót 15 bezártam. 

Megpördült, s az első ijedségen túljutva rám kiáltott: — Chadwell! Mi az ördögöt? ... 

— Leülni! — förmedtem rá, s úgy hátralöktem, hogy a vécéülőkére esett. A pisztolyt 
a halántékának szögeztem, mire teljesen elfehéredett. 


— Egyetlen kibaszott kérdést teszek fel neked, Al. Ha hazudsz, megöllek — 
figyelmeztettem. 

— Chadwell! Ez valami hülye. . . 

— Pofa be! Üzleti ügyben jöttél vagy csak élvezkedsz? 

Egyenesen a szemembe nézett, s úgy válaszolt. 

— A buli kedvéért vagyok itt. De... 

— Na jó.-Kibiztosítottam a pisztolyt, az ajtónak dőlve a homloka közepére 
céloztam. 

Rémülten rám meredt, aztán nevetni kezdett. Behunyta a szemét, előre-hátra 
hintázott az ülőkén. Először csak elképedten bámultam rá, de kis idő múlva magam is 
ráéreztem a helyzet komikus voltára. Egy budifülkében álltam London legfurább 
alakjával, fegyvert szegeztem a homlokának, s ő csak röhögött. Mit tehettem mást, én 
15 elnevettem magam. 

A reakciója meggyőzött arról, bármi történt 15 Babs-szel, neki semmi köze hozzá. 
Ellenkező esetben biztosan nem nevet, hiszen tudnia kellett volna, hogy nem viccelek; 
és senki, még a legnagyobb színész sem képes a halállal szembenézve elröhögni 
magát. 

Lassan elcsitult a nevetése, s nyugodt, érdeklődő kifejezés jelent meg az arcán. — 
Sajnálom, Al, de halálosan komoly a dolog — mondtam neki. — Nincs időm a 
részleteket elmesélni, de kérlek, senkinek egy szót se a történtekről. 

— Csak nem képzeled? Szerinted hogyan venné ki magát, ha világgá kürtölném, 
kettesben voltam a klotyón Apples Carstairsszel, s mégsem tudtam elcsábítani? Nem 
élném túl a szégyent! — felelte. 

Megfordultam, s kimentem a fülkéből. Egy férfi állt a mosdónál, és meglehetősen 
furcsa arcot vágott, mikor meglátta, amint kettesben elmasírozunk mögötte. Al is 
észrevette, s volt olyan piszok, hogy a kijárathoz közeledve a vállam köré fonta a 
karját, és jó hangosan azt mondta: — Köszönöm, kedves, ez igazan jólesett! — Csak 
remélni tudtam, a kezét mosó férfival soha többé nem találkozom. 

A mosdóból kilépve különváltunk: Al visszament a bálterembe, én meg elindultam 
a folyosón. Elmentem a végéig, aztán visszafelé haladva próbálgatni kezdtem az 
ajtókat. 

A legtöbbjük nyitva volt, és üres hálószobákba nyílott. Egy gyerekszobát is 
találtam, amit elsötétítettek, de nem annyira, hogy ne vehettem volna észre a két, 
egymás mellé tolt ágyakban alvó kisgyereket. Hát igen, a gazembereknek is vannak 
csemetéik — állapítottam meg magamban. 

Találtam még néhány üres szobát, s aztán egy bezárt ajtót. Megálltam, 
hallgatóztam. Nehéz zihálást, aztán egy fojtott nyögést tudtam csak kivenni. 
Megnyugodva továbbmentem, tudván ilyen hangokat kizárólag egy rendesen 
megdugott nő képes kiadni. 

Egy csupán kilincsre zárt szobában másik, a fűzőjét igazgató nőre bukkantam. Telt 
mellei dús halomban buggyantak elő szigorú börtönükből, miközben az ajtónyitást 
meghallva egyenesen az arcomba bámult. Élesen felsikoltott, én pedig rögtön 
mentegetőzni kezdtem. — Elnézést, a férfivécét keresem — mondtam neki, és gyorsan 
behúztam magam mögött az ajtót. 

Végezve saját folyosórészemmel, visszatértem a bárba, ahol már várt Annabel. 

— Semmi — közöltem, kérdő tekintetét meglátva. 

— Nálam se. 

— Találkoztam viszont Alastairrel — magyaráztam. — Pisztolyvégre kaptam, és 
megkérdeztem tőle, élvezkedik-e avagy dolgozik. Erre röhögni kezdett. Biztos vagyok 
benne, csak véletlenül van itt. 


— Ha te mondod, elhiszem. Jöhet a földszint? 

— Persze. Ugyanúgy osztjuk el? 

— Igen. Enyém a személyzeti szárny és a konyha, tiéd a családi lakórész. Tizenöt 
perc- szabta ki a feladatokat. 

A lépcső alatt nyíló ajtón bemenve több szobát is végigjártam. Néhány vendég 
lézengett csak bennük, nézegetve az értékes festményeket és antik bútorokat. Egykét 
szoba zárva volt, de azok elhelyezkedésük miatt alkalmatlannak tüntek bárki fogva 
tartására. 

Ezúttal én végeztem előbb, Annabel csak néhány perccel utánam érkezett. Míg 
vártam, beszereztem két pohár Scotchot, mert a pezsgőt túl gyenge italnak éreztem a 
munkánkhoz. 

Elvette tőlem a magáét, és alaposan meghúzta. — Semmi — mondta. — Megállított 
egy inas, de hazudtam neki valamit arról, hogy meg akarom nézni a konyhát. 

— Úgy tűnik, bakot lőttünk — állapítottam meg meglehetősen mórózusan. Kezdeti 
harciasságunkat felemésztette az eredménytelen kutatás, a tettetés, s mindketten kissé 
tehetetlennek éreztük magunkat. 

— Van még egy lehetőség — közölte rövid gondolkodás után Annabel. — A nyugati 
szárny földszinti bejárata mellett láttam egy keskeny lépcsőt. Talán a pincébe vezet. 

— Oké. — Lehajtottam maradék italomat, s az segített abban, hogy visszatérjen az 
eredeti elszántságom. A nyugati szárnyba mentünk, s az udvarra érve rögtön meg is 
találtuk a lefelé tartó keskeny csigalépcsőt. Egy ajtóhoz vezetett, ami nem volt kulcsra 
zárva. 

Fehér falú, tágas helyiségbe értünk. Alacsony mennyezete volt, s rajta neoncsövek, 
amelyek éles fénybe borították a szobát. Játékteremnek rendezték be pingponggal, 
biliárddal és néhány kis kártyaasztallal. Az egyik sarokban üvegből készült sakkasztal 
is állt, rajta gyönyörűen faragott bábuk. 

A szoba végében két ajtó nyílt. Az egyik egy játékokkal teli szekrényé volt, a 
másikat viszont Zárva találtuk. 

Alaposabban is megnéztem, s láttam, vastagon kipárnázták. — Mintha egy 
hangszigetelt zeneteremé lenne találgatott Annabel, s igaza is volt, mert jól 
odafigyelve zenét hallottam kiszűrődni az ajtó mögül. 

— Nyertél — gratuláltam neki. — Valaki lemezt hallgat odabent. 

Éppen azon törtem a fejem, mi legyen a következő lépésünk, amikor az ajtó 
felpattant, s mindketten önkéntelenül hátraugrottunk. Szerencsére kifelé nyílt, s 
eltakart bennünket a belső helyiségből érkező elől. 

Csukódáskor egy magas, szük bőrnadrágot és kalapot viselő férfi hátát láttam, s 
egyből tudtam, az illető nem lehet más, csak Harry, a kalap. Mögé léptem, ballal a 
szemére borítottam a fejfedőt, Jobb kezemmel pedig meglendítettem a franciakulcsot. 
Már egészen ügyesen kezeltem, és sikerült pontosan a feje tetejére csapnom vele. 
Elzuhant, mint egy rongybaba, s ha közben csapott is zajt, azt elnyomta a belső 
szobából a nyitva maradt ajtón kiáramló fülsiketítő zene. Annabel kezébe nyomtam a 
pisztolyt, és beléptünk. 

Körülnéztem, s az elém táruló látványtól görcsbe rándult a gyomrom. Babs 
meztelenül, megkötözve feküdt a padlón. A feje volt hozzánk közelebb, s háttal 
nekünk egy férfi állt fölötte. A lány lábait szétfeszítve egy asztalhoz kötözték, s 
közöttük, az asztal elé kuporodva egy másik férfi térdelt. Szadista vigyor ült az arcán, 
a kezében cigarettát tartott, s én láttam a Babs combján húzódó égett sebeket, az arcán 
végigömlő könnyet. A szája nyitva volt, és rémülten sikoltozott, de hangját elnyomta 
Beethoven IX. szimfóniájának a padlóra állított két nagy hangszóróból áradó dübörgő 
zenéje. 


Kínzója szájába vette a cigarettát, erősen megszívta, és felizzította a parazsat. 
Amint felemelte a fejét, észrevett bennünket, s a szája tátva maradt. Az álló férfi hátán 
váratlanul vörös folt jelent meg. Csak futólag regisztráltam, hogy bár a pukkanást nem 
lehetett hallani, Annabel ereszthetett bele egy golyót. Nem is gondolkoztam rajta, mert 
az agyamat elöntötte a kegyetlen düh, s a franciakulcsot meglendítve a térdelőre 
rontottam. 

Az ütés felszakította az arcát, de maradt ereje feltápászkodni és támadni. Az 
orrnyergemet találta el, de nem is éreztem a csapást. Állon vágtam, amitől nekiesett az 
asztalnak, s már nem tudta kivédeni a feje tetejére irányzott újabb ütést. Hátrazuhant, s 
akkor az arcát vettem célba. A kezem mintha gép lett volna, vadul járt le s fel, ütötte- 
verte a már nem 1s mozgó alakot. 

Arra tértem csak magamhoz, hogy váratlanul elhallgatott a zene. Az előttem heverő 
férfira meredtem: az arca egyetlen véres, alaktalan masszává vált. 

Megfordulva láttam, Annabel kioldozza a halkan, erőtlenül nyöszörgő Babst. Én 
visszamentem a játékterembe, s bevonszoltam a belső szobába az ájult, mozdulatlan 
Harryt. Rácsaptam még egyet a fejére, hogy biztosan nyugton maradjon, és bezártam 
magam mögött az ajtót. Reméltem, ezzel is nyerünk néhány értékes másodpercet. 

Annabel és Babs egymás karjában sírt. A szoba túlsó végében lévő ajtóhoz mentem 
és kinyitottam. Egy pince volt mögötte. Valaha biztosan szenet tartottak benne, de 
azóta kertiszerszám-tároló lett belőle. Viszonylag tiszta volt, és látszott rajta, 
rendszeresen használják. Nem tartottam valószínűnek, hogy talicskával és lapátokkal 
járnának át a zeneszobán, s biztosra vettem, másik kijáratnak is kell lennie. 

Körülnéztem. Az egyik sarokban meredek, karfa nélküli falépcsőt láttam, ami a 
mennyezeten lévő csapóajtóhoz vezetett. Megpróbáltam felidézni magamban, hogyan 
15 nézett ki kívülről a ház. Rémlett, a keleti szárnyon, a főbejárattól nem messze a 
téglajárdába süllyesztve láttam egy ajtót. Tisztán el tudtam képzelni, hogy a pince a 
nyugati szárnyon kezdődik, áthalad a nagy bejárati hall alatt, és a keleti szárnyon ér 
véget, így már egészen biztos voltam benne, tényleg láttam azt az ajtót. Visszamentem 
a zeneszobába. 

Annabel éppen Babst öltöztette. — Megtaláltam a kivezető utat — mondtam nekik. 

— Oké - emelte rám egy pillanatra a tekintetét Annabel. — Egy perc és készen 
vagyunk. 

— Igyekezzetek! — figyelmeztettem. — Nem tudhatjuk, mennyi idő kell hozzá, hogy 
valaki gyanút fogjon, és lejöjjön körülnézni. 

— Nagyon kevés - szólalt meg mögülem egy nyugodt hang. Körbepördültem és 
megdermedtem -— Robins állt a pincébe vezető ajtóban. Szmokingja fekete ujjából 
makulátlanul fehér mandzsetta, a mandzsettából szépen manikűrözött kéz, a kézből 
pedig egy hangtompítóval felszerelt pisztoly meredt rám. 

Robins a két mozdulatlanul heverőtestre nézett, s az asztalon fekvő férfi szétvert, 
véres arcát meglátva elfintorodott. — Csúnyán megkézimunkázta szegény Hollingberyt 
mondta utálkozva. — Nem hiszem, hogy így rákerülhetne a Cosmopolitan címlapjára. 
Látom, az öreg Parrish 15 megkapta a magáét. Szó se róla, nem lustálkodtak. 

Jól gondoltuk, a két megölt férfi csupán beosztott csirkefogó volt — állapítottam 
meg magamban. Robinst viszont alábecsültem. Melyik fokán állhat a szervezet 
ranglétrájának? — próbáltam kitalálni. Azt nem tartottam valószínűnek, hogy ő legyen 
Mr. Heroin, mert bárki irányította is a bandát, biztosan nem vesz részt közvetlenül egy 
emberrablásban. 

Ügyes volt Robinstól, hogy elkapott bennünket, de mégsem viselkedett igazán 
okosan. Saját nagyszerűsége kötötte le, semmint a következő lépésen gondolkodott 
volna. 


Érdekelt, vajon tud-e a köztem, Babs, és a heroinkereskedő banda közötti 
kapcsolatról; de meg se kellett kérdeznem tőle, magától is megadta a választ. 

— Furcsa, hogy itt akadunk össze — mondta. — Azt hiszem, nem hívtam ide magukat. 
Én is csak véletlenül ugrottam le körülnézni egy kicsit, s erre mit találok a játékszoba 
padlóján: Harry kalapját! — Nem válaszoltam, csak némán szidtam magam, amiért 
olyan figyelmetlen voltam, és ottfelejtettem azt az átkozott kalapot. 

— Mielőtt újabb hőstetten, például a menekülésen kezdenék törni a fejüket, hadd 
figyelmeztessem magukat, hogy van odakint néhány ember, aki rajta tartja a szemét a 
kocsikon s mindenen, ami körülöttük történik — folytatta Robins. — Nem jutnának 
messzire. 

Az egyik hatalmas hangfalnál állt, én az erősítőnek támaszkodtam, s miközben a 
száját jártatta, magam mögé nyúlva ráadtam a mellette lévő hangszóróra a teljes 
hangerőt. Aztán már elég volt benyomnom a lemezjátszó gombját, hogy pár centire 
tőle füsiketítően feldübörögjön a zene. 

Megriadt, gyorsan oldalra fordult, s nekem ennyi elég is volt. A franciakulcs 
egyenesen a fejének repült a kezemből, de mivel régen nem kriketteztem már, csupán 
a halántékát súrolta. Rám lőtt, én oldalra ugrottam, ő pedig rögtön utána eldőlt. 
Annabel pontosabban célzott nálam. 

Kikapcsoltam a lemezjátszót, és alaposabban megnéztem Robinst. A hasán találta el 
a lövés, maradt esélye túlélni a sérülést. 

— Gyorsan! — szóltam rá a lányokra, s ők rögtön követtek is a pincébe. 

— Én megyek előre. Beszállok a kocsiba, és beindítom. Ha szerencsém van, senki 
sem állít meg. Az ajtó mellé kanyarodom és megnyomom a dudát. Akkor gyertek, 
amilyen gyorsan csak tudtok, és pattanjatok be mögém! 

Annabel beleegyezően bólintott, Babs azonban csak nézett maga elé némán, 
meredve. 

A lépcsőn felmenve óvatosan kinyitottam az ajtót. Teljesen besötétedett már, de a 
ház és közvetlen környéke fényesen ki volt világítva. Átmentem a kavicson a 
Ferrarihoz, a volán mögé ültem, s közben láttam, a kocsifelhajtóról árgus szemekkel 
figyel egy férfi. Elfordítottam a slusszkulcsot, s a kocsi rögtön életre kelt. Sietség 
nélkül megfordultam vele, és odaálltam a pincekijárathoz. 

A hosszú, hangos tülkölésre az addig csak csendben figyelő alak megélénkült, és 
rohanni kezdett felém. Kinyitottam a bal oldali ajtót, előretoltam az első ülést, Babs és 
Annabel pedig már zuhant is be a hátsóra. 

Egyesbe kapcsoltam, erősen megnyomtam a gázt, s a kocsi, mint valami lövedék, 
nekilódult. Egyenesen a felénk rohanó férfinak vezettem, akinek oldalra kellett 
vetődnie, hogy el ne gázoljam. 

Kettesbe váltva a fényszórókat is bekapcsoltam, és százzal száguldottunk végig az 
alig félmérföldes bekötőúton. A kapuhoz közeledve egy szembejövő kocsi fényei 
tűntek fel. Mivel az út túl keskeny volt ahhoz, hogy simán kikerüljem, nem tehettem 
mást, a fékbe kellett taposnom. 

A másik kocsi — egy széles Mercedes — szintén fékezett, de így 15 összeütköztünk 
volna, ha nem rántom félre a kormányt, s a fasorban lévő rést kihasználva nem 
kanyarodom le az útról. Rögtön fordultam is, nagy darabokat szakítva ki a Ferrarival 
Robint kertjének gondosan nyírt pázsitjából, s a másik kocsi mögött visszatértem az 
útra. Egy pillanatra még a Mercedes utasainak elképedt, csodálkozásba merevedett 
arcát is láttam. 

A kőoroszlánok között elszáguldva kiértünk az országútra. Gyorsan átgondoltam, 
milyen esély is van arra, hogy üldözőbe vegyenek bennünket. Tudtam, beletelik egy 
kis időbe, míg a testőrök első meglepetésükből ocsúdva összeszedik magukat, s olyan 


kocsit, aminek a sebessége megközelítette volna a Ferrariét, nem is láttam a ház körül. 
Ráadásul azt sem tudhatták, merre indulhatunk. Úgy éreztem hát, egyelőre 
biztonságban vagyunk. 

Nem messze az országúttól, néhány perccel éjfél után megálltam egy kis faluban, és 
telefonfülkét kerestem. 

Egykori lapomat hívtam, mielőbb törleszteni akarván az adósságomat. 

Jack Mclntyre, mint mindig, ezúttal is késő éjszakáig dolgozott, s bent találtam. 

— Nincs sok időm, Jack — figyelmeztettem. — Ne kérdezd, honnan tudom, és eszedbe 
se jusson rám hivatkozni, de John Robins Reading melletti házában kettős gyilkosság 
történt. Robins is megsebesült, sőt az is lehet, hogy meghalt. 

— Mennyi ideje történt, Apples? 

— Néhány perce. Az egy órai kiadásba akár még be is teheted — feleltem, és gyorsan 
leraktam a kagylót. 

Mikor visszaértem a kocsihoz, Babs Annabel karjába bújva már aludt. 

— Hogy van? - kérdeztem. 

— Nehéz megállapítani. Nem hiszem, hogy az égési sebek súlyosak lennének, de a 
sokk még biztosan nem múlt el. 

Többet egyelőre nem is beszéltünk. Miután már vagy egy negyedórája 
száguldottunk, Annabel rájött, nem keletre, Londonba tartunk, hanem nyugatnak. 

— Hova megyünk? -— kérdezte. 

— A tengerpartra — feleltem neki. 

Reggel négy óra volt, mikor elértük Wales nyugati partszegélyét, s az enyhén 
szemerkélő esőben ráfordultam a régi házhoz vezető földes útra. 

Néhány évvel korábban vásároltam a farmot, s a körülbelül százéves épületet, amit 
teljesen felújítottam, és belülről átalakítottam. Néhány mérföldnyire tőle egy új házat 
1s építettem, s a földdel együtt odaadtam egy parasztházaspárnak. Nem számítottam fel 
nekik bérleti díjat, csak azt kértem, tartsák rajta a szemüket a régi házon, amikor nem 
vagyok ott. 

Elcsigázottan szálltam ki a kocsiból. Olyan érzésem volt, mintha napokig ültem 
volna a volán mögött. Már a második éjszakát töltöttem el alvás nélkül. Bementem a 
házba, villanyt gyújtottam, s egyből a konyhába mentem. A kazán elő volt készítve, 
csupán meg kellett gyújtanom. Tudtam, így is beletelik pár óra, mire sikerül 
bemelegíteni a házat. 

Annabel és Babs is hamarosan megjelent. 

— Nézzük meg Babs lábát, aztán menjünk aludni? —mondtam nekik. 

Az égési sebek fájdalmasak voltak, kellett néhány nap, hogy begyógyuljanak, de 
nem látszottak igazán súlyosnak. A gyógyszeres dobozban találtam kenőcsöt. 
Bekentem őket, Annabel pedig könnyű kötést rakott rájuk. Míg ő ez utóbbival 
foglalatoskodott, én megvetettem a londoni lakásomban lévőhöz hasonló, hatalmas 
ágyat. Bekapcsoltam a villanyfűtéses takarót, párnákat, plédeket vettem elő. 

Nem sokkal később a lányok is feljöttek, s elcsigázottan ágyba zuhantunk. 

Késő délután ébredtünk csak fel. Én még mindig halálosan fáradt voltam, Babst is 
nagyon megviselték a történtek, Annabel lélekjelenlétét pedig — ami olyan komoly 
szolgálatot tett nekünk az előző éjszaka — tehetetlen apátia váltotta fel. 

A konyhaszekrényben találtam néhány konzervet, s összeütöttem valami vacsorát. 
Körbeültük a fenyőfából ácsolt konyhaasztalt, s a kint még mindig szemerkélő esőbe 
bámulva kedvetlenül ettünk pár falatot, aztán ismét a hálószobába mentünk, és 
reggelig aludtunk. 

Aznap éjjel rémálmot láttam. Meg akartam gyújtani a kazánt, de nem sikerült, mert 
állandóan elejtettem a gyufákat, amik Babsre hullottak és összeégették. A házhoz 


vezető úton közben ismeretlenek közeledtek. Egyikük kalapot viselt, ami állandóan 
változtatta a színét, a másodiknak csupán véres massza volt az arca, a harmadiknak 
pedig fehér festékkel egy nagy H-t mázoltak a képére. Megdöbbenve fedeztem fel, a 
kazán teli van heroinnal, és soha nem leszek képes meggyújtani. Felkaptam a 
franciakulcsot, s a H betűs férfi arcába vágtam, mire az hirtelen megváltozott, s végre 
rájöttem, kicsoda is valójában. — A Citroen! Tudhattam volna! — ordítottam, s a saját 
hangomra felébredtem. 

A kora reggeli nap fényesen sütött, megpróbálva felmelegíteni a tájat. Egészen 
közelről birkák bégetése hallatszott. Az orromon éreztem, hogy a szobában még 
mindig hideg a levegő, a takaró alatt viszont kellemes meleg volt. Babs mélyen aludt 
mellettem, s az ágy túlsó felén, a takarót a fejére húzva Annabel is mozdulatlanul 
feküdt. Észre sem vették, hogy kiáltoztam. 

Megpróbáltam felidézni az álmomban egy pillanatra meglátott arcot, de bárhogy 
igyekeztem is, nem sikerült. Emlékeztem rá, milyen megdöbbenést váltott ki belőlem a 
felismerés, de csak az érzés maradt, az oka elenyészett bennem. 

Aztán eszembe jutott, mit is kiáltottam: Citroen. Vajon mi lehetett olyan fontos a 
Citroenben? És melyik Citroenről volt szó? Lehetett a fekete, amin Guyt elrabolták, de 
a fehér is, amiben halálát lelte. Bármelyikre gondoltam azonban, egyik sem adott 
megfejtést. 

Olyan érzésem támadt, hogy már minden tudok Mr. H. személyazonosságának 
megfejtéséhez, bár csaknem készen vagyok a kirakós játékkal, nem tudom meglátni a 
képet, amíg az utolsó darabját is a helyére nem illesztem. 

Felkeltem, s a hidegtől reszketve lábujjhegyen a fürdőszobába mentem. Ha a házat 
még nem is, de a vizet már rendesen felmelegítette a kazán. Kinyitottam a csapot, s 
vettem egy jó forró zuhanyt. 

Hátrahajoltam, hagytam, hogy a zuhogó meleg víz kimossa belőlem az utolsó 
néhány nap megpróbáltatásainak maradványait. A történtekre visszagondolva arra a 
meggyőződésre jutottam, a lehetőségekhez képest végül is elég sokat csináltunk. A 
legnagyobb problémát változatlanul az jelentette számomra, hogy képtelen voltam 
megítélni, mennyit tud rólam Mr. Heroin. Arra valószínűleg rájött, marseille-i 
kirándulásom csupán egyszeri vállalkozás volt. Ha állandó szállítónak tart, szó nélkül 
megveszi tőlem az árut, ám mivel érezte, hogy soha többé nem leszek a hasznára, el 
akarta venni tőlem a kábítószert, megtakarítva magának egy rakás pénzt. Szerettem 
volna tudni, tisztában van-e vele, miért is vállalkoztam erre a kalandra, s vajon sejti-e. 
hogy a vesztére török. 

Úgy sejtettem, a rólam alkotott véleménye az események folytán jelentősen 
megváltozott. Ha jórészt a szerencsének köszönhetően is, de sikerült egy lépéssel 
előtte maradnom, s azzal, hogy megpróbált kikapcsolni, csupán önmagát hozta nehéz 
helyzetbe. Megölte vagy az emberei megölték Guyt, s csak a jóisten tudhatta, mik 
lesznek a Robins házában történteknek a következményei. Annyi mindenképpen biztos 
volt, hogy Robins további szolgálataitól elesett. A miniszterhelyettes azzal, hogy 
alvilági eseményekbe keveredett, elveszítette legnagyobb előnyét: azt, hogy 
tekintélyének, társadalmi pozíciójának köszönhetően gyanú fölött állt. 

Mr. H. valószínűleg rájött, muszáj üzletet kötnie velem. Az esélyek latolgatásában 
idáig jutva úgy döntöttem, hagyom, hadd főjön még néhány napig a saját levében. 

Kiléptem a zuhany alól, szárazra töröltem magam, és borotválkozni kezdtem. A 
tükörbe nézve meglepődve vettem tudomásul, arcomon már nyoma sincs a 
fáradtságnak. Középkorú bűnöző létedre elég hamar erőre tudsz kapni — dicsértem 
meg magamat. 


Az előtérben álló öreg fiókos szekrényből farmert — megbízható, szolid Wranglert, 
s nem valami divatos, vékony vackot, s meleg, kötött tengerészpulóvert vettem elő. 
Lábujjhegyen lementem a még így 1s nyikorgó lépcsőn a földszintre, és felöltöztem. 
Számítva rá, hogy a lányok esetleg előbb ébrednek fel, mint ahogy visszatérek, írtam 
nekik egy üzenetet, s otthagytam a konyhaasztalon, a teásdoboz alatt. Aztán felhúztam 
csizmámat, s elindultam. 

Friss, kellemes illatú volt a reggeli levegő. Átmásztam egy kerítésen, a mezőn 
haladtam tovább, s olyan jókedvem támadt, hogy az egybeverődve legelésző birkákat 
15 megkerültem, nem akarván zavarni őket. 

A nyáj túlsó végén Cledwyn Price-szal, a bérlőmmel találkoztam. A frissen 
született bárányokat vizsgálta éppen. 

— Megteszik, Mr. Price? — kiáltottam oda neki. 

— Erős kis jószágok — szólt vissza fokozatosan halkabbra váltva, ahogy közeledtem 
hozzá. — Mindegyik kész csoda, hála legyen az Úrnak. 

— Gondolom, finomak is — feleltem. Alacsony, barna bőrű, nagyon vallásos férfi 
volt. Soha nem kérdezett semmit a köztem, Babs, és Annabel között lévő kapcsolatról, 
de tudtam, megvan róla a cseppet sem hízelgő véleménye. Beszélgetéseink mindig 
feszélyezettek voltak egy kicsit, mivel állandóan az Úrra hivatkozott. Valószínűleg 
mélységesen elítélt, bár talán magának sem tudta pontosan megfogalmazni, miért. 

— Láttuk a kocsiját — mondta. — A feleségem tegnap, úgy dél körül átment, de mivel 
nem látott senkit, nem akart zavarni. — Az ártatlanul hangzó mondatban benne volt 
mindaz a fenntartás, amit egy mezőn dolgozó ember érez az egész nap ágyban 
lustálkodó városiakkal szemben. 

— Nagyon kedves volt tőle — válaszoltam. — Megyek, meglátogatom. Remélem, ki 
tud segíteni némi élelemmel. 

— Egész biztosan — mondta Cledwyn. 

Búcsút intettem neki, és továbbmentem. A napsütés már felszárította a reggeli 
harmatot, és látszott, meleg napunk lesz. A mezőn áthaladva kezdtem bánni, hogy 
vastag pulóvert vettem. Nem siettem, s egy félóra is beletelt, míg Price-ék házához 
értem. 

Mrs. Price sokkal vidámabb természetű volt, mint a férje, s titokban kissé mulatott 
15 annak szigorú nézetein. Az első találkozásunk óta kedvelt, s bár nem mutatta, 
látszott rajta, hogy kis hármasunkat kellemesen botrányosnak találja. 

— Hello, Mrs. Price! Ugye milyen szép reggelünk van? — köszöntem rá a 
konyhaajtóba érve. 

— Nicsak, Mr. Carstairs! — válaszolta meglepetést színlelve. — Tényleg szép időt 
választott a pihenéshez. Kér egy csésze teát? 

— Mást se kívánok ekkora séta után. Tudja, ha Londonban kellett volna ennyit 
mennem, biztosan taxit fogok. 

— Ne idétlenkedjen már! — figyelmeztetett. Kezdett felengedni, levetkőzni magáról a 
találkozásaink kezdetén mindig meglévő tartózkodást. Teát töltött, s én jólesően 
kortyoltam bele. 

— Remélem, talál nekem néhány tojást, hogy kicsit erőre kapjak — mondtam neki 
széles vigyorral az arcomon. Elpirult és felnevetett. 

— Már megint kezdi az ostoba vicceit? — kérdezte komolyságot tettetve, ami ezúttal 
sem sikerült neki. 

Kimentem a tyúkólba, és összeszedtem egy kosárra való tojást. A házba visszatérve 
Mrs. Price-t a sütő előtt találtam. 

—- Mmmm. Csak nem frissen sült kenyér illatát érzem? — kérdeztem tőle. 


— Kaphat belőle, ha megígéri, hogy rendesen viselkedik — mondta. Fiatalabb volt 
nálam, de ezt nem tudta, és szeretett úgy kezelni, mint egy neveletlen kamaszt. 

Vagy egy tucatnyi tojást, két kenyeret, öblös palacknyi frissen fejt, még meleg tejet 
és egy csomag walesi kekszet pakolt össze nekem. 

— A pénzéről pedig hallani se akarok! — figyelmeztetett. — Minden a saját földjéről 
van. 

Megszokott játék volt ez közöttünk, amit ezúttal sem hagyott ki. Én először mindig 
úgy tettem, mintha potyázni akarnék, ő pedig visszautasította a pénzt, amit később 
valamilyen ürüggyel mégis odaadtam neki. 

Már éppen távozni akartam, de még megkérdeztem tőle: — Még nem vágott le egyet 
az új bárányok közül a férje, Mrs. Price? 

Tettetett bosszankodással benyúlt a hűtőbe, s egy ürücombot is berakott a 
kosaramba. 

— Sok fehérjére van szükségem, tudja — mondtam, s még rá is kacsintottam. 

— Menjen, mielőtt a férjem hazajön és meghallja, miket beszél! — felelte, és 
kituszkolt a házból. 

Búcsút intve neki hazafelé indultam. Miközben a kosarat pakolta, gondoskodtam 
róla, hogy a teáscsésze alatt találjon egy ötfontost. 

A nap már magasan állt, s mire hazaértem, csurgott rólam a veríték. Leraktam a 
kosarat, s az emeletre mentem, hogy felébresszem a lányokat. 

Még mindig aludtak, fejük egymás mellett hevert a párnán. Annabel halvány arcán 
szőke hajtincs feküdt keresztben, meg-megrezdülve minden lélegzetvételnél. Nyitva 
volt a szája, s szokás szerint horkolt. Babs csokoládészín bőre csaknem ilyen sötét 
volt, mint éjfekete haja, s még álmában is látszottak szeme körül az aggodalomfestette 
ráncok. Hozzájuk hajoltam, s könnyedén megcsókoltam mindkettőjüket. 

Annabel hangosat ásított, s jó nagyot nyújtózkodott. 

— Milyen szép nap van — mondta, még félig öntudatlanul. Babsnek rögtön felpattant 
a szeme az érintéstől, rám mosolygott, és szorosan odabújt Annabelhez. 

— Én már öt mérföldet gyalogoltam — közöltem velük büszkén. — Mit szóltok hozzá? 

— Tiszta önkínzás — felelte Annabel. Babs vidáman felnevetett. 

— A korai kelés és az egészséges életmód híveként csinálok nektek egy rendes 
reggelit — figyelmeztettem őket. 

Főtt tojást, friss kenyeret ettünk, jó erős teát ittunk, s néhány kekszet is 
elmajszoltunk hozzá. Rágyújtottam, és egy újabb csésze teával a kezemben 
kényelmesen hátradőltem a széken. 

— Megtarthatjátok magatoknak a szűzérméiteket és narancsos kacsátokat — 
mondtam elégedetten. 

— Másképp beszélnél, ha mindennap tojást kellene enned — felelte Babs. 

— A legtöbbször meg nem bírnám enni reggelire a tojást — mondta Annabel. — Az 
itteni levegőben lehet valami, hogy most ilyen jólesett. 

Kis idő múlva elmosogattuk az edényeket, s lementünk a tengerpartra. A nap már 
csaknem delelőn állt. Az évszakhoz képest egészen meleg volt, ezért vászonsortra 
cseréltem a farmeremet, a lányok pedig csak bikinit viseltek. 

A strand mindössze pár száz méter széles volt, mindkét végén sziklák zárták le, s a 
közepén kis patak futott bele az óceánba. A birtokom teljesen körülvette, idegenek 
nem is vetődtek arra, a sziklák pedig megvédték a széltől. Így napsütésben mindig 
csodálatos meleg volt rajta. 

Meztelenre vetkőztünk, s kéz a kézben rohantunk a homokon át a vízbe. Az óceán 
jéghideg volt, de az is jólesett az izzasztó séta után. Játszottunk a hullámokban, 
fröcsköltük egymást, a lányok még rám is támadtak, s víz alá nyomták a fejem. 


Úszkáltunk egy darabig, élveztük a súlytalan lebegést, aztán visszamentünk a 
partra. Mire a ruháinkhoz értünk, a nap szinte teljesen felszárította rólunk a vizet. 
Annabel hanyatt feküdt a forró homokon, s a rá jellemző, cseppet sem elegáns 
stílusban karját és lábát is szétvetette. Ráereszkedtem, megcsókoltam a száját, s ő 
elismerően dorombolt, bár a szemét nem nyitotta ki. 

Legördültem róla, s kissé felemelkedve megcsókoltam a mellettünk álló Babs vizes 
fanszőrét. 

— Gyere, játsszunk papást-mamást? —mondtam neki, államat a hasához támasztva, 
melle két dombja között felnézve rá. 

Megfogta az arcomat, s szelíden megcsóválta a fejét. — Ma inkább csak nézlek 
benneteket — felelte. 

Egész nap a parton maradtunk, napoztunk, ittuk a kővel kirakott kis medencéből 
elővett hideg sört. Ha nagyon melegünk támadt, befutottunk a vízbe, s miután 
felfrissültünk, szeretkeztünk. Csodálatos nap volt. Nem tudtam betelni velük, 
simogattam a testüket, és apró kis részleteket véstem örökre az emlékezetembe: 
Annabel mellének rezdülését, amint oldalra fordult, a Babs fenekén járás közben 
megfeszülő izmokat. Úgy élveztük a napot, szerelmünk melegét, mintha ez lett volna 
rá az utolsó lehetőségünk. 

Mikor az idő hűlni kezdett, felöltöztünk, s a mezőn át visszatértünk a házba. 
Megsütöttük a báránycombot, kinyitottunk hozzá két üveg bort, s miután mindent 
elfogyasztottunk, rögtön el is mentünk aludni. 

Másnap reggel beautóztam Llantisiliogba, feltöltendő a készleteinket. A Ferrarit is 
megtankoltam a falu egyetlen garázsában, s közben fecsegtem egy kicsit David 
Pritcharddal, a fiatal tulajdonossal. Rajongott a gyors kocsikért, s néha odaadtam neki 
a magamét, amiért valósággal imádott. Annabelt is istenítette. 

— Új kocsija van, Mr. Carstairs? — kérdezte az izgalomtól elkerekült szemmel. 

— Nem. Ez Annabelé - feleltem, mire jókorát füttyentett. Az arcáról pontosan le 
lehetett olvasni, hogy arra gondol, mit kívánhat még az a férfi, akinek ilyen nője van. 
Kinyitotta a tetőt, s gyönyörködve nézte a motort, miközben én telitöltöttem a tankot. 

— Ugorjon ki hozzánk valamelyik nap! — ajánlottam neki. 

— Holnap csak fél műszakot tartok — válaszolta sietve. 

— Oké, délben találkozunk Nelsonnál. — Helyére raktam a tanksapkát, s ő is 
becsukta a motort. 

Pár száz méterrel a műhely után ismét leparkoltam. Vettem néhány doboz sört 
Nelsonnál, aztán bementem a fűszereshez. Már az újságos felé tartottam, mikor a járda 
mellett egy poros, a régebbi szériához tartozó fekete Jaguart vettem észre. Két 
öltönyös, vállas férfi ült benne. Elhaladva mellettük hallottam, erős londoni 
akcentussal beszélgetnek. 

Biztosan kirándulók — állapítottam meg magamban, bár nem egészen értettem, 
miért kell öltönyt viselniük. Az öltözékük alapján üzletemberek is lehettek volna, de 
az arcuk nem olyan volt. Különben sem értettem, miféle üzleti lehetőség csábíthat 
Llantisiliogba két londonit. 

Bementem az újságoshoz, vettem egy Western Mailt, s egy karton cigarettát. — 
Fura, hogy éppen most jár erre, Mr. Carstairs — mondta Mrs. Jones, a tulajdonos. 

— Miért? — kérdeztem sietve. 

— Egy perce sincs, hogy elmagyaráztam valakinek, hogyan juthat el magához. 
Kellemes úriember volt, Londonból érkezett. Nem mutatkozott ugyan be, de azt 
mondta, a maga barátja. Meglepetést akart szerezni. — Hát ez sikerült neki. — Vett egy 
helyi térképet, hogy könnyebben odataláljon — fejezte be tájékoztatását a trafikos. 

— Köszönöm - feleltem, mosolyt erőltetve az arcomra. 


— Ha siet, még elérheti — figyelmeztetett. 

— Megpróbálom, hátha sikerül — válaszoltam, s kisiettem a boltból. 

A Jaguar akkor már a benzinkútnál állt, én pedig bementem az újságossal szembeni 
telefonfülkébe. Közel voltam a garázshoz, s az üvegen át könnyen el tudtam olvasni a 
kút fölött lógó feliratot: , Pritchard és fia. Minden gépkocsitípust kiszolgálunk. 
Telefon: Llantisiliog 243." Találtam néhány érmét a zsebemben, és tárcsázni kezdtem. 

Pár másodperccel később láttam, David otthagyja a Jaguart, bemegy a kis 
műhelybe, és felveszi a telefont. 

— Itt Mr. Carstairs, David — szóltam neki. — Az utca túlsó oldalán lévő 
telefonfülkéből beszélek. Tudom, hogy nehéz elhinni, de az a két férfi a Jaguárban 
londoni bűnöző. Engem üldöznek. 

— A szentségit! Tényleg? — kérdezte izgatottan David. Érezhetően nem került 
különösebb erőfeszítésébe elhinni, hogy kapcsolatom van az alvilággal. 

— Szeretném, ha segítene nekem. Vissza akarok jutni a farmra felszedni Babst és 
Annabelt, s elhúzni a csíkot, amilyen gyorsan csak lehet. Tud csinálni valamit a 
kocsival, hogy ne juthassanak messzire? 

— Egy pillanat! Hadd gondolkozzam! — Néhány másodperces szünet következett, s 
közben láttam, a Jaguarban ülő két férfi kezd türelmetlen lenni. — Tudom már — szólalt 
meg végre David. — Lezárom a hűtő szellőzését. Egy ilyen meleg napon öt mérföld is 
elég lesz, hogy felforrjon a vizük. 

— Okos fiú - feleltem, s a helyére akasztottam a kagylót. 

Visszaszálltam a kocsiba, s a további fejleményeket meg se várva elhajtottam. 

— Indulnunk kell! — szóltam a lányoknak, mihelyt beléptem a házba. A konyhában 
találtam őket, éppen reggelit készítettek. Kötényt viseltek, amit meglehetősen ritkán 
láttam rajtuk, s szokatlanul meghitt, otthonos hangulat lengte körül őket. 

— Már ma? - kérdezte Annabel. 

— Ebben a pillanatban. Egy percetek van! — feleltem neki. 

— Miért? — érdeklődött Babs. 

— Két londoni nehézfiú van a faluban, s afelől érdeklődnek, hol lakom — mondtam 
komoran. 

— Jaj, ne! — jajdult fel Babs. Az elmúlt napok nyugalma egy pillanat alatt 
szertefoszlott, s szemébe visszatért a rémület. Hozzáléptem és megfogtam a vállát. 

— Sajnálom, drágám — mondtam neki. — Az utóbbi pár napban sajnos csak áltattuk 
magunkat. Gyönyörű volt, csak éppen nem valóságos. Nem menekülhetek attól, amit 
elkezdtem. Kénytelen vagyok befejezni. -Nem válaszolt, csak bólintott. 

— Azt azonban nem akarom, hogy ti még jobban belekeveredjetek — folytattam. — 
Már eddig is rengeteg veszélyt hoztam rátok, túl sok fájdalmat okoztam. Ideje csak a 
saját fejemet kockáztatni. 

Annabel gondolkodott egy kicsit, aztán megjegyezte: — Elmehetnénk Westleigh-be. 

— Jó ötlet — feleltem. Westleigh az apja vidéki birtoka volt Somersetben. — 
Bemegyünk Cardiffba, felteszlek benneteket egy bristoli vonatra, aztán visszahajtok 
Londonba. 

Gyorsan körbejártam a házat, becsuktam az ablakokat, és kikapcsoltam minden 
elektromos készüléket. Mivel ötletszerűen érkeztünk, nem volt sok 
összepakolnivalónk, s néhány perc múlva már a kocsiban ültünk. 

Lassan hajtottam végig az ösvényen, s már az országút közelében voltunk, mikor 
megláttuk a Jaguatrt. 

Nem fordult be hozzánk, továbbhajtott az országúton. Motorházából gőz tört elő, s 
hol lelassult, hol ismét előrelódult. A gázra léptem, s felgyorsítottam a kocsit. 


Már a bekötőút végén jártunk, mikor a Jaguar megfordult. A két csirkefogó nyilván 
rájött, eltévesztették a házszámot. Kikanyarodtam az országútra, s egyenesen feléjük 
indultam. 

Megérezhették a veszélyt, mert az országút közepén lefékeztek, én viszont erős gázt 
adtam. 

Miközben közeledtem hozzájuk, felpattant a vezetőülés ajtaja, s a volán mögött ülő 
fickó kilépett az aszfaltra. Súlyos hibát követett el vele. Elszáguldva mellette a Ferrari 
orrával elkaptam az ajtót, s a lábára csaptam, amivel azt hiszem, rögtön amputáltam is. 

Néhány mérföldnyivel arrébb megálltam, s megnéztem, milyen kár keletkezett a 
kocsiban. Az eleje behorpadt, a fényszórója összetört, de az irányjelző működött, s így 
nyugodtan folytathattuk az utunkat, nem kellett attól tartanunk, hogy megállít 
bennünket egy járőr. Belenéztem a motorházba is, de sérülésnek semmilyen nyomát 
sem láttam. 

Annabel vette át tőlem a volánt, lehetővé téve, hogy gondolkodjam. Szikrázó 
napsütésben keltünk át a Brecon Beaconsön, de a Merthyr Tydfil nevű szürke 
iparvárosba behajtva elsötétült fölöttünk az ég, mintha csak hasonlóvá akart volna 
válni a lehangoló blokkházakhoz. 

Elérkezett az utolsó menet ideje. 

Babst és Annabelt a vonatra felrakva egy telefonfülkébe mentem és felhívtam a 
Yardot. Lambourne felügyelőt kértem, s míg a kapcsolásra vártam, az üvegen 
keresztül a kietlen peront figyeltem, hülye módon azt várva, banditák bukkanjanak fel 
a közelemben. Bárkit láttam i5s azonban, mindenki normális, közönséges embernek 
tűnt. Egyesek jegyet vettek, mások a bőröndjeikkel küszködtek, vagy éppen futottak, 
hogy elérjék induló vonatjukat. A peron fölé kifüggesztett elektronikus óra tizenkettő 
negyvenhetet mutatott, s éppen hozzáigazítottam a magamét, mikor meghallottam a 
kagylóból jövő figyelmeztetést: — Itt Lambourne. 

— Szevasz, Arthur! Itt Apples. Sikerült kideríteni, kié a Bíbor Halál? 

— Igen. Kiddnek hívják a fickót. James Kidd, de szólítják Ciscónak is. 

— Akadt már vele dolgod? 

— Még nem volt elítélve, de azért ismerjük. Nagyon rossz társaságokba jár. 

— Köszönöm, Arthur. 

— Elárulnád végre, miben sántikálsz? 

— Sajnálom, haver, de inkább máskor. 

— Egyébként fogalmam sincs, miért izgatom magam miattad. 

— Biztosan azért, mert olyan szeretetre méltó vagyok — feleltem, és leraktam a 
kagylót. 

Szegény Arthur! Jóhiszeműen táplálta belém az információt, azt se tudva, jót 
akarok-e, vagy rosszban sántikálok. Mindössze abban reménykedhetett halványan, a 
végén csak rábukkanok valami érdekesre. Úgy döntöttem, ha bármi eredményt érek el, 
az jórészt az ő érdeme lesz. 

Newport közelében megtankoltam, és rákanyarodtam az M4-esre. Az autópályán 
enyhe volt a forgalom, s alig egy óra alatt tettem meg Chiswickig a 140 kilométert. 
Őrülten hajtottam, az igaz, de azokban a napokban nem ez volt az egyetlen 
őrültségem. 

Londonban viszonylag nyugodt, ebéd utáni forgalom volt, s elhatároztam, 
egyenesen áthajtok a városon. Londonon nem lehet gyorsan keresztülmenni, de még 
mindig az a legkevésbé hosszadalmas, ha az ember a kerülőt kihagyva az egyenes utat 
választja. Chiswickből Sam Green roncstelepéig hosszabb idő alatt jutottam el, mint 
Newportból Londonba. 


Samet az irodájában találtam, éppen pókerezett a fiával. Az öreg csibész a 
nagyanyját is lelkiismeret-furdalás nélkül megkopasztotta volna, ha lehetősége támad 
rá. 

— Ossz nekem is! — mondtam, s egy széket közelebb húzva odaültem hozzájuk. Jó 
néhány kiürült sörösüveget kellett arrébb tolnom, hogy kényelmesen el tudjak 
helyezkedni az asztalnál. 

— Egy font az alap — jelentette be Sam. 

Osztott, s attól kezdve már csak tőmondatokban beszélgettünk: — Emelem. 
Megadom. Kiszállok. — Sam egyfolytában nyert, míg csak el nem vettem előle fém 
cigarettatárcáját. Mikor osztott, állandóan megleste a fényes tetejében visszatükröződő 
lapokat. 

— Csaló gazember — szóltam rá vigyorogva, s láttam a fián, ő is tökéletesen egyetért 
velem. 

— Valamiből élni kell — vonta meg a vállát Sam, és erre már csak nevetni tudtam. 

Játszottunk még egy darabig, aztán óvatosan megkérdeztem: — Ismersz egy James 
Kidd nevű ürgét? Ciscónák is szólítják néha. 

— Találkoztam már vele — felelte Sam. — Körülbelül hat hete járt itt. A fiú egy jó kis 
sztereo magnót rakott a kocsijába. A járgány is jó, Mercedes. 

— Hol lakik? 

— Aldgate közelében, a Barmouth Roadon van a háza. Szép régi épület, felújíttatta. 
Futotta rá neki. Azt hiszem, klubjai vannak. 

— Igen. 

— Miért érdekel? Tartozik neked? 

— Nem. — Gyorsan kigondoltam egy elfogadhatónak tűnő választ. — Az jutott 
eszembe, esetleg beszállok az üzletbe. Meg akarom kérdezni tőle, nem ad-e el egy-két 
csehót. 

Sam kíváncsiságát ez a válasz tökéletesen kielégítette, s csendben folytattuk még 
egy ideig a játékot. A sztereo magnó említése azonban adott nekem egy ötletet. 

A roncstelepről egyenesen Aldgate-be hajtottam, beugrottam egy boltba, s vettem 
egy olcsó magnót, amihez szalag is járt. Visszaültem a kocsiba, felvételre állítottam, s 
a beépített mikrofont a számhoz közel tartva beszélni kezdtem: 

— Adja át a következő üzenetet a főnökének, Cisco! Van egy napja összeszedni 
egymillió font készpénzt. Ha üzletet akar kötni velem, holnap este kilenc és tíz között 
legyen a Bíbor Halálban. Felhívom, és megadom neki az újabb utasításokat. — 
Meghallgattam, jól sikerült-e a felvétel, aztán az elejére tekertem a szalagot, s zsebre 
vágtam. 

Hamar megtaláltam a Barmouth Roadot, és arra is könnyű volt rájönni, melyik ház 
lehet Kiddé: az volt az egyetlen, amelyik előtt fegyveres őr állt. 

Nem különösebben feltűnő, magányosan álló épület volt, alacsony kőkerítéssel. A 
rövid kocsibehajtón fehér Mercedes parkolt. Kissé feljebb álltam meg az utcában, s 
visszafelé menve kényelmesen elsétáltam a ház előtt. Jól megtermett testőr sétált 
körülötte, s megpróbált úgy tenni, mintha a zakóján lévő nagy dudor egy túlméretezett 
zsebórától származott volna. Megvártam, míg befordul a sarkon, s mikor már nem 
látott, gyorsan visszafutottam a Mercedeshez. Néhány másodpercem volt csak, de 
bíztam benne, annyi is elég lesz. 

Az ajtót nyitva találtam, s bepattantam a vezetőülésre. A magnetofon a középső 
szerelvényblokkban volt, a kézifék előtt. Gyorsan kikaptam belőle a kazettát: , Beatles 
— latin ütemben" — hirdette a felirata, s valami ismeretlen zenekar neve állt rajta. 
Ocsmány ízlésük van a bűnözőknek. 


Beraktam a saját kazettámat, s a készüléket 15 bekapcsoltam, hogy rögtön 
megszólaljon, mihelyt ráadják a kocsira a gyújtást. Zsebrevágtam a szambásított 
Beatlest, s az autóból kipattanva már ott se voltam. 

Míg megebédeltem a Hiltonban, egyfolytában azon a fegyveres őrön 
gondolkodtam. Kidd nem volt szegény ember, de azt nem feltételeztem róla, hogy ő 
Mr. Heroin vagy annak jobbkeze. Tudtam, menő bűnözők nem szoktak lopott 
magnetofonokat vásárolni, és nem laknak szerény, öreg házban még akkor sem, ha 
szépen rendbe hozták. Biztos voltam benne, Kiddnek normális körülmények között 
nem futja testőrre, s mivel az mégis ott volt, csak arról lehetett szó, hogy számítottak 
rám. 

Arinak az átkozott bandának mindenhol voltak szemei és fülei. 

Aznap éjjel meglehetősen nyugtalanul aludtam. 

Reggel a Diners Club-kártyámmal fizettem, elvittem kikalapáltatni a Ferrarit, és 
vásárolni indultam. A ruháim a lakásban voltak, de nem kockáztathattam meg, hogy 
visszamenjek értük, s így szükségem lett néhány dologra. Zakót, divatos inget, 
hajtókás nadrágot vettem, s azokban távoztam az üzletből, miután meghagytam az 
eladónak, a régi cuccomat vágja be egy szemetestartályba. 

Délután elmentem a kocsiért — a garázsban ötven font ráadás fejében gyors és jó 
munkát végeztek -—, s elhajtottam a kórházba, ahol kellemes meglepetés várt. 

— Éjszaka magához tért a lánya, Mr. Carstairs — fogadott a nővér. Úgy tűnik, most 
már túl van a veszélyen. Nem sok esély volt rá, de hála istennek, megtörtént. Akarja 
látni? 

A szívem a torkomban dobogott, miközben követtem a nővért végig egy hosszú 
folyosón az egyszemélyes kórteremig. — Ha ébren van, vigyázzon, nehogy felizgassa! 
— figyelmeztetett. 

Bólintottam, beléptem a szobába, s ő becsukta mögöttem az ajtót. 

Jane mozdulatlanul feküdt az ágyon. A szeme nyitva volt, s a plafont bámulta. A 
lábához ültem. 

Alig ismertem meg. Rettenetesen sápadt volt, a bőre a csontjaira feszült, s húsz 
évvel idősebbnek nézett ki a koránál. 

— Jane? — szóltam neki halkan. 

A feje nem mozdult, csak a tekintetét fordította felém. — Apa — mondta, s halvány 
kis mosoly jelent meg az arcán. 

— Drágám! — Küszködnöm kellett a könnyeimmel. 

— Miért?... Hogyan keveredtél ebbe a szörnyűségbe? Nagyot nyelt, mielőtt 
válaszolt volna. 

— Azt hiszem, -— kezdve erőtlen hangon, s rögtön meg is állt, hogy levegőt vegyen. — 
Azt hiszem, abban bíztam, segít nekem megtudnom... mi van a fejemben. — 
Szokványos válasz volt, semmit nem magyarázott meg, de éreztem, nem lenne értelme 
erőltetni. — De nem segített — folytatta. 

— Olyan... olyan, mint egy fék nélküli kocsi. Ha egyszer elindultál vele, képtelen 
vagy megállni, csak összetörheted magad. 

— Veled ez történt — mondtam megtört hangon. — Bekövetkezett a baleset. Most 
nagyon oda kell figyelni, hogy soha többé ne jusson eszedbe ilyesmi. 

Komoly, felnőtt tekintettel nézett rám, amiből láttam, pontosan tudja, milyen 
keveset ér valójában a biztatásom. 

— Hé! — szóltam rá erőltetetten vidám hangon, s megpróbáltam témát váltani. — Mit 
akarsz csinálni, ha kijössz a kórházból? Van kedved esetleg utazni, külföldre menni, 
mondjuk egy hajóútra vagy Afrikába? Csak szólj! 


— Már tudom, mit akarok - felelte, s a beszélgetés során először láttam felcsillanni 
némi fényt a tekintetében. — Egy farmon szeretnék lakni, egyszerű, nyugodt 
körülmények között. Korán felkelni és este fél tízkor lefeküdni. Csirkéket etetni, 
tehenet fejni és hasonlók. 

— Tudtad, hogy van egy farmom? - kérdeztem, és megfogtam a kezét. 

Nemet intett. 

— Walesben vettem, egy helyi házaspár birkatenyésztésre használja, s van rajta egy 
ház. Strand is tartozik hozzá. 

— Elmehetnénk oda, apa? Amikor már jól leszek. —Volt valami ártatlan, gyerekes a 
viselkedésében, ami éles ellentétben állt középkorú, megviselt arcával. 

— Hát persze — válaszoltam bíztató hangon. 

— Úgy értem, hogy ketten. Te és én. Laknál velem egy darabig? 

Felötlött bennem, hogy Jane valószínűleg egészen jól kijönne David Pritcharddal, a 
lIlantisiliogi autószerelővel, és igyekeztem sietve megnyugtatni. — De még menynyire! 
Semmi gond. Miért legyen gazdag az ember, ha még arra sincs lehetősége, hogy 
néhány évet rászánjon valami igazán fontosra? 

Ismét a korábbi, koravén pillantással nézett rám. Közelebb hajoltam hozzá. 

— Komolyan mondom, Jane. Egészen komolyan. Ajtónyitódást hallottam, aztán a 
nővér hangját, amint szólított. 

— Viszlát, Jane — mondtam halkan. Nem felelt, behunyta a szemét. 

A steril kórházfolyosón végigmenve újrajátszottam magamban a beszélgetést. 
Bármit mondtam is Jane-nek, az csupán üres ígéret volt. Mint oly gyakran, ezúttal is 
olyasmit vállaltam, amire nem volt semmiféle biztosíték. Kevés okom volt azt hinni, 
hogy még életben leszek, mire az állapota megjavul, de ha igen, akkor is örülhetek, ha 
megúszom börtönbüntetés nélkül. 

Kocsiba szálltam, s a West Endre indultam. Lassan hajtottam, önkéntelenül is 
vonakodva attól, hogy megtegyem a játszmában a következő lépést. Úgy döntöttem, 
először is rendesen megvacsorázom. , Az elítélt bőséges reggelit evett az akasztás 
előtt" — jutott eszembe valahonnan egy ostoba idézet. Hirtelen nagyon szerettem volna 
kiszállni az egészből. Számomra tökéletesen ismeretlen világba kerültem, és profikkal 
kellett szembenéznem. Olyan voltam, mint egy zöldfülű kezdő, aki leül sakkozni a 
világbajnokkal. Józanul átgondolva be kellett látnom, semmi esélyem a győzelemre. 

Miért kellett ekkora szarba keverednem? Jane már jobban volt, s én még mindig azt 
kockáztattam, hogy egy ostoba, s már nem is igazán erős bosszúvágy miatt elveszítek 
mindent, ami kedves számomra. Működésbe hoztam egy gépezetet, s nem szállhattam 
ki belőle, míg magától meg nem áll. 

Az étterem, ahova betértem, azok közé tartozott, amelyek irodának álcázzák 
magukat, elriasztva a nemkívánatos, szerény pénztárcájú vendégeket. A nehéz és 
drága viktoriánus bútorzat nyomasztóan hatott ám, s a pincérek is úgy néztek ki, 
mintha szolid vállalkozó lett volna mind. 

Belekortyoltam a levesembe. Átlátszó, csaknem színtelen folyadék volt, s valami 
oly csodálatos, összetett aromájú, hogy nem tudtam megállapítani, miből is készült. 
Az ördögbe is, és a többi Jane?! — vágott belém a gondolat. Ha többet nem is érek el, 
legalább igyekszem megakadályozni, hogy néhány száz más gyereket is felnyársaljon 
és elpusztítson a heroinos tű. 

A sültemre várva ittam néhány korty bort. Pezsgőt és valami nagyon drága, nemes 
bort rendeltem; de már kezdtem bánni. Szelíd, bársonyos ital volt mindkettő, nekem 
viszont durvára, erőszakosra lett volna szükségem. 

Szóltam a pincérnek, vigye el őket, és hozzon helyettük egy üveg olcsó burgundit. 

— Olcsót, uram? — kérdezte a világ legtermészetesebb hangján. 


— Igen. Spanyolt, ha lehet, és ne túl öreget! 

— Nagyon sajnálom, de azt hiszem, egyáltalán nem tartunk spanyol borokat, uram. 
Van viszont egy kimért burgundink, ami nem igazán kiváló. 

— Nagyszerű. Hozza azt! 

Elém rakta a bort. Belekóstoltam: karcos volt, s enyhe gyomorégést okozott. 
Kezdtem jobban érezni magamat. Belevágtam a vastag bélszínbe, s figyeltem a félig 
sült közepéből kiszivárgó véres szaftot. A hangulatom kezdett kifejezetten jóra 
változni. Semmi értelme sem volt úgy érezni magam, mint egy megszeppent 
negyedikes, akit berendeltek az igazgatói irodába. Piszkos munka várt rám, s annak 
megfelelő idegállapotra volt szükségem. Hogy még jobban felpaprikázzam magamat, 
nagyot húztam a borból. 

A zöldséget félretoltam, s mikor a hús elfogyott, rendeltem még egyet. — Hozza ide 
a telefont, míg elkészítik! — figyelmeztettem a pincért. 

Az asztalom melletti csatlakozóba dugta a készülék zsinórját, s én a tudakozót 
tárcsáztam. Megkapva a Bíbor Halál telefonszámát, felhívtam a klubot. 

Alig csörgött ki, rögtön fel is vették, — Carstairs — szóltam a kagylóba. 

— Igen? —Olyan volt a hang, mintha a vonal másik végén zsebkendővel takarták 
volna le a mikrofont. Mr. H. vagy túlságosan is óvatos csirkefogó volt, vagy attól 
tartott, esetleg felismerem a hangját. A rémálmom jutott eszembe, s megpróbáltam 
visszaemlékezni a csupán egy pillanatig látott arcra, de eredménytelenül. 

— Megvan a pénz? -— érdeklődtem. 

— Megvan az áru? — kérdezett vissza. 

— Igen. A legkiválóbb minőségű por. Akarja? 

— Igen. 

Halkabbra váltva elmondtam neki, mit tegyen: — Rakja a pénzt egy aktatáskába, és 
fél egykor legyen a Talk of the Townnál! Kék Ferrarival megyek, a bal oldali ajtaja 
nyitva lesz, de ha nem ugrik be időben, továbbhajtok. 

— Honnan tudjam, hogy megbízhatom-e magában? -kérdezte az elváltoztatott hang. 
Felnevettem. 

— Ez igazán kedves kérdés volt. Az emberei gondolom követni fognak bennünket, s 
az enyémek is ott lesznek a környéken. Jobban tesszük hát, ha egyikünk sem 
hülyéskedik. Egy komolyabb lövöldözés mindkettőnknek csak árthat. 

— Rendben - felelte, s rögtön le is rakta a kagylót. Célratörő pasas — állapítottam 
meg magamban. 

A második nagy szelet hússal is végezve kihagytam a finom, szájban olvadó 
desszerteket, s inkább egy adag dán kék sajtot ettem, amihez jókora adag whiskyt 
ittam. A pincér addigra már valószínűleg eldöntötte magában, valami szörnyű 
vademberrel van dolga. De nem bántam, mert a hústól, az italtól és a telefontól 
éreztem, amint a jó öreg Carstairs-féle adrenalin száguldani kezd a véremben. Elértem, 
amit akartam: vad harci kedvem támadt. 

Húsz fontnál is többet fizettem a felszolgálónak, aki biztosan arra gondolt, csak egy 
vadember szánhat ennyit egy vacsorára. Valószínűleg igaza is volt. 

A kocsi felé tartva véletlenül beleütköztem egy nagyképű, fiatal nyikhajba. 

— Nézz a lábad elé, te hülye fasz! — dördült rám, megjátszva magát a barátnője előtt. 
Éppen erre volt szükségem. 

— Kopj le, öcsi! — vetettem oda neki. 

Nekem ugrott, de elhajoltam előle, s a gallérját megragadva belevágtam a 
mellettünk lévő kirakatba. Az üveg hangos csörömpöléssel összetört, ő bezuhant, én 
pedig elégedetten továbbmentem. 


Beszálltam a kocsiba, a füstüveg ablakok védelmében kibújtam az öltönyömből, s 
felvettem a farmert és a vastag pulóvert, amit a farmról hoztam magammal. Annabel 
pisztolyát 15 megkerestem a kesztyűtartóban, és csőre töltöttem. 

Az órámra néztem: pontosan éjfél volt. 

Visszadugtam a kesztyűtartóba a pisztolyt, zsebre raktam jó öreg franciakulcsomat, 
és elindultam. A forgalomba besorolva azon kezdtem gondolkodni, Mr. Heroin vajon 
személyesen jelenik-e meg a találkozón. Feltételeztem, egy bandafőnök nem 
szennyezi be a kezét az áru személyes átvételével, ám az is eszembe jutott, egymillió 
font nagyobb összeg annál, mint amennyit nyugodtan rá lehet bízni valamilyen 
beosztottra. 

Éjfél után huszonöt perccel már a Trafalgar téren jártam, s a Charing Cross Roadra 
kanyarodva elindultam észak felé. Piros lámpát kapva megálltam egy gyalogátkelőnél, 
s fél egy volt, mikor a Talk of the Townnál lefékezve, kinyitottam a bal oldali ajtót. 

Diplomatatáskás, kalapot viselő férfi lépett el a klub bejáratától. Bedugta a fejét, s 
megnézte magának a hátsó ülést, mielőtt beszállt volna. 

Alig rántotta be maga mögött az ajtót, már tovább is mentünk; Egy pillanatra sem 
eresztette el a táskát, a fogóját erősen markolva a térdén tartotta. 

Őszes haja volt és vékony, gondosan nyírt, teljesen fehér bajsza. Sötét öltönyén 
látszott, hagyományos stílusban dolgozó, drága szabó készítette, s csíkos, egyetemi 
egyennyakkendőt viselt hozzá. 

— Nyissa ki a táskát! — figyelmeztettem, miközben keletnek fordultam. Rögtön 
engedelmeskedett, s megmutatta a rengeteg bankjegyet. 

— Rendben — mondtam neki. 

— És mi van a maga vállalásával? — érdeklődött. Szerettem volna, ha minél többet 
beszél. London környéki tájszólása volt, ami egészen eredetinek tűnt. Ha nem tudom, 
miben utazik, azt hittem volna róla, hogy szerény beosztású tisztviselő. 

— Hamarosan meglátja. Nem lesz semmi gond — igyekeztem megnyugtatni. 

— Remélem is — felelte. — Már eddig is éppen elég bajt okozott. 

Igyekeztem nem mutatni, de ez a kijelentés igencsak megörvendeztetett. -Nem 
kellett volna úgy utánam vetniük magukat. Én csak egy kis üzletet akartam csinálni. 

— Akkor is komoly problémát jelentett — ellenkezett. 

— Nem lehet ekkora mennyiségű port felvásárolni, anélkül, hogy fel ne borítaná a 
piaci egyensúlyt. — Úgy beszélt, mintha csak a tőzsdeügynökével tárgyalta volna meg 
a részvénypiaci helyzetet. 

— Mi kárt tettem a piacban? — kérdeztem, mert azt reméltem, ha tovább beszéltetem, 
akkor elejt egy megjegyzést, amiből kiderül, ő Mr. H. vagy sem. 

— Két év óta a legnagyobb hiányt idézte elő — felelte. 

— Kipucolta az eladók raktárát, s az árak az égig szöktek. Az elosztók idegeskedtek, 
az árusoknak elfogyott a készletük, s kezdtek kicsúszni a kezünkből a dolgok. 
Utasítást kaptunk, keverjük össze a különböző finomságú porokat, hogy tovább tartson 
az áru, de az árusok rájöttek. . . most kétfelől is szorongatnak bennünket. 

Végre megtudtam, amit akartam. , Utasítást kaptunk. . . kétfelől szorongattak 
bennünket". Ezek szerint a fickó csupán beosztott volt. Kétségtelenül magas rangú, de 
mégsem az én emberem. Némán káromkodtam. A vállalkozásom kudarcba fulladt, és 
nem volt több ötletem. Zsákutcába jutottam, és nem láttam magam előtt semmiféle 
kivezető utat. 

De ha már elkezdtem, folytatnom kellett. A Crown Terrace-hoz érve rákanyarodtam 
a bekötőútra, s a 17. szám hátsó bejáratához gördültem. — Itt a válasz a problémáira — 
figyelmeztettem útitársamat. 


Kiszálltunk, s bementünk a garázsba. A villanyt felgyújtva a papírhordókra 
mutattam: — Halál egymillióért. 

Összedörzsölte a kezét, s szemében a kapzsiság fénye villant, 
összetéveszthetetlenül megkülönböztetve őt a szolid hivatalnoktól, akinek első látásra 
tűnt. 

— Akarja megszámolni a pénzt, míg ellenőrzöm az árut? — kérdezte. 

— Igen. 

— Rendben. Hozom a táskámat - felelte, s visszament a kocsihoz. 

Kiválasztottam egy hordót, leszedtem róla a zárószalagot és a tetőt, s kivettem 
belőle a műanyag zsákot, közben pedig azon gondolkodtam, hogyan akarja elszállítani 
a banda az árut. Lehetséges, hogy az útitársam felhívja a többieket, megadja a címet, s 
elküldenek egy autót a szállítmányért. Még valószínűbbnek tünt azonban, hogy 
követtek bennünket, s már csak a jelre várnak. 

Fogalmam sem volt róla, hogyan bukkanhatnék Mr. H. nyomára még azt 
megelőzően, hogy lezárnánk az üzletet. A pénzszállítót követni túlságosan kézenfekvő 
megoldás lett volna, arra biztosan eleve számítanak. A nyomukban maradni, s 
megnézni, hová viszik a kábítószert, szintén nem tűnt igazán jó ötletnek. 

Az 1s eszembe jutott, esetleg elmondhatnám Labourne-nek mindazt, amit tudok, s 
ráhagyhatnám a dolgot. Elmesélném neki, hogyan érkezett a kábítószer, hol cserélt 
gazdát, megmondhatnám, hol van a központi elosztóhely, s ő csapdát tudna állítani. 

Éppen azon gondolkodtam, hol marad olyan sokáig a hivatalnok külsejű férfi, 
mikor hátulról lépéseket hallottam. — Mikor szállítják el az árut? Most vagy később? — 
kérdeztem, anélkül, hogy megfordultam volna. 

— Ebben a pillanatban — felelte egy ismeretlen hang. Megpördültem, s két 
vadidegent vettem észre a garázsajtóban. — Dennis felügyelő vagyok a Scotland 
Yardtól — szólalt meg az egyik. — Letartóztatom! 


TIZENHATODIK FEJEZET 


Ültem a cellámban, s megpróbáltam tisztázni a helyzetemet, de bárhogy néztem is a 
történteket, sehogy nem állt össze a kép. Miért próbált a banda ilyen módon 
kijátszani? A pénzük feltehetően megmaradt ugyan, de a heroint nem tudták 
megszerezni. Ha mindenáron meg akartak szabadulni tőlem, miért nem gondoltak ki 
valamilyen egyéb módszert, amelynek révén kikapcsolhatnak, s a kábítószer is a 
birtokukba kerül? 

És egyáltalán, hogyan történt az egész? A tisztviselő kinézetű férfi rendőr lett 
volna? Vagy besúgó? Hogyan jutott a rendőrség a banda nyomára, miféle kapcsolat 
van közöttük? 

Képtelen voltam választ találni a kérdéseimre. Ismét mély vízben evickéltem, s rá 
kellett jönnöm, távolról sem vagyok olyan jó úszó, mint korábban feltételeztem 
magamról. Bárhogyan csürtem-csavartam is a dolgot, el kellett ismernem, kudarcot 
vallottam. Mr. H. változatlanul szabad volt, s még csak nem is sejtettem, kicsoda 
valójában. Százezer fontot fektettem egy meghiúsult vállalkozásba, s igen kevés 
esélyem volt arra, hogy a rendőrség elhiggye a mesémet. 

A legsúlyosabb, azonnali problémát az jelentette hogy börtönben ültem, s minden 
esélyem megvolt rá, hogy ott is maradjak, hisz nyomós bizonyítékok szóltak ellenem. 
A hordókon ott voltak az ujjlenyomataim, s tetten is értek, amikor kinyitottam az 
egyiket. Minél tovább gondolkodtam, annál kilátástalanabbnak tűnt a helyzetem. 
Bizton számíthattam rá, előbb-utóbb kapcsolatba hoznak a kocsival, amelyikben Guy a 
halálát lelte. Onnan már csak egy lépés eljutni az első marseille-i utam alkalmával a 
sebességtúllépés miatt-összeszedett bírságolásig. Az útlevelemben pedig benne voltak 
a határátlépéskor kapott pecsétek. 

Egy kicsit 15 értelmes nyomozó pillanatok alatt összeállíthatta magának a teljes 
képet, s hozzászámítva ehhez a lefoglalt heroinmennyiséget is, jó esélyem volt egy 
hosszú-hosszú pihenőre. 

Fel-alá járkáltam a cellámban, s igyekeztem kitalálni, mit is mondjak az 
ügyvédemnek, akit egy fél órával korábban hívtam fel. Próbáljam meg elhitetni vele, 
semmit nem tudtam a heroinról? Vagy tudtam ugyan róla, de nem sejtettem, hogy ott 
találom? És mi volna, ha a két variációból egy harmadikat gyártanék? Nem, egyik se 
jó — döntöttem el magamban. — Valahogy ki kell húznom ezt az éjszakát, hogy 
előálljak egy hihető történettel. 

Lépések zaja hallatszott a folyosóról, s pár másodperccel később beszólt hozzám a 
börtönőr: — Az ügyvédje van Itt. Mozgás! 

Nem mondták még ki rám az ítéletet, semmi oka sem volt hát durváskodni velem. — 
Hiányzik a hadsereg, őrmester? — kérdeztem tőle, legbájosabb mosolyomat erőltetve 
az arcomra. Dühösen felvillant a szeme, s ebből rögtön tudtam, az elevenjébe találtam. 

A beszélgetőbe mentem, s hamarosan bevezették az ügyvédemet is. Ötven év 
körüli, csaknem kopasz férfi volt, s bár hajnali három felé járt az idő, makulátlanul 
elegáns szürke öltönyt viselt, előírás szerinti ezüstszürke nyakkendővel. 

Körbejártatta tekintetét a lehangolóan szürke falakon, a helyiség bútorzatát alkotó 
sivár asztalon és székeken, s rosszalló grimaszt vágott. — Régen nem jártam már ilyen 
helyen — mondta könnyed, csevegő hangon. 

— Én sem - válaszoltam tömören. — Foglaljon helyet! — Járatosabb volt a vállalati 
jogban, mint a büntető ügyekben, s abban sem voltam biztos, egyáltalán a hasznomra 


lehet. Fel voltam rá készülve, nekem kell elmagyaráznom, mit csináljon, hogyan 
érveljen. 
— Először is valahogy ki kell kerülnöm innen — mondtam bevezetésként. 


Másnap délelőtt fél tizenkettőkor jelentem meg a bíróság előtt. Természetesen ott 
volt az ügyvédem, s Richard Elliott is, készen arra, hogy letegye értem a szükséges 
óvadékot. 

Már amennyiben egyáltalán lehetősége nyílik rá — gondoltam nem túl 
magabiztosan, miután az éjszaka jelentős részét azzal töltöttem, hogy ennek esélyét 
megvitassam az ügyvédemmel. 

— Az óvadék ellenében történő szabadon bocsátást akkor tagadják meg, ha fennáll a 
lehetőség, hogy a vádlott megszökik — magyarázta. 

— Elméletileg — figyelmeztettem. A gyakorlatban akkor is elutasítják a kérelmet, ha 
a bíró az előzetes bizonyítékok alapján igazoltnak látja a bűnösséget, veszélyesnek 
ítéli a vádlottat, vagy a rendőrség határozottan követeli a fogva tartást. — Aztán 
elmagyaráztam neki, mit tegyen. 

Körbenéztem a termen. A sajtópáholyban mindössze egyetlen ember ült, de 
szerencsére nem ismertem. Biztosan valami helyi lap munkatársa volt, s alkalmanként 
az országos lapoknak is tudósított. Kis szerencsével számíthattam rá, hogy 
ismeretlennek találja a nevemet, s nem dobja fel különösebben a sztorit. 

A bíróság elnöke egy kövér, hármas tokájú, pecsétes öltönyt viselő vén trotyli volt. 
Középkortú, idétlen kalapos nő ült az egyik oldalán, a másikon pedig egy sovány, 
nyársat nyelt férfi, feltehetően valami jelentéktelen, helyi politikus. 

— A 18. számú ügy, méltóságos bíró úr — jelentette be feszes vigyázzállásban egy 
rendőr őrmester. — Chadwell James Carstairs, a vád veszélyes kábítószer, egészen 
pontosan egy kiló heroin birtoklása. Az ügyiratban nem szerepel, de engedély nélküli 
fegyvertartással is vádolják. A rendőrség hét napi vizsgálati fogság elrendelését kért. 
Ellenezzük az óvadék ellenében történő szabadlábra helyezést, tekintettel a vádak 
súlyosságára, és arra, hogy az illető egyéb, pillanatnyilag nyomozási szakaszban lévő 
bűncselekményekkel is kapcsolatban áll. 

Szóhoz sem tudtam jutni a meglepetéstől. Mi az, hogy csak egy kiló heroin 
birtoklásával vádolnak? Az ügyvédem emelkedett szólásra. 

— Feltételes szabadlábra helyezést kérek a védencem számára, méltóságos bíró úr — 
mondta, s kénytelen voltam elismerni, a viselkedése igen meggyőzően hatott, 
tiszteletet parancsolt. A tény, hogy újoncnak számított a büntetőbíróságon, s úgy 
nézett ki, mint aki a legfelsőbb bíróság tárgyalótermeihez szokott, szintén a hasznomra 
lehetett. Már az is a közönséges vádlottak fölé emelt, hogy saját ügyvédem volt, s nem 
valami jelentéktelen, hivatalból kirendelt védő képviselte az ügyemet. 

— Védencem tekintélyes polgár — folytatta az ügyvéd. — Egy jelentéktelen, a 
fiatalkorúak bírósága által 1962-ben tárgyalt ügyet leszámítva, soha nem került még 
összeütközésbe a törvénnyel. Komoly kötelezettségei vannak, s igazgatója több 
vállalatnak, amelyek komolyan megszenvednék, ha hosszabb időn át korlátozva lenne 
cselekvési szabadságában. — Az újságíró felkapta ugyan egy pillanatra a fejét, de 
rögtön meg is nyugodott, mert elég tapasztalt volt ahhoz, hogy tudja, egy vállalati 
igazgató nem feltétlenül tulajdonos; lehet csupán díszként szolgáló, ezért 
tisztességesen megfizetett, ám valódi hatáskör nélküli alkalmazott. 

— A rendőrség képviselőjének előterjesztése szerint, folytatja a nyomozást az 
ügyben, amely — hacsak a vádat el nem ejtik — minden bizonnyal a legfelső 
büntetőbíróság elé kerül. A vizsgálati fogság elrendelése ebben az esetben azt 
jelentené, hogy védencemnek több hónapot kellene börtönben töltenie. Kétségtelen, a 


vádak igen súlyosak, ám védencem tökéletesen meg tud felelni rájuk, s változatlanul 
fenntartjuk ártatlanságára vonatkozó állításunkat. Tisztában vagyok vele, nem 
feladatom itt és most az ügy részleteibe bocsátkozni, de szükségesnek tartok néhány 
dolgot méltóságod tudomására hozni. A kérdéses kábítószert egy olyan vállalat 
ingatlanának a területén találták, amelynek védencem csupán az igazgatója. A 
kiegészítő vádban szereplő tűzfegyver sem az övé, hanem eleve ott volt az általa 
kölcsönvett gépkocsiban. Mindezekre való tekintettel tisztelettel indítványozom, a 
méltóságos bíró úr tekintsen el védencem előzetes fogvatartásának elrendelésétől. 
Kérem, szabjon ki óvadékot, melyet az itt tartózkodó kezes, védencem hites 
könyvvizsgálója kész azonnal letétbe is helyezni. Engedelmével, bíró úr, én ezzel 
egyelőre befejezettnek is tekinteném a munkámat — zárta le előzetes védőbeszédét az 
ügyvéd. 

A bíróság visszavonult tanácskozni, s én még mindig azon gondolkodtam, miért 
csupán egy kiló heroinról esett szó a vád ismertetésekor. Tisztában voltam vele, a 
rendőrség később is gond nélkül növelheti a lefoglalt mennyiséget, de ettől még 
érthetetlen maradt a dolog. Hisz könnyebben elérhették volna őrizetben tartásomat, ha 
eleve a teljes mennyiségről beszélnek. 

Nem is tudom honnan, de hirtelen egészen vad ötletem támadt, s kezdtem lázasan 
továbbgondolni a belőle fakadó lehetőségeket. Csupán az akasztott meg egy pillanatra, 
hogy a bíróság visszatért, s kihirdette az ítéletet. 

— Hétnapos feltételes szabadlábra helyezést rendelek el — közölte az elnök. 
Figyelmesen néztem, s undorodva láttam, a vén hülyének beszéd közben nyáladzik a 
szája sarka. — Az óvadék s a biztosíték összegét egyaránt 500 fontban állapítom meg. 

Szabad voltam, és rengeteg munka várt rám. 

Izzó düh fortyogott bennem, mikor kiléptem a bíróság épületéből: düh amiért 
becsaptak, s mert voltam olyan ostoba, hogy ezt észre sem vettem. Akár gyilkolni is 
képes lettem volna felindulásomban. 

A Sloane Sguare-hez hajtottam, s körülbelül harmincméternyire a háztól 
megálltam. A kirakós játéknak minden darabja a helyén volt már az agyamban. 
Kezdettől, a Bíbor Halálban tett első látogatásomtól fogva tudnom kellett volna 
kicsoda is valójában Mr. H., s ha valamiért mégsem jövök rá, a Citroen kapcsán, akkor 
is ki kellett volna találnom. Vagy amikor megláttam Kidd háza előtt a fegyveres őrt. 
De nem, én vakon tapogatóztam egész idő alatt, mintha szemellenző lett volna rajtam. 

Leállítottam a motort, s vártam. Meleg nap volt, az úttest szinte ontotta magából a 
hőséget. Nevetséges öltönyt viselő férfiak siettek el mellettem a járdán, csupán az 
ingnyakukat gombolva ki, hogy valamelyest szellőzhessen izzadó testük. Cigarettára 
gyújtottam, megnéztem az órámat, s berendezkedtem a várakozásra. Ha jól 
kalkuláltam -— s ebben biztos voltam —, Mr. H.-nak valamikor fel kellett bukkannia a 
lakásnál. Lehet, hogy nem azon a napon, de ez sem érdekelt, kész voltam várni. Hét 
nap állt rendelkezésemre, s biztos voltam benne, ilyen hosszú időre nem is lesz 
szükségem. 

Tudtam már, hogyan játszott ki előző este a banda. Sikerült megszerezniük a 
heroint, s biztos voltam benne, hogy amit a tisztviselő kinézetű férfi mondott, az igaz: 
krónikus hiány keletkezett a piacon. Ez s a kapzsiság elegendő ahhoz, hogy mielőbb 
forgalomba hozzák a szállítmányt. 

A Sloane Sguare-i lakás jelentette a kulcsot az egész rejtélyhez. Elválasztotta 
egymástól a vállalkozás angliai és franciaországi szárnyát, s hogy ezeket 
összekapcsolja, személyesen Mr. H.nak kellett közbelépnie. Csak ő lehetett Miss 
Dunhill másik látogatója, neki kellett átvennie az árut, s leszállítania az érte járó pénzt. 


Így biztosíthatta a maga számára a vállalkozás fölötti ellenőrzést, s azt, hogy a 
rendőrség soha ne jusson el a lakáshoz. 

Újabb cigarettára gyújtottam, s kihajítottam az üres dobozt. Fel sem húztam az 
ablakot, hadd szellőzzön egy kicsit a befülledt kocsi. A nap lassan túljutott a delelőn, s 
jótékony árnyék vetült a felforrósodott járműre. 

Kevés híja volt, hogy szem elől nem tévesztettem, mikor végre megjelent. Éppen a 
kesztyűtartóban kutattam egy újabb doboz cigaretta után, s csupán hatodik 
érzékemnek köszönhettem, hogy a fejemet felkapva megpillantottam a szélvédőn 
keresztül. 

Elegáns öltönyben és szorosan csomóra kötött nyakkendőben, diplomatatáskával a 
kezében Lambourne detektívfelügyelő — az a mocsok! — lépkedett le szép kényelmesen 
a ház bejáratához vezető lépcsőkön. 

A kilincshez kaptam, felrántottam az ajtót, s a járdára ugorva ráordítottam: — 
Lambourne! 

Megfordult, döbbenten rám meredt, aztán futni kezdett. Utánalódultam, de beugrott 
egy narancssárga, a járda mellett parkoló Lotus Európába. Megfordultam hát, és 
visszarohantam a Ferrarihoz. 

Villámgyorsan indítottam, a motor fülsiketítően felbőgött. 

A Lotus pechemre ellenkező irányban állt, mint az én kocsim, s a járda mellől 
kilőve elsüvöltött mellettem. Egy szembejövő Mini Cooper vadul fékezett, elkerülve 
vele az összeütközést, megcsúszott, s nekivágódott egy parkoló autónak. Csikorgó 
kerekekkel megfordultam, és Lambourne után vetettem magam. Körülbelül 
százméternyi előnnyel indult, de volt esélyem utolérni, ha nem veszítem szem elől. 

Széles kereszteződésen hajtott át, s a lámpa éppen a közeledtemre váltott sárgára. 
Felgyújtottam a reflektort, megnyomtam a kürtöt. A lámpa már tilosat jelzett, s egy 
kocsi közeledő orrát láttam balról, de nem törődtem vele. Átszáguldottam a 
kereszteződésen, kettesbe váltottam, s újból megnyomtam a dudát. Egy bobby 
elkerekült szemmel figyelte vad száguldásomat, majd magához térve gyorsan a 
rádiójához kapott. Nagyszerű — gondoltam —, minél nagyobb figyelmet keltek, annál 
kevesebb az esélye Lambourne-nek arra, hogy meglépjen, s aztán letagadja az egészet. 

A nyomában maradva őrült, százhatvanas tempóval száguldottam a belvárosi utcán, 
s még a gondolatát is kirekesztettem az agyamból annak, mi történne, ha váratlanul 
elém lépne egy figyelmetlen gyalogos. 

Lambourne féklámpája megvillant, én is a fékre léptem, s a kocsi leblokkolt 
kerekekkel, egyenesen csúszott tovább. Sokat veszített a lendületéből, de még mindig 
hatvannal haladt, mikor a sarokhoz értem. Vadul küzdöttem a makacskodó kerékkel, a 
jármű ki is farolt kicsit, de sikerült kikormányoznom. Nekiütköztem ugyan a 
járdaszegélynek, s érintettem egy villanyoszlopot is, de egyenesben voltam, s kettesbe 
váltva tovább üldöztem a Lotust. 

Váratlanul égett szag csapta meg az orromat, s a visszapillantó tükörbe nézve füstöt 
láttam magam mögött. 

Először nem értettem, mitől származhat, aztán rájöttem: a rohadt életbe, a kerekem! 

A mellékutca körülbelül negyed mérföldnyivel távolabb ismét főútba torkollott, 
ahol egy rendőrnő irányította éppen a forgalmat. Kezét feltartva tilosat jelzett felénk, 
és elindította a főúton álló járműveket. 

Lambourne tudomást sem vett a tilos jelzésről, elszáguldott mellette, és gyorsan 
jobbra kanyarodott. Az egyik keresztbe jövő kocsi vadul fékezett, megpördült, és 
elkapta a Lotus oldalát. A narancssárga jármű néhány másodpercig ide-oda kanyargott 
az ütődéstől, de aztán ismét egyenesbe állt. Körülöttünk minden vezető rémülten a 
fékbe taposott, ettől előttem szabaddá vált az út. 


Már szorosan Lambourne nyomában voltam, s láthattam a belső visszapillantóban 
visszatükröződő arcát. Elkeseredett arc volt, egy olyan emberé, aki azt hitte, megnyert 
egy játszmát, aztán rá kellett jönnie, mégsem. Valahol rendőrautó szirénája harsant, s 
én már csaknem beértem a Lotust. 

Körforgalmú csomópont bukkant fel előttünk, amiben sűrün álltak a kocsik, s a 
bevezető utat is elzárták előlünk. Lambourne ismét fékezett, jobbra kapta a kormányt, 
s felhajtott a két forgalmi irányt elválasztó járdaszigetre. A kocsi vadul meglódult az 
ütközéstől, de a szembejövő sávban landolva csodával határos módon visszanyerte az 
egyensúlyát. 

A körforgalomból egy kocsi hajtott ki, egyenesen a Lotusnak, s a vezetője csak 
üggyel-bajjal tudta elkerülni az összeütközést. A szívem a torkomban dobogott, de 
rászántam magam, hogy kövessem Lambourne példáját. Bár a Ferrari felfüggesztése 
vadul tiltakozott a magas járdaszegély ellen, sikerült túljutnnom az akadályon. 

Ellenségem közben meglátott egy rést, bevágott a körforgalomba, de a szomszédos 
kijáratot nem használhatta, mert azt elzárta előle a többi jármű. Ahelyett, hogy az 
úttesten maradva körbe ment volna, a kis tér közepén lévő zöldterületnek irányította a 
kocsit. A Lotus a levegőbe Ugrott, landolt egy virágágy közepén, aztán 
továbbszáguldott. Én pedig követtem. 

Kivágott a kereszteződésből, egyenesen hajtott tovább, míg csak észre nem vette a 
csapdát: az úttestet három villogó jelzésű, keresztben álló rendőrkocsi zárta el előle. 

Lambourne élesen bekanyarodott egy bal oldali mellékutcába, s ezzel súlyos hibát 
követett el. A keskeny úttest mindkét oldalán zöldségárusok standjai álltak, alig 
hagyva elegendő helyet ahhoz, hogy egy lassan haladó gépkocsi elmehessen közöttük. 

Lambourne vadul fékezett, de hasztalan, mert nekihajtott egy gyümölcspultnak. 
Nők sikoltoztak, őszibarackok és banánok röpködtek a levegőben. A stand 
nekivágódott a mellette lévőnek, a Lotus pedig megpördült, s szembeállt velem az 
úttesten. Láttam, Lambourne felrántja az ajtót, s az aktatáskával a kezében kiugrik. 
Fékezés nélkül továbbhajtottam. Úgy negyvenes sebességgel kaphattam el. A lába a 
Ferrari és a Lotus közé szorult, arcán a rémület és a fájdalom torz kifejezése jelent 
meg, magasba dobta a karját, s rázuhant a kocsim motorházának a tetejére. Az 
aktatáska kirepült a kezéből, a járdának csapódva kinyílt, s finom fehér por borította 
be körülöttünk az aszfaltot. 


TIZENHETEDIK FEJEZET 


Az ütközéstől előrelódulva csúnyán beütöttem a homlokom a szélvédő felső 
peremébe, de minden erőmet összeszedve leküzdöttem a rám törő rosszullétet. 

A rendőrség akkor már ott volt mellettünk. A kocsiból előmászva megtántorodtam, 
de sikerült idejében elkapnom az egyik rendőr vállát. 

— Félreértik a helyzetet. . . — nyögtem. — Nézzék!... — a táskából kiömlött fehér porra 
mutattam. — Tiszta heroin. Több is van belőle, egymillió font értékű, a Sloane Mansion 
11. lakásában, a Sloane Sguare mellett. Várjon! — szóltam a rendőrre, mikor az el akart 
fordulni. Felrémlett előttem a lehetőség, hogy telefonál a Scotland Yardra. Lambourne 
csapata száll ki, és megsemmisíti a bizonyítékot. — Nincs sok idejük! Siessen! — 
Reméltem, sikerült meggyőznöm, s a körzeti rendőrök vizsgálják át a lakást. 
Megtántorodtam, s még mielőtt az aszfaltra értem volna, már ájult voltam. 


Magamhoz térve valami hideget éreztem a homlokomon, s a szememet kinyitva 
Babst pillantottam meg először. Megpróbáltam oldalra fordítani a fejemet, de a 
homlokomba hasító fájdalom gyorsan elvette tőle a kedvem. 

— Rendesen beverted a fejed — hallottam Annabel hangját. 

— Néznéd csak meg a másik fickót — próbáltam viccelni. 

— Ő meghalt. 

— Akkor jó - feleltem, s aludtam tovább. 

Újból felébredve tudatosodott csak bennem, hogy kórházban vagyok. Ízléstelen 
virágos függönnyel körülvett fehér ágyon feküdtem. A homlokomhoz nyúlva vastag 
kötést tapintottam ki a fejemen. 

— Elég hosszú időbe telt, míg magadhoz tértél — szólt Annabel. Nem értettem, miért 
mondja ezt, hiszen az ágytól balra lévő ablakon napfény tűzött be a szobába. 

— Még nincs is sötét — feleltem neki. 

— A baleset tegnap történt. 

— Ó! — Beletelt egy kis időbe, míg meg tudtam emészteni az információt. — 
Különben nem is volt baleset — jegyeztem meg. 

— Apples!... Tényleg Lambourne?. . — kérdezte értetlenül Babs. 

Bólintottam, de rögtön meg is bántam, mert ismét retteneteset nyilallott a fejembe. 
— Igen — mondtam, miután alábbhagyott a fájdalom. — Lambourne volt Mr. Heroin. 
Réges-rég rá kellett volna már jönnöm. Emlékszel arra, amikor először jártunk a Bíbor 
Halálban? 

— Sokáig nem fogom még elfelejteni. 

— Vártak ránk, csapdát állítottak, s én belesétáltam. De ki figyelmeztethette őket, 
hogy oda készülök? Csupán két ember tudott róla. A pasi, aki együtt élt Jane-nel, meg 
Lambourne. Az igazi kulcs azonban a Citroen. — Kis szünetet tartottam, mert ismét 
eszembe jutott éjszakai rémálmom. Tudtam már, miért kiabáltam olyan elkeseredetten 
a kocsi nevét. — A banda, hogy megszerezze a Franciaországból hozott heroint, 
csapdát állított a Citroennek, amit Guy vezetett. Miből gondolták, hogy a szállítmány 
azon érkezik? A kocsit Párizsban béreltem, s amikor Marseille-ben átvettem a 
kábítószert, a Fiatba pakolták be. Csak Guy tudott a Citroenről, s még egy ember. 

— Kicsoda? — kérdezte Babs. 

— Egy autóstopos lány, akit a kompról lejőve szedtem fel. Akkor intett le, amikor 
kikanyarodtam a főútra, s velem volt Párizsban is, amikor kocsit váltottam. 


— Biztosan a bandának dolgozott. De honnan tudták, hogy éppen azon a napon, s 
azzal a hajóval utazom Franciaországba? Ismét csak egy ember tudhatott erről. 

— Mielőtt elindultam volna, telefonon beszéltem Lambourne-nel. Arra kért, később 
hívjam még vissza; de megmondtam neki, nem tudom megtenni, mert el kell érnem a 
doveri hajót. Ő küldhette a lányt Calaisba, hogy állítson le, s maradjon mellettem 
ameddig csak tud. Tőle értesülhetett a Citroenről. És minderre csak ma reggel jöttem 
rá! 

— Tegnap reggel — vágott közbe Annabel. 

— Igen, hát persze. A bíróságon mindössze egy kiló heroin birtoklásával vádoltak, s 
először nem értettem, mi előnye származhat a bandának abból, ha így próbál 
kijátszani. Aztán eszembe jutott, hogy a rendőröket, akik letartóztattak, esetleg 
megvesztegették, s ők továbbjátszottak nekik a kábítószert. Miután erre rájöttem, 
minden egyéb szépen a helyére illeszkedett. Arra már korábban is gondoltam, hogy a 
vállalkozás központja a Sloane Sguare-i lakás lehet. Robins vitte oda az árut, s 
Lambourne ment érte. Ő ugyanolyan védettséget élvezett, mint Robins, s nem akarta 
másra bízni az átvevőhely titkát, mert az túl kockázatos lett volna számára. 

— Mivel a lakás volt a rejtekhely, a tőlem megszerzett heroint csak oda vihették. A 
piacon viszont hiány volt, s legalább egy adagot hamar értékesíteniük kellett. 
Lambourne elment hát érte, én pedig tetten értem. És ezzel kész. 

Egy darabig csend volt a szobában. A beszéd kifárasztott, s csak néztem, amint 
Babs idegesen tördeli a kezét. 

— Apples... — szólalt meg végül bizonytalan hangon Annabel, de rögtön el is 
hallgatott. 

— Ne most, kedves — figyelmeztette Babs. 

— Nincs semmi baj — mondtam szelíden, mert tudtam, minek kell következnie, s túl 
akartam esni rajta. — Egész idő alatt ott volt a szemetekben, s csak azért beszéltem 
olyan sokat, hogy halogassam az elkerülhetetlent. Be akarjátok fejezni, ugye? 

Nem vádoltam őket. Az előző néhány hét helyrehozhatatlan változásokat idézett elő 
a kapcsolatunkban. 

— Az, ami eddig összetartott, most szét is választ bennünket — folytattam. Végre 
megláttátok, milyen vagyok valójában: keserű, vad és kegyetlen, aki mellett nem 
lehettek biztonságban. Fájdalmat okoztam nektek, rémületbe ejtettelek benneteket, s 
pontosan tudjátok, ez máskor is megtörténhet. 

— Jaj, nem! Az egészet rosszul érted! — tiltakozott Babs. 

— Gyakran előfordul velem ilyesmi — feleltem nevetve. 

— Tudod... én is megváltoztam. Egész életemben attól rettegtem, hogy egy éjszaka 
férfiak jönnek értem és elvisznek. Most megtörtént, s eltűnt belőlem a félelem. Úgy 
érzem, képes vagyok megállni a lábamon. — Szomorkásan elmosolyodott. — Erős 
váram volt, s azt hittem, az mindentől megvéd. Nem csupán egy férfi állt mellettem, 
hanem egy férfi és egy nő, két gazdag fehér ember. Elég gonosz hely a világ, s 
különösen egy egyszerű jamaicai lány számára, de már nem akarok elmenekülni előle. 
Küzdeni fogok, ha kell. Tudom, ez így nem hangzik túl meggyőzően, de számomra 
van értelme. 

— Számomra 1s — nyugtattam meg Babst, s Annabelre pillantottam. — Te 15? 

— Úgy érzem, vége, Apples — válaszolta, s kénytelen voltam beismerni, igaza van. 

— Mellettem álltatok, mikor szükségem volt rátok — feleltem. — Most szabadok 
vagytok. Jó volt szeretni benneteket. 

— Mi lesz veled? — kérdezte Babs. 

— Lambourne embereinek ügyében lefolytatják a vizsgálatot, és elítélik őket. Én is 
tanúskodni fogok. Valószínűleg vizsgálat indul majd ellenem is, hisz éppen elég 


törvénysértést követtem el, de valószínűnek tartom, hogy csak felfüggesztett 
börtönbüntetést kapok. Talán még azt sem, mert sokat segítettem a rendőrségnek. 

— És aztán? — érdeklődött suttogva Annabel. 

— Aztán Jane-nel lemegyünk a farmra, és ott fogok élni egy darabig. Szüksége van 
rám, jót fog tenni neki, ha együtt leszünk. Nekem sem árt majd egy-két év pihenés. 
Közben legfeljebb majd festegetek. 

Bólintottak, s zavart csönd telepedett a szobára. 

— Nem tudunk már miről beszélni — szólaltam meg végül.-Csókoljatok meg, aztán 
indulás! 

Szó nélkül engedelmeskedtek. Nem sokkal később bejött egy nővér, s összehúzta az 
ablakon a függönyöket. 


